POUKA ZA TINEJDŽERE – PRIRUČNIK ZA UČITELJE

Godina 1 – Tromesečje 2

O čemu govore ove lekcije?

Naglasak ovih lekcija je na Božjem carstvu blagodati, na tome kako postati predstavnik i državljanin tog carstva, i na sukobu između Božjeg carstva i carstva zla. Potrebna je akcija da bismo bili u Božjem carstvu – treba da sprovodimo u delo a ne samo da slušamo (Jakov 1,22) kako da živimo kao Božji predstavnici na ovoj zemlji.

Prva lekcija svakog tromesečja u ovom dvogodišnjem ciklusu pokriva jedan deo Isusove propovedi na gori, koja je „u isto vreme Hristov govor prilikom inauguracije kao Cara u tom carstvu blagodati, a takođe i ustav tog carstva“ (The Seventh‑day Adventist Bible Commentary, vol. 5, str. 322).

Nakon prve lekcije sledi 12 lekcija o različitim izazovima, pravima ili privilegijama predstavnika Božjeg carstva koji vrede za „današnje vreme“. Hrišćanin nikad ne zna šta ga sledeće čeka.

Ovaj program sadrži i veb sajtove:

· www.realtimefaith.net, na kom učenici i učitelji mogu pronaći dodatne resurse, i

· www.guidemagazine.org/rtf, na kom učenici mogu da razmenjuju iskustva i diskutuju o lekcijama sa drugim tinejdžerima.

Kako koristiti ovaj priručnik?

1. KORAK: Pročitajte celi odsek „Priprema“ da biste se upoznali sa konceptima te lekcije. Materijal za učitelje ćete iskoristiti na najbolji način samo ukoliko razumete ključne koncepte lekcije.

2. KORAK: Pročitajte ostatak materijala za učitelje za tu lekciju, a i materijal za učenike. Upoznajte se sa mogućnostima koje imate za podučavanje koncepata lekcije.

3. KORAK: Odaberite konkretne mogućnosti koje ćete koristiti u podučavanju lekcije. Ima ih više nego što možete da iskoristite, ali pokušajte da odaberete ponešto iz svake kategorije: „Početak“, „Povezivanje“ i „Primena“. Upamtite da učenici treba da imaju priliku za interakciju (da učestvuju aktivno i zajednički) i za proučavanje Reči.

4. KORAK: Osmislite kako i kada ćete se pozivati na pouku za učenike tokom proučavanja lekcije. Pouka za učenike je sastavni deo procesa podučavanja i na nju ćete se pozivati tokom vođenja lekcije.

5. KORAK: Prikupite materijale koji su vam potrebni za vođenje lekcije. Ponavljamo, učešće učenika je od ključne važnosti.

6. KORAK: Imajte na umu kraj lekcije. Planirajte da zaokružite lekciju sažetkom onoga što su učenici naučili.

Pregled lekcija u ovom tromesečju

1. Kako se moliti? (prvi deo)

Naš primarni izvor komunikacije sa Bogom (Matej 7,7‑12) leži u korišćenju mogućnosti da neprestano razgovaramo s Njim u molitvi.
2. Kako se moliti? (drugi deo)

Nastavak osvrta na ključno, odlučno vežbanje molitve.
3. Hodanje s Bogom (prvi deo)

Mi smo bića stvorena da hodamo sa Bogom, ali budući da je naš odnos narušen grehom, Isus je postao ljudsko biće kako bismo mi ponovo mogli da se „družimo“ sa Njim.
4. Hodanje s Bogom (drugi deo)

Nastavak učenja šta znači imati „Enohovo iskustvo“ kroz Isusa.

5. Izdržati kada izgleda kao da Bog nije tu

Pažljivi pristup suočavanju sa realnošću bola i patnje u svetlosti trajnog poverenja u Boga.

6. Povlačenje pre juriša

Značaj samoće i razmišljanja u hrišćanskom rastu – mini duhovni odmor!

7. Slušati pažljivo (prvi deo)
Razvijanje umetnosti dobrog slušanja u težnji za poboljšanjem odnosa (dete/roditelj, mladić/devojka, komplikovani ljudi, itd.).

8. Slušati pažljivo (drugi deo)
Učenje kako obraćati pažnju na svet oko sebe u cilju službe.

9. Čisto zlato (Biti ono što jesi, prvi deo)

Učenje kako da budemo iskreni prema sebi i drugima kako bismo bili smatrani istinitim i pouzdanim u svim okolnostima. (Naglasak je na vertikalnom odnosu sa Bogom.)

10. Načinjen bez voska (Biti ono što jesi, drugi deo)

Nastavak istraživanja šta znači za hrišćanina da bude iskren prema sebi i drugima. (Naglasak je na horizontalnom odnosu sa drugima.)

11. Živeti u materijalnom svetu

Potraga za Božjim stavom o materijalizmu i instant zadovoljenju. Da li hrišćani mogu biti bogati u gladnom svetu?

12. Hrišćanin i takmičarski duh (prvi deo)

Koja je uloga, ako uopšte postoji, takmičenja u hrišćanskom životu? Sagledavanje sportskih, akademskih i drugih takmičarskih uloga.

13. Hrišćanin i takmičarski duh (drugi deo)

Donošenje zaključaka i primenjivanje principa kada je u pitanju takmičenje na hrišćanskom putu.

Lekcija 1

KAKO SE MOLITI? (prvi deo)

Predsednik i mali dečak

1. PRIPREMA

A. Izvor

Danilo 6,10: „A Danilo kad dozna da je knjiga napisana, otide svojoj kući, gde behu otvoreni prozori u njegovoj sobi prema Jerusalimu, i padaše na kolena svoja tri puta na dan i moljaše se i hvalu davaše Bogu svome kao što činjaše pre.“

Psalam 143,1: „Gospode, usliši molitvu moju, primi moljenje moje po istini svojoj, usliši me po pravdi svojoj.“

Psalam 66,20: „Blagosloven Bog, koji ne odvrže molitvu moju i ne ostavi me bez milosti svoje!“

1. Petrova 3,12: „Jer oči Gospodnje gledaju na pravednike, i uši Njegove na molitvu njihovu; a lice Gospodnje na one koji zlo čine da ih istrebi sa zemlje.“

Danilo 9,23: „U početku molitve tvoje iziđe reč, i ja dođoh da ti kažem, jer si mio; zato slušaj reč, i razumi utvaru.“

Matej 26,36: „Tada dođe Isus s njima u selo koje se zove Getsimanija, i reče učenicima: 'Sedite tu dok ja idem tamo da se pomolim Bogu.'“

Isaija 29,13: „Zato reče Gospod: 'Što se ovaj narod približuje ustima svojim i usnama svojim poštuje me, a srce im daleko stoji od mene, i strah kojim me se boje zapovest je ljudska kojoj su naučeni.'“
Luka 9,28.29: „A kad prođe osam dana posle onih reči, uze Petra i Jovana i Jakova i iziđe na goru da se pomoli Bogu. I kad se moljaše postade lice Njegovo drugačije, i odelo Njegovo belo i sjajno.“

Dela 10,9: „A sutradan kad oni iđahu putem i približiše se ka gradu, iziđe Petar u gornju sobu da se pomoli Bogu u šesti sat.“

Matej 6,5‑8: „I kad se moliš Bogu, ne budi kao licemeri, koji rado po zbornicama i na raskršću po ulicama stoje i mole se da ih vide ljudi. Zaista vam kažem da su primili platu svoju. A ti kad se moliš, uđi u klet svoju, i zatvorivši vrata svoja, pomoli se Ocu svome koji je u tajnosti; i Otac tvoj koji vidi tajno, platiće tebi javno. A kad se molite, ne govorite mnogo kao neznabošci; jer oni misle da će za mnoge reči svoje biti uslišeni. Vi dakle ne budite kao oni; jer zna Otac vaš šta vam treba pre molitve vaše.“

(Vidi dodatne stihove u pouci za učenike.)

B. Šta treba reći o lekciji „Kako se moliti“?

Proučavanje teme o molitvi je kao posmatranje brojnih uglova dragocenog dijamanta. Možete se udaljiti, osmotriti ceo dijamant i reći: „Vau, predivan je!“, ili možete uzeti lupu i posmatrati detalje i nijanse. Ova lekcija je prva od dve u mini‑seriji o molitvi, i usredsređuje se na to „kada“ se molimo (Matej 6,5‑7). Sledeća lekcija govori o tome za šta se molimo (stihovi 9‑13).

Pojavljuju se tri teme: (1) stvarni razgovori sa Bogom, (2) redovni razgovori sa Bogom, i (3) spontani razgovori sa Bogom.

Ova lekcija govori o državljanima carstva koji imaju životni stav o molitvi prema kom razgovor sa Bogom nije ritual već dijalog koji se ponavlja tokom dana. Hristove reči o „pravoj molitvi“ pozivaju nas da „zatvorimo vrata“ (6. stih) na trenutak dok razgovaramo s Bogom. Takođe je važno da pomognemo učenicima da otkriju prirodu molitve – da je ona promišljeni i duboko iskreni razgovor. Takođe, da nauče kako da razviju sposobnost usmeravanja pažnje na Onoga s kim razgovaraju (da zatvore vrata). Poslednja komponenta u ovoj lekciji biće izazov doživljavanja iskustva pravog razgovora sa Bogom tokom dana u spontanim, nasumičnim trenucima kao i u planiranim periodima duhovnog zajedništva.

C. Kuda treba da nas vodi lekcija „Kako se moliti“?

Kao rezultat ove lekcije, želeli bismo da učenici mogu da:

· Ispitaju pravi smisao molitve kao načina upoznavanja sa Bogom, slično sklapanju prijateljstva.

· Otkriju vrednost i radost u prednosti da usmere potpunu pažnju na Boga u molitvi.

· Steknu naviku da jednostavno razgovaraju sa svojim Carem tokom dana.

D. Potreban materijal

Početak – (Aktivnost A) primerci radnog lista „Provera srca“ sa kraja lekcije.

Povezivanje – Biblije, pouke za učenike.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Poenta ove aktivnosti je navesti učenike da razmisle o prirodi svojih razgovora tokom dana. Svi vodimo rutinske, svakodnevne, besmislene razgovore. Takođe učestvujemo i u važnim i značajnim interakcijama. Cilj je da učenici naprave tabelu svojih razgovora npr. za prethodni dan ili dva najbolje što mogu. Uradi i sam ovu aktivnost da se upoznaš s njom.

Pozor – Svakom učeniku daj po primerak radnog lista „Provera srca“ koji je na kraju ove lekcije. Prođi s njima kroz uputstva i reci im da rade individualno.

Sad – Kaži: Nemojte mnogo da se mučite oko ovoga, jednostavno nabrojte što više razgovora kojih se sećate.

Nakon što učenici popune tabele, neka uporede rezultate u parovima ili manjim grupama.

Osvrt – Pomozi učenicima da analiziraju svoje rezultate postavljajući neka ili svako od sledećih pitanja:

– Dok si posmatrao svoj grafikon, kako si se osećao što si morao da napišeš brojeve kojima bi obeležio važnost svojih razgovora?

– Da li si primetio bilo kakvu pravilnost u svojim razgovorima?

– Da li se ličniji razgovori odvijaju u školi, kod kuće, preko telefona ili preko e‑mail‑a?

– Imajući na umu ono što si saznao o svojim razgovorima sa drugima, kako bi okarakterisao svoje razgovore sa Bogom (svoj molitveni život) na jednom ovakvom grafikonu?

– Zašto izgleda teško voditi lične razgovore sa Bogom?

– Koje prepreke stoje na tom putu?

– Šta možeš učiniti da bi popravio situaciju?

– Koga poznaješ ko redovno vodi lične razgovore sa Bogom?

B. Početna aktivnost

Priprema – Cilj ove aktivnosti je navesti učenike da govore o nečemu što im je relativno važno dok drugi učenici pričaju s njima, ometaju ih i pokušavaju „dobrim stvarima“ da skrenu njihovu pažnju sa teme (verbalno, ne fizički).

Pozor – Podeli učenike u grupe od po četvoro‑petoro. Neka svako izabere broj od 1 do 5, tako da se brojevi ne ponavljaju u istoj grupi, a ti zatim izaberi dva broja da povedu neki važan razgovor (neka predlože temu koja bi im bila značajna). Ostali članovi grupe biće „ometači“. Dva sagovornika treba da izbegnu izbacivanje iz koloseka i zbunjivanje. (Takođe možeš da odrediš „posmatrače“ koji će gledati i izveštavati o dinamici.)

Sad – Posmatraj dinamiku dok „ometači“ preplavljuju sagovornike informacijama, da bi bio spreman da posle komentarišeš. Odvoj 2‑3 minuta za ovakvu interakciju, a zatim ih zaustavi.

Osvrt – Kaži: Ova aktivnost je trebala da nam pomogne da iskusimo potrebu da „zatvorimo vrata“ (Matej 6,6).

Pomozi učenicima da razmisle o svom iskustvu postavljajući neka ili svako od sledećih pitanja:

– Da li je bilo teško komunicirati u ovakvim uslovima? Objasni.

– Do kog nivoa možemo zaista ignorisati stvari?

– Kada si osetio da neko ne obraća pažnju na tebe u razgovoru? Kako si se osećao?

– Kada si se isključio i prestao pažljivo da slušaš dok ti je neko govorio o nečemu vrlo značajnom?

– Šta misliš, koji su glavni „ometači“ u našim razgovorima s Bogom?

C. Početna ilustracija

Svojim rečima ispričaj sledeću priču:

Jedan Indijanac i njegov prijatelj našli su se u Njujorku šetajući pored Tajms Skvera na Menhetnu. Bilo je to tokom podnevne pauze za ručak, i ulice su bile prepune ljudi. Automobili su trubili, taksisti su škripali gumama pri skretanjima, sirene su zavijale, i zvuci grada bili su gotovo zaglušujući.

Odjednom, Indijanac je kazao: „Čujem cvrčka.“

Prijatelj mu je kazao: „Šta? Ti si blesav. Nemoguće je da čuješ cvrčka u ovolikoj buci!“

„Ne, siguran sam“, uporan je bio Indijanac. „Čujem cvrčka.“

Indijanac je pažljivo slušao nekoliko trenutaka, a zatim prešao ulicu do betonske žardinjere iz koje je izvirivalo neko šiblje. Pogledao je grmove, i ispod grana se nalazio mali cvrčak. Njegov prijatelj bio je potpuno zadivljen.

„Ovo je neverovatno“, kazao mu je. „Ti mora da imaš nadljudski sluh!“

„Ne“, odgovorio je Indijanac. „Moje uši nisu drugačije od tvojih. Sve zavisi šta slušaš.“

„Ali to je nemoguće!“, kazao je njegov prijatelj.

„Zavisi šta ti je stvarno važno. Evo, da ti pokažem.“ Zavukao je ruku u džep, izvadio nekoliko novčića i diskretno ih ispustio na trotoar. Uprkos buci koja je i dalje vladala na ulici, svi ljudi na daljini od 5‑6 metara su se okrenuli kako bi proverili da li je novac koji je pao na pločnik možda njihov.

„Vidiš na šta mislim?“, upitao je Indijanac. „Sve zavisi od toga šta ti je važno.“ – Preuzeto iz More Hot Illustrations for Youth Talks, Vejn Rajs

Osvrt – Pitaj: Ako bi trebalo da razmislite o stvarima koje „čujete“ kao ovaj Indijanac u velikom gradu, koje pozitivne ili negativne stvari biste mogli da nabrojite? Na koji način uverenost neke osobe u važnost molitve utiče na način na koji se ona moli? Budite konkretni.

4. POVEZIVANJE

A. Povezivanje sa carstvom

Svojim rečima objasni učenicima dole opisane koncepte pravih, redovnih i spontanih razgovora sa Bogom. Zapisuj na tabli dok objašnjavaš.

Objasni da je većina careva i vođa imala veoma malo kontakta sa svojim podređenima, i sigurno ih nije lično poznavala. U Božjem predivnom carstvu blagodati ovde na Zemlji važi upravo suprotno. Jedini način da budemo deo tog carstva je da gajimo lični odnos sa Carem. Kada ne komuniciramo (putem molitve i proučavanja Biblije), naša veza sa carstvom se gubi malo po malo sve dok ne prestanemo da osećamo da pripadamo carstvu. Što češće otvoreno razgovaramo sa Bogom, ugodnije se osećamo kao Njegovi predstavnici.

1. Pravi razgovori sa Bogom

Objasni da Bog više od svega želi da vodi prave razgovore sa nama. Pravi razgovori su retkost u ovom svetu. Mi često razgovaramo „ni o čemu“ samo da bismo „ubili vreme“. Isto tako često se molimo bez razmišljanja o onome što govorimo. Mnoge molitve su kopije jedna druge. Ako čeznemo da zaista razgovaramo s Bogom, trebalo bi da razmislimo o ličnim razgovorima koje vodimo sa prijateljima i da na isti takav način razgovaramo i sa Njim. Imamo direktnu liniju, mobilni telefon, direktan pristup, ne treba da čekamo. Čak nam je rečeno, kao deci carstva, da odvažno koristimo tu prednost (Jevrejima 4,16).

Usmeri pažnju učenika na pouku. Kaži: Pogledajte stihove u vašoj pouci i odaberite jedan ili dva za koje vam se čini da govore baš o ideji direktnog pristupa Bogu.

Pitaj: Razmislite o nekim molitvama koje ste čuli i koje su na vas ostavile utisak da osoba koja se moli vodi pravi razgovor sa Bogom. Šta je ona rekla? Kako ste se vi osećali? Kakav uticaj je to ostavilo na vas? Šta mislite, koliko vas saznanje da je Bog željan „kvalitetnog vremena“ sa vama može motivisati da se molite iskrenije?

2. Redovni razgovori sa Bogom

Objasni da svaka vežba, aktivnost ili veština u kojoj hoćemo da postanemo dobri zahteva ponavljanje. Što više vozimo bicikl, pevamo javno ili govorimo istinu, sve slobodnije ćemo se osećati dok to radimo. Mnogi preskaču molitvu jer se osećaju čudno dok to rade. Ali istina je da što se više molimo, molitva će nam postajati sve važnija.

Pitaj: Razmisli o nekim biblijskim likovima koji su primer „redovnih razgovora sa Bogom“. Šta ih je navelo da budu tako dosledni u toj navici?

3. Nasumični, spontani razgovori sa Bogom

Objasni učenicima da, gde god se nalazili, postoje trenuci u kojima možemo da iskusimo pravo zajedništvo sa Bogom. Kratke reči, pesme, misli, upućivanje zahvalnosti ili molbi dok idemo na čas i sa časa, mogu biti trenuci u kojima se Bog i mi povezujemo. Što više razgovaramo sa Bogom izvan rutine, to On više postaje deo iznenađenja u našem životu.

Pitaj: Možete li da se setite nekog spontanog razgovora sa Bogom iz Biblije ili svog života, u kom ste osetili da je komunikacija sa Bogom bila veoma stvarna? (Petar koji doziva u pomoć dok se davi. Žena koja dodiruje rub Isusove haljine.) Da li ste ikada samo razgovarali s Bogom dok ste hodali, sedeli u autu, ili bili sami u sobi? Opet, što više to praktikujete, postajaće vam stvarnije.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Kaži: Efescima 2,13 opisuje delo koje je Hristos učinio kako bi nam olakšao razgovor i povezivanje sa Bogom. Zamoli nekoga da pronađe taj stih u pouci ili Bibliji, i da ga pročita.

Kaži: Na isti način na koji je Ted Linkoln omogućio vojniku direktan pristup predsedniku Sjedinjenih Država, Hristos je očistio stazu od našeg do Božjeg srca i na njoj nema prepreka, ometanja i preduslova. Šta mi činimo sa tom čistom stazom potpuno zavisi od nas; od nas zavisi kako ćemo uzvratiti Svetom Duhu koji nam pokazuje tu stazu.

C. Povezivanje sa životom

Pitaj: Od tri vrste razgovora sa Bogom o kojima smo diskutovali malopre (u odseku „Povezivanje sa carstvom“), koji je najčešći u vašem životu? A koji najređi?

Iznesi sledeći scenario:

Nina je oduvek klečala na molitvi pre spavanja. To nije samo još jedna od njenih navika; to je način na koji ona proslavlja Boga. Međutim, večeras spava kod Maje, u čijem domu Bog ne predstavlja neku važnu ličnost. Divan dan su provele zajedno, ali je ona sada u iskušenju da ovog puta samo legne u krevet i tako se pomoli, da se njena prijateljica ne bi osetila neugodno. Da li ona na ovaj način propušta mogućnost da sa njom razgovara o svojoj veri? Da li bi Maja pogrešno shvatila molitvu na kolenima? Šta Nina treba da uradi? Kako da bude odana svojoj vezi sa Bogom i da bude svedok svojoj prijateljici, a da joj ne pričini neugodne trenutke?

Zamoli dobrovoljca da pronađe i pročita Matej 5,16 a zatim razgovarajte kako primeniti ovaj stih na gornji scenario.

5. PRIMENA

A. Aktivnost za primenu

Objasni učenicima da ponekad molitveni partner pomaže u negovanju molitvenog života. Postavi pred njih izazov sledećim rečima: Ako postoji neka osoba s kojom se osećate ugodno i smatrate da bi bila voljna, pozovite je da bude vaš molitveni partner na mesec dana i vidite kako će to ići. Nastojte da se redovno molite zajedno; ali iznad svega, trudite se da razgovarate iskreno i otvoreno sa Bogom; razmenjujte iskustva spontanih molitvenih trenutaka koji su vam bili naročito značajni. Pomozi učenicima da naprave konkretne planove za to. U nekim situacijama bi bilo odgovarajuće da molitvenog partnera na mesec dana izaberu iz subotnoškolskog razreda.

Pitaj: Ako bi trebalo da rangiraš vrste molitava koje upražnjavaš, koja bi se najčešće pojavljivala – prava, spontana ili redovna?

Kaži: U biblijskim stihovima iz vaše pouke, zapazite one koji govore o tri vrste molitve. Sagledajte svoj molitveni život i razmislite na kojoj vrsti bi trebalo da poradite.

Pitaj: Šta mislite, zašto je to tako?

B. Pitanja za primenu

1. Da li slažeš ili ne: Imati rutinu upućivanja molitava pretvara molitvu u ritual pri kojem se ne razmišlja puno.

2. Koji još načini za molitvu postoje, osim tradicionalnih pristupa? Da li si razmišljao da pišeš ili pevaš svoje molitve?

3. Da li slažeš ili ne: Činjenica da molitva izgleda kao jednosmeran razgovor otežava upućivanje molitava. Zašto?

4. Kako spontane molitve „kao grom iz vedra neba“ izgrađuju tvoj odnos sa Bogom? Da li se može živeti samo na spontanim molitvama? Šta ti misliš?

5. Šta misliš, šta Bog radi kad se ti moliš? Da li si ikada to sagledavao iz Njegove perspektive? Kako ti tokom molitve pomaže zamišljanje Boga? Kako ti ne pomaže?

6. ZAVRŠETAK

Sažetak

Zaključi svojim rečima koristeći sledeće ideje:

Hajde da budemo iskreni sa Bogom. On zna šta mislimo i osećamo, i iako je svestan naše situacije On želi da razgovaramo sa Njim o tome. Praktikovanje istinske komunikacije sa Bogom može biti najveće i najlepše iskustvo koje doživljavaš kao hrišćanin. U stvari, ljudi koji odbijaju da budu iskreni i otvoreni sa Njim propuštaju da Ga upoznaju i zapravo samo igraju igre. Kaži Bogu upravo ono što želiš da Mu kažeš. On to može podneti. Takođe, budi spreman da Mu kažeš ono što znaš da treba da Mu kažeš. Na kraju krajeva, pravi izazov za iskrenu molitvu je sećati se da se moliš i da zatvaraš vrata onome što ti stane na put u toj odluci.

UZ LEKCIJU 1:

Ovaj radni list je za početnu aktivnost A.

PROVERA SRCA

Na donjem spisku kratko opiši s kim si razgovarao i oceni dubinu tog razgovora. Na primer, razgovarao sam sa prodavačicom u supermarketu. Pošto dijalog nije bio previše dubok, ličan ili ozbiljan, ocenio sam ga jedinicom. Zvao sam oca i razgovarali smo o mom rođaku koji je postavljao pitanja o Bogu. Taj razgovor sam ocenio trojkom. Jedna mlada osoba i ja razgovarali smo o prijatelju koji je razmišljao o samoubistvu. Taj dijalog sam ocenio peticom.

Navedi i oceni razgovore koje si vodio jednog dana ove sedmice:

	Razgovor
	Sa kim i o čemu
	Ocena (1 – površan;

5 – vrlo ličan)

	Razgovor 1
	
	

	Razgovor 2
	
	

	Razgovor 3
	
	

	Razgovor 4
	
	

	Razgovor 5
	
	

	Razgovor 6
	
	

	Razgovor 7
	
	

	Razgovor 8
	
	

	Razgovor 9
	
	

	Razgovor 10
	
	

	Razgovor 11
	
	

	Razgovor 12
	
	

	Razgovor 13
	
	


Nakon što napraviš spisak i oceniš svoje razgovore, ucrtaj ih u „grafikon provere srca“ tačkicama na odgovarajuća mesta u tabeli.

Nakon što si ucrtao ocenjene razgovore, spoj tačkice, ali tako što ćeš krenuti od dna kolone između svaka dva razgovora. Na taj način će grafikon ličiti na EKG test. Otprilike ovako:

Lekcija 2

KAKO SE MOLITI? (drugi deo)

Molitva za sendvič; molitva za prijatelja

1. PRIPREMA

A. Izvor

Molitve iz Pisma:

Molitva za Sodom – 1. Mojsijeva 18,20‑33.

Molitva koja je uništila vojsku – 2. Carevima 19,15‑20.32‑35.

Molitva iskrene zahvalnosti – 2. Samuilova 7,18‑29.

Molitva pokajanja – Psalam 51,1‑13.

Molitva obožavanja – Psalam 138,1‑8.

Molitva za vernike – Jovan 17,1‑26.

Molitva za izrailjsko buntovništvo – Danilo 9,1‑19.

(Vidi dodatne stihove u pouci za učenike.)

B. Šta treba reći o lekciji „Kako se moliti“?

Iako je iskreno izlivanje onoga „što ti je na srcu“ primarno za razvijanje smislenog razgovora sa Bogom (pogledaj prošlu lekciju), takođe je istina da možda postoje stvari koje bi trebalo da govorimo a o kojima ni ne razmišljamo. Učenici su od Isusa tražili ubrzani kurs molitve. Molitva koju Isus daje kao model (Matej 6; Luka 11) pokriva sva područja o kojima treba da razgovaramo sa Bogom. U ovoj lekciji ćemo pogledati komponente molitve (ispovedanje, praštanje, slavljenje, zahvalnost, molbe, posvećenje, posredovanje, obožavanje, predanje i još mnoge druge). Iz nekoliko razgovora koje su Isus i drugi ljudi iz Biblije vodili sa Bogom, izvući ćemo smernice za oblikovanje sopstvenog molitvenog života.

C. Kuda treba da nas vodi lekcija „Kako se moliti“?

Kao rezultat ove lekcije, želeli bismo da učenici mogu da:

· Procene način na koji se molimo u svetlosti onoga o čemu Bog želi da razgovaramo sa Njim.

· Razviju promišljene i kreativne načine za interakciju sa Bogom u tom svetom razgovoru.

· Osete potrebu da se mole i za ono što oni smatraju da im treba i za ono što Bog misli da im treba.

D. Potreban materijal

Početak – (Aktivnost A) tabla, ili papir i olovke. (Aktivnost B) tabla.

Povezivanje – Biblije, pouke za učenike.

Primena – Biblije, papir, olovke.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Cilj ove aktivnosti je pomoći učenicima da uvide vrednost reči koje biramo kada se molimo. Prvi korak je da shvate da ponavljanje stalno istih stvari ne predstavlja dobar razgovor.

Pozor – Neka učenici, po grupama ili kao razred, razmisle koje su najupotrebljavanije reči i fraze koje čuju u molitvama drugih ljudi. Pitaj ih: „Kako molitve počinju i završavaju?“ ili „Razmislite koje reči i fraze čujete da se stalno ponavljaju u molitvama“. Neka ih učenici nekoliko minuta pišu na tabli ili na svojim papirima.

Sad – Neka učenici pročitaju razredu svoje spiskove najčešćih reči i fraza, i neka prokomentarišu reči kao što su „oprosti“, „blagoslovi“ i „budi sa“. Istakni da mi ove reči Bogu nekad upućujemo i ne razmišljajući o njima. Kada bismo vodili ozbiljan razgovor sa prijateljem, roditeljem ili nastavnikom – možda tražeći oproštaj – verovatno ne bismo koristili reči i fraze o kojima nismo razmislili.

Neka učenici naprave spisak sinonima ili drugih načina da iskažu uobičajene reči i fraze koje su spomenuli na svojim listama. Zatim neka lično ili u grupama napišu molitvu Bogu iskazujući upravo ono što žele da kažu, ne koristeći reči i fraze sa prvobitnog spiska. Neka ih iznesu razredu.

Osvrt – Pitaj: Kako vam se svideo spisak „uobičajenih molitvenih izjava“? Šta mislite, koja reč ili fraza koju ljudi koriste u molitvi je najčešće pogrešno shvaćena? (Verovatno će „u Isusovo ime“ ili „blagoslovi“ biti na vrhu liste.) Šta mislite o pisanju svojih molitava Bogu? Koje su, po vašem mišljenju, pozitivne i negativne strane vođenja molitvenog dnevnika? Šta mislite, za šta se molimo češće i više nego što bi trebalo? A o čemu bi trebalo da razgovaramo s Bogom, a to ne radimo?

B. Početna aktivnost

Priprema – Potrebna vam je tabla.

Pozor – Reci: Mi imamo mnogo načina da prenesemo poruke koje su važne. Ovaj svet toliko govori o uspešnoj komunikaciji. Sve zavisi od biranja najboljih načina za prenošenje poruke.

Sad – Reci: Razmisli o svim načinima koje danas koristimo da prenosimo poruke. Razmisli o najvažnijim porukama koje treba prenositi. Napravi dve kolone na tabli. Uz pomoć učenika navedi najvažnije metode ili načine komunikacije u levoj koloni (kao što su pisma, e‑mail, TV, telefon, satelit, lepljive beleške, instant poruke, SMS, itd.), a u desnoj najvažnije poruke koje bi, po mišljenju učenika, trebalo prenositi (hitni pozivi, uspešan upis na fakultet, bračna ponuda, objavljivanje rođenja, obraćanje predsednika, propoved, itd.).

Kada kolone budu popunjene, neka učenici daju primere kombinacija načina i poruke koji bi bili najmanje uspešni. Na primer, jedan od načina komunikacije sa ljudima je putem e‑mail‑a, ali ukoliko je poruka da gori zgrada, grupni e‑mail sa priloženim planom evakuacije verovatno neće biti delotvoran. Niti bi bilo preporučljivo da devojku zaprosite porukom na lepljivoj belešci.

Zabavite se malo time, a zatim kaži učenicima da izaberu prikladnije načine za prenošenje poruka koje ste spomenuli. (Srećno u vraćanju u kolosek.)

Osvrt – Pitaj: Mada kombinacije poruka i načina komunikacije mogu biti šaljive, kako se ovo može primeniti na način koji je Bog izabrao da bi komunicirao s nama? Kako se ova vežba odnosi na molitvu i ono što govorimo u molitvi?

C. Početna ilustracija

Svojim rečima ispričaj sledeću priču:

Erik Lidel je lik u filmu Vatrene kočije, u kom talentovani atletičar bira svoja uverenja uprkos popularnom mišljenju i kulturološkom pritisku. O „Letećem Škotlanđaninu“ je opšte poznato da je postao olimpijski šampion i ambasador vere svetu. Nakon što je osvojio jednu zlatnu i jednu bronzanu medalju na Olimpijadi, otišao je u Kinu kao misionar, gde je i bio rođen u misionarskoj porodici. Dok su kineski vojni zapovednici ratovali s Japanom, on je išao od mesta do mesta učeći i iznoseći ljudima poruku o Božjoj ljubavi.

U jednom zatvoreničkom logoru njegov uticaj se toliko proširio da je njegova vera duboko uticala na druge. Ljudi su se pitali koji je izvor njegove ljubavi i posvećenosti drugima. Njegova dobrota navodila je mnoge da istraže tajnu njegovog ispunjenog života. Tajna uopšte nije bila tajna. Oni koji su boravili u istoj spavaonici sa Lidelom, dobro se sećaju uljane lampe kako gori u ranim jutarnjim satima. Erik Lidel bi se iskrao iz svog ležaja pre nego što se drugi probude, čitao bi svoju Bibliju i usrdno se molio Bogu za vođstvo i mudrost.

Dok se svi sećaju medalja i hrabre odlučnosti za veru, zbog čega je postao slavan, ljudi u Kini otkrili su ono što je počivalo u srcu ovog šampiona: trajnu odanost Bogu u molitvi.

Osvrt – Pitaj: Koliko puta u toku dana razgovarate s Bogom? Šta govorite Bogu o svom danu? Dok se molite, za šta se najviše molite? (Daj primere: za bolesnog prijatelja, zaštitu na putovanju, oproštaj, pomoć u nečemu, lepo vreme, itd.) Sada razmislite o razgovorima sa svojim prijateljima. Da li imate prijatelje sa kojima možete da pričate o svemu i svačemu, i druge sa kojima se više usredsređujete na hobije ili zajednička interesovanja? Kako ono o čemu se molimo opisuje naš odnos sa Bogom? Dajte neki primer.

4. POVEZIVANJE

A. Povezivanje sa carstvom

Svojim rečima iznesi sledeće:

Državljanstvo! Zamislite da imate pravo da se uputite direktno do vođe carstva i zatražite od njega uslugu, možda ga pozovete na večeru, ili mu samo zahvalite na odanoj službi prema svojim državljanima. Nije teško zamisliti različite ljude kako upućuju različite komentare i pitanja tokom takvog razgovora sa svojim vođom. Zamisli kako je Bogu dok nas gleda kako Mu prilazimo u molitvi.

Pitaj: Šta mislite, koji je Njegov odgovor ljudima koji se mole iz navike, a ne iz srca punog ljubavi? Šta mislite, kako odgovara detetu koje za svoj rođendan traži mnogo igračaka? A štа je sа molitvаmа u kojima se sаmo iznosi zаhvаlnost zа Njegovu dobrotu?

Iako ne možemo znati kako Bog reaguje na sve različite molitve, znamo da On čuje svaku od njih. Na isti način kao što je Božje carstvo sačinjeno od nekoliko suštinskih osobina (blagodati, pravde, službe, nesebičnosti, obožavanja, radosti itd.), tako i naša komunikacija sadrži nekoliko suštinskih elemenata. To je ono što su učenici tražili kada su zamolili Isusa da ih nauči molitvi (Luka 11,1).

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Kaži: Hajde da nađemo i pročitamo molitvu „Oče naš“ (Matej 6,9‑13; Luka 11,2‑4) i vidimo da li možemo da napravimo vezu između Mihaelove molitve za stolom i molitve „Oče naš“. Koje veze možemo da uvidimo? (Moliti se za stvari koje su bitne – i nama i Bogu. Ponekad ono što je značajno nama nije značajno Bogu.)

Svojim rečima iznesi sledeće:

Možda želite da pobedite na utakmici, da budete izabrani za školsku predstavu ili da se sprijateljite sa što više onih koji misle da ste „cool“. Ali možda Bog želi da vaše drugarstvo bude važnije od pobede na utakmici. Možda On ima na umu jednog prijatelja za vas koji će vam pomoći da rastete duhovno. Možda On želi da služite tako da vas niko ne primeti. Ponekad su ono što mi tražimo i ono što Bog traži dve različite stvari. Ne uvek, ali ponekad. Zato nas je Isus učio da se molimo za određene stvari, znajući da ćemo ih možda slučajno izostaviti.

C. Povezivanje sa životom

Pročitajte opet zajedno molitvu „Oče naš“ i svaki deo molitve imenujte jednom rečju ili frazom. Na primer: „Da se sveti ime Tvoje“ može da bude „Proslavljanje“. (Predložene kategorije: proslavljanje Boga; molitva za Njegovo delo u svetu; molitva za naše svakodnevne potrebe; molitva za pomoć u našim svakodnevnim borbama.) Napiši ove kategorije na tabli. Zatim neka se učenici podele u parove ili male grupe i parafraziraju (napišu svojim rečima) molitvu „Oče naš“ iz perspektive dole navedenih osoba (napiši ih tako da svi mogu da ih vide i izaberu). Kaži učenicima da odvoje vreme da razmisle kako ta osoba vidi svet i sa kojim problemima se možda suočava. Kako bi molitva „Oče naš“ zvučala da se moli neko u „njihovim cipelama“?

· Samohrana majka koja radi da bi odgajila dvoje dece.

· Student čiji roditelji se razvode.

· Mladić u Africi koji želi da ide u školu da bi postao učitelj, ali nema sredstava.

· Otac koji posmatra svoju ćerku jedinicu kako se druži s pogrešnim društvom.

· Baka koja je usamljena u staračkom domu.

· Dvanaestogodišnja devojčica koja se bori da stekne prijatelje u školi.

Neka učenici iznesu svoju molitvu, a ostali treba da pogode iz čije perspektive su se molili.

5. PRIMENA

A. Aktivnost za primenu

Kaži: Biti državljanin Božjeg carstva ima prednosti. Jedna od najvećih prednosti što smo deca Božja je mogućnost da pričamo sa Njim o bilo čemu. Ali ponekad ne znamo šta da kažemo.

Neka se učenici podele u grupe ili parove i neka svaka grupa pronađe jednu od sledećih molitava u Bibliji:

– Molitva za Sodom – 1. Mojsijeva 18,20‑33.

– Molitva koja je uništila vojsku – 2. Carevima 19,15‑20.32‑35.

– Molitva iskrene zahvalnosti – 2. Samuilova 7,18‑29.

– Molitva pokajanja – Psalam 51,1‑13.

– Molitva obožavanja – Psalam 138,1‑8.

– Molitva za vernike – Jovan 17,1‑26.

– Molitva za izrailjsko buntovništvo – Danilo 9,1‑19.

Daj grupama vremena da pronađu i pročitaju tekstove, a zatim neka razgovaraju o sledećim pitanjima. Kada odgovore na pitanja u svojim grupama, zamoli svaku grupu da iznese sažetak svojih zaključaka. Ako vam je vreme ograničeno, usredsredite se na odgovore na 3. pitanje.

Osvrt:

1. Ko je osoba koja se moli? Šta znaš o osobi koja se moli – karakterne osobine, jake/slabe strane, naročito njen stav u molitvi?

2. Koji je glavni razlog za molitvu? Zašto se moli? Šta misliš, zašto je ova molitva uopšte zabeležena? (Veoma mnogo molitava su upućene Bogu – zašto je baš ova spomenuta u Pismu?)

3. Koji detalji, fraze ili reči u ovom biblijskom odlomku istinski oslikavaju šta je suština prave molitve?

Kaži: Hajde da ponovo pogledamo Jovan 17. Za koga se Isus prvo moli i za šta se On moli? (Isus se prvo moli za sebe, zatim za svoje učenike, a onda za one koji će poverovati zahvaljujući Njegovim učenicima; zatim se moli da budu jedno sa Bogom kao što je On jedno sa Bogom.) Da li ste ikada razmišljali da se tako molite?

B. Pitanja za primenu

1. Kada se moliš, kako bi okarakterisao o čemu su tvoje molitve? Za šta se najviše moliš? Za šta se najmanje moliš?

2. Koji gore navedeni biblijski tekstovi prikazuju vrstu molitve koju bi želeo da upražnjavaš u svom životu? Zašto?

3. Ako bi trebao da okarakterišeš za koga se moliš na skali od 1 (za sebe) do 5 (za sve druge), gde bi se našle tvoje molitve?

4. Kada u tvom životu ti je molitva bila najvažnija?

5. Kako bi poređao sledeće teme za molitvu po tome koliko su važne u tvom molitvenom životu?

_____
Ispovedanje i oproštenje

_____
Obožavanje i proslavljanje

_____
Posredovanje i traženje

_____
Zahvaljivanje

_____
Potčinjavanje i ponovno predanje

6. ZAVRŠETAK

Sažetak

Zaključi svojim rečima koristeći sledeće ideje:

Šta govorimo i kako to govorimo važno je Bogu. On poznaje naša srca i umove, ali zna da što više razmišljamo o našem razgovoru sa Njim, to je taj razgovor značajniji za nas. Kao hrišćani imamo toliko puno podsetnika na Božju ljubav prema nama, ali nijedan nije značajniji od molitve. Postoje ljudi širom sveta koji ni nemaju Biblije, ali se mole Bogu koji im se otkriva putem molitve i prirode. Težak deo molitvenog života je praktikovanje molitve. Ona nam može biti čudna i neugodna nekada. Ali Sveti Duh nam može pomoći da se molimo, i niko se na kraju života ne kaje što se molio toliko koliko se molio. Neki ljudi kažu da su prezauzeti da bi se molili. Najvažnija stvar u vezi sa molitvom je da je upražnjavaš.

Lekcija 3

HODANJE S BOGOM (prvi deo)

Dug put do slobode

1. PRIPREMA

A. Izvor

1. Mojsijeva 1,27: „I stvori Bog čoveka po obličju svome, po obličju Božjem stvori ga; muško i žensko stvori ih.“

Matej 28,20: „Učeći ih da sve drže što sam vam zapovedao; i evo ja sam s vama u sve dane do svršetka veka. Amin.“

Jovan 15,5: „Ja sam čokot a vi loze; i koji bude u meni i ja u njemu on će roditi mnogi rod; jer bez mene ne možete činiti ništa.“

Dela 2,1‑4: „I kad se navrši pedeset dana behu zajedno svi apostoli jednodušno. I ujedanput postade huka s neba kao duvanje silnog vetra, i napuni svu kuću gde seđahu; i pokazaše im se razdeljeni jezici kao ognjeni; i sede po jedan na svakog od njih. I napuniše se svi Duha Svetoga, i stadoše govoriti drugim jezicima, kao što im Duh davaše te govorahu.“

(Vidi dodatne stihove u pouci za učenike.)

B. Šta treba reći o lekciji „Hodanje s Bogom“?

Stvoreni smo da hodamo sa Bogom, da imamo blisku svakodnevnu zajednicu s Njim. Takvo je bilo iskustvo Adama i Eve u Edemskom vrtu. Ali greh je prekinuo taj odnos, i ostatak žalosne istorije naše Zemlje ispunjen je Božjim pokušajima da se ponovo poveže sa svojim narodom. On im je dao uputstva da Mu izgrade fizičku građevinu u kojoj bi mogao da živi sa njima, ali je bio iznova i iznova odbacivan. Ovi pokušaji su svoj vrhunac dostigli u Isusu. Kroz Njegov život, smrt i žrtvu za naše grehe, Bog je napravio put da se zauvek ponovo poveže sa svojim narodom.

Budući da su ljudi stvoreni za odnos sa Bogom, mi svoj pravi smisao pronalazimo u tom odnosu. Živimo usred „dugačkog hoda ka slobodi“, što je Božji plan da nas dovede nazad sebi. Dok živimo svoj svakodnevni život, postoji nedovršeni element u našem odnosu sa Bogom, ali su nam dati letimični prikazi kako to prijateljstvo može da izgleda. Možemo preduzeti pozitivne korake da provodimo vreme sa Bogom kroz proučavanje Biblije i molitvu, i da Ga već sad upoznamo preko Njegovog Svetog Duha. Takođe se unapred radujemo vremenu kada će Zemlja biti nanovo stvorena i Bog opet prebivati sa svojim narodom (Otkrivenje 21,3).

C. Kuda treba da nas vodi lekcija „Hodanje s Bogom“?

Kao rezultat ove lekcije, želeli bismo da učenici mogu da:

· Cene ulogu provođenja vremena zajedno kao dela prijateljstva, naročito našeg prijateljstva s Bogom.

· Nauče – ili se podsete – nekih Božjih pokušaja da se ponovo poveže sa svojim narodom.

· Budu posvećeni provođenju vremena sa Bogom svakog dana i zauvek.

D. Potreban materijal

Početak – (Aktivnost B) papirići, olovke. (Ilustracija) biljka u saksiji ili korov (po mogućstvu neka vrsta koja se širi preko korenja dajući mlade biljke), ili knjiga o biljkama.

Povezivanje – Biblije, pouke za učenike.

Primena – Biblije, pouke za učenike, olovke.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Isplaniraj da povedeš učenike u petominutnu šetnju, dozvoljavajući im da pričaju međusobno dok hodaju. Neka putanja za šetnju bude bezbedna, možda oko crkvenog dvorišta, do obližnjeg parka ili do nekog drugog bezbednog mesta. Zamoli dovoljan broj odraslih da nenametljivo nadziru ovu aktivnost. Pokušaj da izbegneš sve što može da omete tvoje učenike ili druge subotnoškolske razrede.

Kada se vratite u svoju prostoriju, diskutovaćete o običnoj interakciji među ljudima koji zajedno šetaju.

Pozor – Kaži učenicima da je šetnja dobar način za otpočinjanje pouke za ovu sedmicu. Pomeni dobre strane vežbanja kada su u pitanju zdravlje i koncentracija. Pozovi ih da slede tvoja uputstva, da ostanu u grupi i da budu uviđavni prema drugim razredima.

Sad – Povedi grupu u planiranom smeru. Budi oprezan, ali opušten. Dozvoli učenicima da razgovaraju i budu prirodni. Ne požuruj šetnju, ali se potrudi da izbegneš gubljenje previše vremena na ovu aktivnost. Kada završite, neka se učenici vrate u razred i smeste na svoja mesta.

Osvrt – Pitaj: Ko je uživao u mogućnosti da izađe napolje i malo protegne noge? (Očekuj različite odgovore.) Šta ste primetili, kakva je bila vaša međusobna komunikacija i druženje tokom šetnje? (Različiti članovi razreda su se ponašali različito; razgovarajte o ovim razlikama, ali istakni prirodne interakcije kojih je bilo.) Na koji način ste se ponašali drugačije nego što biste u formalnijoj atmosferi učionice? (Bili smo opušteniji, prirodniji, prijateljskiji, zabavniji.)

B. Početna aktivnost

Priprema – Cilj ove aktivnosti je videti koliko dobro se članovi grupe poznaju među sobom i naučiti nešto novo o drugima.

Pozor – Odaberi tri pitanja koja ćeš postaviti učenicima. Na primer, da navedu svoju omiljenu životinju, pesmu, hranu, heroja, ljubimca, ili bilo šta drugo što ostali možda ne znaju o njima. Ako je moguće, neka sednu u krug. Podeli im papiriće i olovke.

Sad – Kaži učenicima da na papirićima napišu brojeve od 1 do 3 i pored njih odgovore na tri pitanja koja si im postavio. Ne treba da ostave nikakvu identifikaciju na svom papiriću. Sakupi papiriće, izmešaj ih i nasumično ih podeli učenicima. Neka jedan po jedan učenik čita odgovore na papiriću koji je dobio, a ostatak razreda treba da pogađa čiji su to odgovori. Odluči kada i kako ćeš otkriti autore.

Osvrt – Pitaj: Ko je danas naučio nešto novo o svojim drugovima iz razreda? (Obično će biti nečega što ostali nisu znali.) Koliko dobro ili koliko loše poznajemo jedni druge? (Odgovori će zavisiti od toga koliko lako su članovi razreda prepoznali autore odgovora.) Kako možemo bolje da se upoznamo? (Provodeći vreme zajedno, iznoseći svoja interesovanja, zanimajući se jedni za druge.)

C. Početna ilustracija

Donesi biljku ili korov ili knjigu o biljkama u razred. Pokaži fotografije ili dijagrame kako se korenje širi u zemlji i pronalazi hranljive materije. Ako je moguće, identifikuj biljku i pronađi neke zanimljive činjenice o njoj koje ćeš izneti učenicima. Istakni kako različiti delovi biljke podržavaju i hrane jedni druge, i kako se biljka reprodukuje.

Osvrt – Pitaj: Kako hrišćanski život možemo uporediti sa biljkom? (Predloži Isusove parabole kao što je ona o gorušičinom semenu [Matej 13,31.32] i čokotu i lozama [Jovan 15,1‑8]). Šta nam ove parabole govore o našoj povezanosti sa Bogom? (To je naš izvor života, treba da se razvija i donosi rodove.)

4. POVEZIVANJE

A. Povezivanje sa carstvom

Svojim rečima iznesi sledeće:

Objasni da često kada čupamo korov, možemo otkriti zanimljivu stvar, da naizgled nepovezane biljke mogu zapravo biti deo iste mreže korenja. Ispod travnate površine, veliki broj takvih veza mogu povezivati mnoge pojedinačne biljke. Realnost se nalazi ispod površine. Ta mreža je prava meta ako neko pokušava da ukloni korov. Košenje površinskog korova donosi samo privremenu korist; on će nastaviti da se vraća. Iako nam ne laska da Božje carstvo uporedimo sa mrežom korova, zanimljivo je zapaziti koliko puta je Isus koristio biljke u svojim parabolama. Kao Božji sledbenici, mi biramo da budemo povezani sa podzemnom mrežom koja je realnost Božjeg carstva. Isus je rekao: „Ja sam čokot a vi loze; i koji bude u meni i ja u njemu on će roditi mnogi rod; jer bez mene ne možete činiti ništa“ (Jovan 15,5). Izbor je ostati u Njemu, prebivati u Njemu – imati živu vezu, hodati i razgovarati sa Bogom kao Izvorom života.

Istakni da kao Božji sledbenici mi živimo u carstvu koje nema još uvek potpunu kontrolu nad našim svetom, ali postoji još jedno carstvo koje se bori za našu odanost. Mi donosimo odluku da li ćemo postati deo Božjeg carstva. Mi postajemo deo tog carstva birajući da prihvatimo Božju ponudu – što nam je omogućeno Isusovom smrću za naše grehe – da se ponovo povežemo s Njim.

Pitaj: Koja slika ti se pojavi pred očima kada čuješ reči „carstvo Božje“? (Može doći do raznoraznih odgovora, ali vodi učenike prema ideji Božjeg carstva kao stvarnosti koja je živa i razvija se, slično biljci.) Kako možemo biti povezani sa tom biljkom? (To je naš izbor kroz uticaj i silu Svetog Duha.) Kako „ostajemo u Isusu“? (Putem svakodnevnih, svesnih odluka za molitvu, proučavanje Biblije i praktične aktivnosti, možemo preduzeti korake da svoj život usredsredimo i usmerimo ka Bogu.)

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Kaži: Kroz istoriju mnogi ljudi su posvetili, čak žrtvovali svoj život da obnove nešto da bude onako kako su verovali da treba da bude. Možda je učinjena neka nepravda koju je trebalo ispraviti ili izazov koji je trebalo savladati. To su heroji ljudske istorije. Priča o Nelsonu Mendeli i njegovom „dugačkom putu do slobode“ primer je takve borbe u skorašnjoj istoriji.

Pitaj: Ko su neki od vaših heroja? (Verovatno će se čuti raznovrsni odgovori.) Šta tražite u jednom heroju? (Pobednika, nekoga ko može da nadvlada zlo, snagu, nekoga ko će pomoći ljudima u nevolji, druge mogućnosti.)

Svojim rečima objasni da se i mi, kao Isusovi sledbenici i članovi Božjeg carstva, nalazimo na sopstvenom „dugačkom putu do slobode“. Tokom duge istorije našeg sveta trebalo je obnoviti vezu između Boga i nas – ispraviti „krive Drine“.

Manjim grupama ili pojedinačnim učenicima podeli stihove iz odeljka „Bog kaže...“ (iz njihovih pouka) i neka odgovore na sledeća pitanja o svom stihu/stihovima:

· Šta nam ovaj stih govori o dugačkoj borbi za slobodu?

· Na koji način ovaj stih oslikava Isusa kao heroja te borbe?

· Šta nam ovaj stih govori o Božjoj želji da se ponovo poveže s nama?

Ako imaju Biblije, neka učenici pronađu svoj stih i pročitaju nekoliko prethodnih i nekoliko narednih kako bi dobili bolji uvid u okolnosti u kojima je određeni stih napisan.

Neka svaka manja grupa iznese svoje odgovore većoj grupi. Ohrabri razgovor. Pitaj: Da li se Isus uklapa u model heroja? (Da; čak i pre nego što je čovečanstvo postalo „beznadežno“, Isus je odlučio da postane ljudsko biće i da položi svoj život kako bi pobedio zlo. Konačno, On će se vratiti kao pobednik i mi ćemo živeti srećno zauvek.)

C. Povezivanje sa životom

Kaži: Kada vas neka osoba pita da krenete s njom u šetnju, šta ona očekuje? Bez obzira da li se radi o vremenu koje provedete zajedno na pauzi u školi, u kući nekog prijatelja, u parku, ili odlasku u obližnju šumu na podužu šetnju, tu je više istaknuto druženje nego samo hodanje i popunjavanje vremena. To je vreme kada možemo da se opustimo, povežemo i međusobno ohrabrimo.

Ako je moguće, ispričaj sopstveno iskustvo (ili pozovi nekoga da dođe u vaš razred i to učini) kako si se s nekim sprijateljio ili bio ohrabren na taj način. Istakni da kada uživamo u takvom zajedničkom vremenu, mi se unapred radujemo i planiramo da to ponovimo. Ovakvo iskustvo može biti početak dubokog prijateljstva.

Pitaj: Da li neko od vas ide u šetnju ili na izlet s prijateljima kako biste razgovarali, a ne samo radi vežbanja? (Očekuj raznovrsne odgovore i priče, ako su učenici voljni da ih ispričaju.) Koji su neki od načina da danas „hodamo sa Bogom“? (Provođenje vremena sa Bogom, proučavanje Biblije, molitva, bogosluženje, služba drugima.)

Podseti učenike na tekstove iz njihove pouke koji predlažu blisko prijateljstvo sa Bogom: 1. Mojsijeva 3,8; 2. Mojsijeva 25,8; Otkrivenje 3,20; 21,3. Pitaj: Šta nam ovi tekstovi govore o Bogu? (On je Bog ljubavi koji želi da održava lično, blisko prijateljstvo sa nama.)

5. PRIMENA

A. Aktivnost za primenu

Kao grupa (ovo možete uraditi kao razred ili u manjim radnim grupama koje će zatim dati izveštaj celom razredu), poradite na prvoj tabeli u odeljku „Kako to funkcioniše?“ u poukama za učenike. Većina biblijskih tekstova su iz odeljka „Bog kaže...“; neka Biblije budu spremne za tekstove koji nisu u tom odeljku.

Ohrabri učenike da razmotre prostore (tj. periode) između navedenih tačaka, a one su uglavnom ključni događaji u ovoj analizi istorije našeg sveta. Istražite značaj svakog navedenog događaja i kako on utiče na odnos između Boga i nas. Može biti varijacija u tumačenju događaja, i te varijacije se mogu objasniti i o njima se može razgovarati. Zapazi da ovo nije merenje koliko je Bog daleko od nas – On je obećao da će uvek biti sa nama (Matej 28,20) – već je ovo istraživanje udaljenosti koju je greh prouzrokovao u odnosu između Boga sa Njegovim savršenim božanstvom i nas sa našim grehom. Zatim ohrabri učenike da popune drugu tabelu, koja opisuje njihovo lično hodanje sa Bogom.

Osvrt – Pitaj: Šta možemo da naučimo iz ovih tabela? (Možemo da vidimo prikaz Božjih pokušaja da se ponovo poveže sa nama, a čovečanstvo stalno iznova ne uzvraća na te Božje pokušaje.) Koliko je važna obnovljena bliskost odnosa između Boga i čovečanstva za kraj istorije ovog sveta? (Vrlo važna – zapravo, to je suština celog plana spasenja.) Koliko naši izbori utiču na tabelu našeg odnosa sa Bogom? (Naši izbori određuju našu tabelu i, što je još važnije, naš odnos sa Bogom kao takav.)

B. Pitanja za primenu

1. Kako prepoznavanje Boga kao heroja utiče na naš odnos prema Njemu?

2. Kako prepoznavanje Boga kao prijatelja utiče na naš odnos prema Njemu?

3. Šta možemo naučiti iz naših odnosa sa drugima o našem odnosu sa Bogom?

4. Da li je važno paziti na našu vezu sa Bogom i koliko smo bliski sa Njim?

5. Kako pazimo na svoju bliskost sa Bogom?

6. Kako utiče na tvoj život kada uvidiš širu istoriju Božjih težnji da korača sa svojim narodom?

6. ZAVRŠETAK

Sažetak

Zaključi svojim rečima koristeći sledeće ideje:

Bog želi da bude naš prijatelj. Kroz čitavu Bibliju, On stalno poziva svoj narod da pronađu mesto i vreme kada će biti zajedno s Njim. Jezik koji Bog koristi upućuje na neke najjednostavnije oblike lične interakcije: hodanje, pričanje, provođenje vremena, zajednički obrok. Isus je bio živi primer ovoga dok je živeo sa ljudima, i umro je da bi platio cenu našeg greha i da bi uklonio prepreku koju je greh stvorio između Boga i nas. Jedan od ključnih elemenata u opisu našeg večnog doma na nebu je izjava da sada Bog može da živi zauvek sa svojim narodom. On nas poziva da otpočnemo ovaj hod već danas i da negujemo to predivno prijateljstvo koje će trajati zauvek.

Lekcija 4

HODANJE S BOGOM (drugi deo)

Nastavi da trčiš

1. PRIPREMA

A. Izvor

Marko 3,13.14: „I iziđoše na goru, i dozva koje On hoćaše; i dođoše Mu. I postavi dvanaestoricu da budu s Njim, i da ih šalje da propovedaju.“

Jovan 7,37: „A u poslednji veliki dan praznika stajaše Isus i vikaše govoreći: 'Ko je žedan neka dođe k meni i pije.'“

Dela 20,24: „Ali se nizašta ne brinem, niti marim za svoj život, nego da svršim tečenje svoje s radošću i službu koju primih od Gospoda Isusa: da posvedočim jevanđelje blagodati Božje.“

1. Korinćanima 9,24.25: „Ne znate li da oni što trče na trku, svi trče, a jedan dobije dar? Tako trčite da dobijete. Svaki pak koji se bori od svega se uzdržava: oni dakle da dobiju raspadljiv venac, a mi neraspadljiv.“

Jevrejima 12,11: „Jer svako karanje kad biva ne čini se da je radost, nego žalost; ali posle daće miran rod pravde onima koji su naučeni njime.“

(Vidi dodatne stihove u pouci za učenike.)

B. Šta treba reći o lekciji „Hodanje s Bogom“?

Hodanje sa Bogom je jednostavno još jedan način da kažemo da živimo svoj život u povezanosti sa Bogom. Razvijanje hoda sa Bogom rezultat je našeg izbora, razvija se još više kroz naše svesne odluke, posvećivanje našeg vremena i prioriteta traženju veze sa Bogom, i otvaranje za uticaj Njegovog Duha. Ne radi se o tome da se Bog krije od nas, već je nas kao slabe i grešne ljude previše lako odvratiti od prilika za zajedništvo sa Bogom.

Kada pogledamo život Božjih ljudi kroz istoriju – a naročito u Bibliji – pokazano nam je kako obični ljudi mogu da odaberu da žive izvanrednim životom u rastućem prijateljstvu sa Bogom. To ne znači da su oni bili savršeni sveci; u stvari, Biblija često sadrži izveštaje o njihovim padovima. Međutim, dat nam je letimičan pogled na vezu sa Bogom koja je unela promenu u njihov život i život ljudi koji su bili oko njih.

Učenjem tih priča stičemo uzore i ohrabrenje da „trčimo trku“ doživotnog prijateljstva s Bogom i postanemo ljudi koje će Bog zauvek nazivati svojim prijateljima.

C. Kuda treba da nas vodi lekcija „Hodanje s Bogom“?

Kao rezultat ove lekcije, želeli bismo da učenici mogu da:

· Prepoznaju da Bog želi da bude naš prijatelj, što utiče na naš život i život ljudi oko nas.

· Cene različite načine na koje Bog radi sa svojim narodom danas i na koje je radio s ljudima o kojima čitamo u Bibliji.

· Pokažu obnovljenu posvećenost trčanju trke sa Bogom.

D. Potreban materijal

Početak – (Aktivnost A) papir, olovke ili bojice. (Aktivnost B) film Vatrene kočije, odgovarajući uređaji za prikazivanje filma (npr. kompjuter, DVD plejer, video‑bim).

Povezivanje – Biblije, pouke za učenike; papir, olovke, tabla.

Primena – Papir, olovke.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Ova aktivnost je zamišljena tako da učenici prepoznaju otisak koji ostavljaju za sobom gde god idu i da teže da ostave pozitivan utisak.

Pozor – Pripremi papir i olovke za sve učenike.

Sad – Zamoli učenike da se poređaju po veličini broja cipela. Odvoj nekoliko trenutaka za to. Zatim neka svako kaže broj koji nosi. Daj im papir i olovke da iscrtaju svoj đon ili stopalo – što će pokazati veličinu otiska. Pitaj: Po čemu biste želeli da budete zapamćeni? Kakav trajni uticaj ili otisak biste želeli da ostavite u svetu u kom živite i na one s kojima dolazite u dodir? Uputi ih da napišu nadu vezanu za svoj uticaj unutar „otiska stopala“ na papiru i da ga sačuvaju, možda u svojoj Bibliji, da bi ih to podsećalo na otisak koji svakog dana ostavljaju za sobom.
Osvrt – Pitaj: Koliki uticaj možemo izvršiti na ljude oko sebe? (Veliki uticaj, možda na jedan život, možda na nebrojene živote.) Kako možemo biti sigurni da ćemo ostaviti pozitivan uticaj na naš svet? (Hodanje sa Bogom je naša sigurnost da ćemo uspešno hodati kroz sve aspekte našeg života. Ako smo Mu verni, radimo najbolje za svakoga s kim dolazimo u kontakt.)

B. Početna aktivnost

Priprema – Ova aktivnost će uvesti učenike u trčanje trke sa Bogom kroz jednu snažnu scenu iz filma. Pregledaj film Vatrene kočije i pripremi se da ga pustiš od scene koja je opisana niže (kasnije u filmu).

Pozor – Daj učenicima kratak opis pozadine škotskog olimpijca Erika Lidela. (Istakni da je početna ilustracija u 2. lekciji bila o istoj osobi.) On je bio odabran da se takmiči u trci na 100 metara na Olimpijskim igrama u Parizu 1924. godine. Međutim, kvalifikacione trke na Olimpijadi su bile zakazane za nedelju, a kao posvećeni hrišćanin koji svetkuje nedelju, odbio je da trči tog dana. Zasnovan na istinitoj priči, film Vatrene kočije upečatljivo opisuje taj dan.

Sad – Gledajte deo iz filma u kom se odlomci iz Isaije 40 prepliću sa scenama trke.

Osvrt – Pitaj: Kakva poređenja se nalaze u ovoj sceni? (Poređenje trkača sa onim koji je odabrao da ne trči; poređenje nekoga ko je zadovoljan sobom i svojim verovanjima sa onima koji čeznu za uspehom; poređenje zemaljske slave koju donose trke i večne slave stajanja na Božjoj strani.) Šta znači trčati trku u kontekstu našeg hrišćanskog života? (To ukazuje na potrebu za ulaganjem napora i treniranjem da bismo postali bolji prijatelji s Bogom. Kao i sa svakim prijateljstvom, razvijanje našeg odnosa sa Bogom zahteva vreme i pažnju.)

C. Početna ilustracija

Svojim rečima ispričaj sledeću priču:

Postoji neka sila u hodanju. Kada jedna osoba krene u šetnju, to ne izgleda kao značajan događaj, ali kada hiljade ljudi to rade zajednički, oni mogu da promene svet. U većini zapadnih zemalja, protestni marševi su uobičajena pojava. Oni su jedan od načina da ljudi pokažu svoja osećanja vlastima s kojima se ne slažu. Primera radi, pogledajte neke od najznačajnijih protestnih marševa američkog pokreta za prava građana u 1960‑im, koje su predvodili Martin Luter King Mlađi i drugi. Ljudi sa ograničenim pravima i mogućnostima bili su u stanju da unesu promenu u svoj svet jednostavnim zajedničkim hodanjem sa istim ciljem. Moćna promena se može dogoditi kada odaberemo da hodamo sa Bogom. Kada hodamo sa Bogom, mi ćemo biti promenjeni i osnaženi da utičemo na svet oko sebe.

Osvrt – Pitaj: Zašto su ljudi snažniji kada koračaju zajedno? (U demokratiji, njihova udružena izjava je jača nego njihovi pojedinačni glasovi. Takođe mogu podržati jedni druge da nastave svoj protest – i svoj hod.) Da li velika grupa znači da su u pravu? (Ne, većina nije uvek u pravu, ali što je više moguće treba da se potrudimo da razumemo brige drugih ljudi.) Kako možemo upotrebiti svoj uticaj da promenimo stvari koje brinu nas ili one čiji glas se ne čuje? (Da se uključimo u grupe koje dele naše interese, pišemo pisma, čak i budemo na mirnim protestima koji se tiču problema oko kog smo veoma zabrinuti.)

4. POVEZIVANJE

A. Povezivanje sa carstvom

Svojim rečima iznesi sledeće:

Kroz istoriju Bog je imao posebne ljude koje je s ponosom nazivao svojim prijateljima. To su bili „ljudi carstva“ koji su ostali verni Bogu bez obzira na okolnosti. Ponekad su bili popularni; često su bili progonjeni.

Često su oni sa posebnim odgovornostima rukovođenja dobili izuzetne trenutke bliskosti sa Bogom. Pitaj: Možete li da se setite nekih posebnih prijatelja koje je Isus imao? Verovatno jedan od najboljih primera ovog izuzetno bliskog odnosa sa Bogom je bio Isusov odnos sa Njegovim učenicima. Od hiljada ljudi koji su Ga sledili, Isus je izabrao dvanaestoricu „da budu s Njim, i da ih šalje da propovedaju“ (Marko 3,14). Zanimljivo je zapaziti da je u ovoj grupi postojala jedna podgrupa – Petar, Jakov i Jovan (učenici koje je Isus voleo) – koja je uživala u još bližem odnosu sa Isusom.

Ipak, u okviru obe ove grupe Njegovih bliskih prijatelja – dvanaestorice i trojice – bilo je onih koji su Ga izdali, odrekli Ga se i sumnjali u Njega. To što su bili u krugu Isusovih najbližih prijatelja nije bilo prečica do savršenog života ili savršene zajednice sa Bogom.

Pitaj: Da li ovo znači da je Bog isključiv u svojim prijateljstvima i da neke ostavlja „napolju“? Bog nije isključiv. On nema posebne prijatelje zato da bi isključivao druge. Isus je rekao: „Ako je bilo ko žedan, neka dođe k meni i pije“ (Jovan 7,37 po prevodu NIV).

Pogledajte „spisak slavnih vernika“ u Jevrejima 11. Istakni da su to bili stvarni ljudi koji su živeli stvarne živote. Njihove priče ne treba da nas uplaše; umesto toga treba da nas nadahnu da odaberemo i težimo za bližim hodom sa Bogom.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Istakni da, kao što nas ova priča podseća, lako je dobro otpočeti trku, ali život sa Bogom je trka koja nema završnu liniju. Dobar start je odlična stvar, i možda se to može uporediti sa rođenjem u hrišćanskoj porodici i redovnim odlaženjem u subotnu školu od najranijih dana. Ili to može biti entuzijazam s kojim nova osoba u crkvi prihvata novu veru i počinje da „trči svoju trku“. Ali dobar start je samo početak. Ponekad, živeti trajni život vere je više nalik na trčanje maratona.

Podeli razred u male grupe i svakoj grupi daj po jednu od sledećih biblijskih ličnosti. Daj im spisak stihova i kaži svakoj grupi da će dati izveštaj celom razredu o iskustvu vere u životu ovih stvarnih ljudi.

· Enoh: 1. Mojsijeva 5,18‑24; Jevrejima 11,5; Juda 14 (vidi i citat iz odeljka „Bog kaže...“ u pouci za učenike).

· Noje: 1. Mojsijeva 6,9‑14.22; 1. Mojsijeva 9,8‑17; Jevrejima 11,7.
· Avram: Isaija 41,8; Jevrejima 11,8‑12.17‑19; Jakov 2,23.
· Danilo: Danilo 1,18‑20; 2,19‑23; 6,1‑5; 12,13.
· Petar: Marko 8,27‑30; Luka 9,28‑36; Matej 26,69‑75; Jovan 21,15‑23; Dela 2,38.39.
· Jovan: Luka 5,9.10; Marko 9,2‑8; 1. Jovanova 1,1‑3; Otkrivenje 22,8.9.
· Pavle: Dela 9,4‑9; 26,12‑18; 20,24; Efescima 3,17.
Razgovarajte o sličnostima i razlikama u iskustvima ovih ljudi.

Svako od njih je imao drugačije iskustvo sa Bogom, ali svi su oni heroji vere i Božji prijatelji. Odabrali su da trče trku sa Bogom.

C. Povezivanje sa životom

Kaži: Šteta je što nam Biblija tako malo govori o Enohovom životu. Iako je živeo u doba kada su mnogi ljudi činili zlo, on je hodao tako blisko sa Bogom da Biblija jednostavno kaže: „Uze ga Bog“ (1. Mojsijeva 5,24). Izgleda da je on postao toliko dobar prijatelj sa Bogom da mu je Bog dozvolio da dođe kod Njega kako bi zauvek bili zajedno. Bilo bi zadivljujuće znati sve detalje kako je Enoh proveo svojih 300 godina na Zemlji.

Na tabli napravi spisak predloga učenika kako bi savremeni „Enoh“ možda provodio svoj svakodnevni život na ovoj Zemlji. Pitaj: Kakve stvari bi on možda radio? Da li bi imao neki naročiti posao? Gde bi možda živeo? Da li bi bio misionar u nekoj nepoznatoj zemlji ili bi bio obična osoba koju svakog dana srećete na ulici? Napravite dnevni raspored nekoga ko hoda sa Bogom kao Enoh u današnjem svetu.

Neka učenici pročitaju 5. Mojsijevu 10,12.13 i Mihej 6,8. Pitaj: Šta nam ovi stihovi govore o hodanju sa Bogom? Da li postoje neke promene ili dodaci koje bismo ubacili u „Enohov dnevni raspored“? Predloži učenicima vezu između „hodanja sa Bogom“, ljubavi prema Bogu, i činjenja dobrih dela i pomaganja onima koji su oko nas, naročito onima kojima je potrebna milost i pravda.

5. PRIMENA

A. Aktivnost za primenu

Kaži: Na ličnom nivou, hrišćanstvo je najbolje opisano kao odnos između Boga i pojedinca. Međutim, iz ljudske perspektive, praktične strane razvijanja i održavanja takvog odnosa sa Bogom koji prečesto izgleda nevidljiv, nedodirljiv i na neki način nalik na mitološko biće, obeshrabrujuće su i zbunjujuće. Tu je Božja ponuda jednostavnog prijateljstva – hodati zajedno, jesti zajedno, provoditi vreme zajedno i, na kraju, živeti zajedno – toliko značajna.

Koristeći stihove iz odeljka „Bog kaže...“ od ove i prošle sedmice u pouci za učenike, kaži im da u malim grupama isplaniraju dan koji će provesti povezujući se sa Bogom. Razgovarajte o različitim aktivnostima koje mogu biti predložene (npr. vreme provedeno nasamo u razmišljanju, molitvi, proučavanju Biblije; zajednički provedeno vreme u proslavljanju, molitvi, službi drugima). Ohrabri učenike da isplaniraju da provedu takav dan i uputi ih na aktivnost u odeljku „Kako to funkcioniše?“.

Osvrt – Pitaj: Da li je takav dan moguć u svakodnevnom životu? (Možda ponekad; neki elementi mogu biti praktikovani drugim, običnim danima, ali možda neće uvek biti vremena za cele dane po takvom planu.) Kako možemo više hodati sa Bogom u našem svakodnevnom životu? (Budite otvoreni za raznorazne predloge, uključujući planirane i spontane događaje. Možete da im predložite molitvene stimulanse: na svakih sat vremena, ili kada čekaju nešto u toku dana, ili kada vide nešto što ih podseća, da svoje misli usmere ka Bogu.) Ohrabri učenike da planiraju redovne trenutke sa Bogom tokom svog svakodnevnog života.

B. Pitanja za primenu

1. Da li ti izgleda da drugi ljudi imaju bolju vezu sa Bogom od tebe? Da li treba tako da se osećamo? Kako treba da reagujemo na takva osećanja?

2. Da li su biblijski izveštaji o velikim ljudima zastrašujući ili ohrabrujući? Zašto?

3. Ima li koristi od povlačenja u samoću, na primer u manastir, da bismo živeli pobožnijim životom?

4. Postoji li rizik da će nas hod sa Bogom učiniti neupotrebljivim za ljude koji su oko nas i za potrebe ovog sveta? Ako postoji, kako izbeći taj rizik?

5. Kako možemo mi, kao deo svog hoda sa Bogom, imati veći uticaj na ovaj svet? Navedi neke mogućnosti.

6. Da li provodiš dovoljno vremena sa Bogom?

6. ZAVRŠETAK

Sažetak

Zaključi svojim rečima koristeći sledeće ideje:

Hod sa Bogom je doživotna posvećenost, koja uključuje sve aspekte našeg života i sve dane našeg života. Mi možemo izabrati da budemo deo Božje grupe prijatelja: Bog nas poziva da Mu dođemo. Biblija je puna primera običnih ljudi koji su napravili taj izbor i povezani s Bogom uneli pozitivnu promenu u svom svetu. Na isti način mi treba da odaberemo da istrajno trčimo trku i dozvolimo da nas Bog upotrebi kao deo svog carstva u našem svakodnevnom hodu.

Lekcija 5

IZDRŽATI KADA IZGLEDA KAO DA BOG NIJE TU

Izdrži!

1. PRIPREMA

A. Izvor

Rimljanima 8,28: „A znamo da onima koji ljube Boga sve ide na dobro, koji su pozvani po namerenju.“

Matej 5,43‑45: „Čuli ste da je kazano: 'Ljubi bližnjega svoga, i mrzi na neprijatelja svoga.' A ja vam kažem: ljubite neprijatelje svoje, blagosiljajte one koji vas kunu, činite dobro onima koji na vas mrze i molite se Bogu za one koji vas gone; da budete sinovi Oca svoga koji je na nebesima; jer On zapoveda svome suncu, te obasjava i zle i dobre, i daje dažd pravednima i nepravednima.“

1. Petrova 4,16‑19: „A ako li kao hrišćanin, neka se ne stidi, već neka slavi Boga u ovom događaju. Jer je vreme da se počne sud od kuće Božje; ako li se najpre od vas počne, kakav će biti posledak onima što se protive Božjem jevanđelju? I kad se pravednik jedva spase, bezbožnik i grešnik gde će se javiti? Zato i koji stradaju po volji Božjoj neka Mu kao vernom Tvorcu predaju duše svoje u dobrim delima.“

Jakov 1,2‑4: „Svaku radost imajte, braćo moja, kad padate u različne napasti, znajući da kušanje vaše vere gradi trpljenje; a trpljenje neka delo dovršuje, da budete savršeni i celi bez ikakve mane.“

Jakov 1,12: „Blago čoveku koji pretrpi napast; jer kad bude kušan primiće venac života, koji Bog obreče onima koji Ga ljube.“

Matej 5,10: „Blago prognanima pravde radi, jer je njihovo carstvo nebesko.“

Otkrivenje 22,12: „I evo ću doći skoro, i plata moja sa mnom, da dam svakome po delima njegovim.“

1. Korinćanima 10,13: „Drugo iskušenje ne dođe na vas osim čovečjeg; ali je veran Bog koji vas neće pustiti da se iskušate većma nego što možete, nego će učiniti s iskušanjem i kraj, da možete podneti.“

Jevrejima 2,17.18: „Zato beše dužan u svemu da bude kao braća, da bude milostiv i veran poglavar sveštenički pred Bogom, da očisti grehe narodne. Jer u čemu postrada i iskušan bi u onome može pomoći i onima koji se iskušavaju.“

2. Petrova 2,9: „Zna Gospod pobožne izbavljati od napasti, a nepravednike mučeći čuvati za dan sudni.“

Jov 30,25.26: „Nisam li plakao radi onoga koji beše u zlu? Nije li duša moja žalosna bivala radi ubogoga? Kad se dobru nadah, dođe mi zlo; i kad se nadah svetlosti, dođe mrak.“

(Vidi dodatne stihove u pouci za učenike.)

B. Šta treba reći o lekciji „Izdržati kada izgleda kao da Bog nije tu“?

Realnost koja dotiče ceo ljudski rod jeste tragedija. Neki kažu „loše stvari se dešavaju zbog greha“ ili „jednog dana će Bog učiniti da bude sve dobro“, ali ni jedno ni drugo vernike i nevernike ne ostavlja sa mnogo toga što bi ih osnažilo da prebrode tragediju. Ova lekcija ima dva cilja: (1) da nam pomogne da razumemo prirodu i svrhu iskušenja i nevolja, i (2) da nam pomogne da shvatimo šta znači verovati Bogu u tim trenucima. Za to je najvažnije da budemo jasni u vezi sa onim što znamo o Bogu i da ne dozvolimo da nas zbuni ono što ne znamo. Kada nas zadesi tragedija, nemamo mnogo toga na šta možemo da se oslonimo, ali ono što imamo je dovoljno. Ono što vidimo je nejasno i zamagljeno, ali ipak i dalje vidimo.

C. Kuda treba da nas vodi lekcija „Izdržati kada izgleda kao da Bog nije tu“?

Kao rezultat ove lekcije, želeli bismo da učenici mogu da:

· Prouče realnost bola i patnje, i pitanja koja ljudi postavljaju o izvorima istih.

· Razumeju šta Biblija kaže o iskušenjima i to primene na pitanja koja ljudi imaju o Bogu.

· Razviju promišljeni pristup podnošenju nevolja u svetlosti neprestanog poverenja u ono što Bog kaže.

D. Potreban materijal

Početak – (Aktivnost A) po jedan kanap dužine oko 2 m za svaku grupu od po 3‑4 učenika. (Aktivnost B) nekoliko kamenova koji staju u dlan (po jedan za svakog učenika, ako je moguće).

Povezivanje – Biblije, pouke za učenike; primerci kviza sa kraja lekcije.

Primena – Papir, olovke.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Svrha ove aktivnosti je da navede učenike da razmisle kako verno podnošenje iskušenja uvećava našu sposobnost da podnesemo još više. Dobiće parče kanapa od oko 2 m. Njihov zadatak je da učine šta god je potrebno da olakšaju držanje za taj kanap. Otkriće da pravljenje petlji, čvorova, opasača i amova jesu načini za preraspodelu težine kako bi mogli da se drže za kanap.

Pozor – Podeli učenike u grupe od po troje‑četvoro i svakoj grupi daj po jedan kanap. (Ova vežba je samo primer, tako da ne morate da imate pravo uže za penjanje. Samo vodi računa da ne pokušavaju da se penju kanapčićem po zgradi dok ti ne gledaš. ()

Sad – Kada svaka grupa dobije svoje parče kanapa, kaži: Zamislite da ste zaglavljeni na strmom obronku planine i jedina stvar za koju možete da se držite je ovaj kanap. Šta možete učiniti s ovim kanapom kako biste se lakše držali za njega? Da ste mogli da učinite bilo šta ovom kanapu pre nego što ste morali da se pouzdate u njega, šta biste učinili? (Neki učenici će praviti na kanapu čvorove ili petlje na koje bi oslonili svoju težinu. Neki su čak napravili amove u kojima može da se sedi.)

Osvrt – Prošetaj razredom i zatraži od učenika da opišu svoje planove. Pitaj: Šta ste odlučili da uradite sa svojim kanapom kako bi vam bilo lakše da se držite za njega? Zašto ste to odabrali? Koje su jake i slabe strane svakog pristupa? U čemu su sličnosti podnošenja iskušenja i vezivanja čvorova kako biste se lakše držali na ovom kanapu?

B. Početna aktivnost

Priprema – Sakupi nekoliko kamenova koji staju u tvoj dlan (ako je moguće po jedan za svakog učenika). Pokušaj da pronađeš što više oblika možeš. Cilj ove vežbe je da učenici odaberu kamen na koji će moći da stave svoju težinu. Neka kamenje bude dovoljno malo da ilustruje poruku da kada prolazimo kroz iskušenja, nemamo uvek mnogo toga na šta bismo mogli da se oslonimo, ali imamo dovoljno. Učenici treba da stoje na kamenu, bez dodirivanja zemlje, 30 sekundi. Što su raznovrsniji oblici kamenja, to više izbora imaju.

Pozor – Kaži: Poređajte se po uzrastu, od najstarijeg s leve strane do najmlađeg s desne strane. I još nešto: „Ne smete da progovorite ni reč!“ Nema razgovora. Morate da komunicirate na druge načine.

Sad – Nakon što su se učenici poređali od najstarijeg do najmlađeg, kreni od jednog do drugog, reci im da sklope oči i odaberu kamen iz tvoje kutije (ili kese ili torbe). Ne smeju da ih sve opipavaju, već samo da pruže ruku i nasumično izvuku jedan. Kada svi budu imali po jedan, reci im da isprobaju hoće li moći da stoje na kamenu.

Osvrt – Pitaj: Zašto ste odabrali kamen koji ste odabrali? (Nismo imali izbora.) Kako se osećate kada treba svu svoju težinu da stavite na nešto tako malo? Na koji način je ovo slično životu vere usred borbi i trauma ovog života? Kada ste u svom životu osetili da ne postoji mnogo toga na šta biste se oslonili?

C. Početna ilustracija

Svojim rečima ispričaj sledeće priče.

Tri ilustracije za podnošenje iskušenja:

„Loza prianja uz hrastovo drvo i na taj način nalazi zaštitu u vreme iskušenja. Ako se podigne snažna oluja i loza je sa strane drveta koja je zaštićena od naleta vetra, drvo služi da je sačuva od vetra koji bi je inače iščupao i iskidao na komade. Ako je loza na strani drveta izloženoj vetru, vetar je tu samo da sabije lozu još jače uz drvo za koje ona već prianja.“ – Majkl Grin, 1500 Illustrations for Biblical Preaching, str. 382

„Čovek je pazario u supermarketu. Njegov mali sin pratio ga je u stopu, noseći veliku korpu. Otac je stavljao u korpu jedan artikal za drugim, dok se jedna gospođa nije sažalila na dečaka. Rekla je: 'To je prilično težak teret za mladog momka kao što si ti, zar ne?' Dečak se okrenuo prema njoj i kazao: 'A, ne brinite. Moj tata zna koliko mogu da nosim.'“ – Ibid, str. 380

„Jedan dečak je uneo čauru noćnog leptira u svoju kuću da posmatra fascinantne događaje koji će uslediti pri izlasku leptira. Kada je leptir konačno počeo da se probija iz čaure, dečak je primetio koliko se muči. Proces je bio veoma spor. U želji da pomogne, proširio je otvor čaure. Uskoro je leptir bio izvan svog zatvora. Međutim, dok je dečak posmatrao, video je da su krila ostala smežurana. Nešto nije bilo u redu. Ono što dečak nije shvatio je da je borba za izlazak iz čaure ključna za razvijanje mišićnog sistema leptira. Zaveden željom da olakša muku, dečak je osakatio budućnost ovog stvorenja. Iskušenja su neophodna za rast.“ – Ibid, str. 384
Osvrt – Pitaj: S kojom ilustracijom ste se najviše poistovetili? Ko je prošao kroz veliku patnju u sferi vašeg uticaja? Koja su neka od pitanja za Boga ili problemi s Bogom koje ljudi imaju dok prolaze kroz patnju?

4. POVEZIVANJE

A. Povezivanje sa carstvom

Svojim rečima iznesi sledeće:

Svako carstvo ima svoju sopstvenu istoriju. Razumevanje velike slike je važna polazna tačka za preživljavanje bola, patnje i gubitka. Nikakva količina znanja ne umanjuje naš bol ili frustraciju kada „život krene na nas“ ili kada nas „sotona napada“ ili kada „Bog dopušta da se događaju neke stvari“. Najvažnije je da shvatimo da, pored mnogih stvari koje znamo, još uvek postoji tako mnogo onoga što ne vidimo. To je primarni problem u razumevanju zašto se loše stvari dešavaju onako kako se dešavaju, jer nemamo objašnjenje za tragedije – osim onog da se one jednostavno dešavaju ili su posledica života u grešnom svetu. Kada se loše stvari dešavaju nama, mi tražimo odgovore jer želimo da te stvari prestanu. I mislimo da, ako znamo zašto se neke stvari dešavaju, možda ćemo naćin način da ih sprečimo. Međutim, na kraju, ne možemo da izbegnemo probleme i patnje, i to je uzrok što mnogi upiru prstom u Boga ili mašu pesnicom prema nebu. Zbog toga nam je potrebno vodeće pravilo (smernica, uputstvo) koje će nam pomoći.

Isprobaj ovo: Ne dozvolite da vas ono što ne znate zbuni oko onoga što znate.

Podeli kviz koji je na kraju ove lekcije. Kaži: Sada ćete samostalno rešavati jedan jednostavan kviz. Zaokružite tačno ili netačno za izjave u njemu, a zatim ćemo razgovarati o odgovorima. Kada završe, na brzinu prođite kroz odgovore. (Svi odgovori su tačni – možda će neko hteti da diskutuje o nijansama – ali za koji trenutak će biti prilike za to.)

Pitaj: O kojim izjavama nije ni potrebno razmišljati, odnosno jednostavne su za objasniti? Sa kojim od ovih tačno/netačno izjava je teže složiti se nego sa ostalima? Zašto?

Usmeri pažnju učenika na odeljak „Bog kaže...“ iz njihovih pouka. Kaži: Pogledajte stihove koji su navedeni u vašim poukama i vidite da li neki od njih pružaju uvid u to da li su ove izjave tačne ili ne. Sada na svojim kvizovima ispišite stihove koji odgovaraju izjavama.

Kada učenici povežu izjave sa stihovima, neka dobrovoljci kompletiraju „tačne“ izjave dodajući deo sa „i“ ili „ali“ na kraj izjave. Primera radi: „Nebo je stvarno, ali još uvek nije ovde.“ Ili: „Bog nikada ne krši svoja obećanja, i doći će vreme kada se to neće dovoditi u pitanje.“

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Osvrt – Pitaj: Kada tragedija zadesi druge, lakše je nama nego njima da sagledamo celovitu sliku. Onima koji su usred bola jako je teško da „isključe bol i samo da razmišljaju o onome što se dešava“. Kako, onda, možemo da se održimo kada naš svet počne da se ruši? Razmislite o pričama koje su ranije spomenute.

C. Povezivanje sa životom

Pitaj: Da li treba da pokušavamo da objasnimo svaki problem koji napada ljude? Kako treba odgovoriti ili reagovati na bol koji ljudi iskuse tokom života? Koje su neke od stvari koje ne treba govoriti?

Neka učenici pogledaju stihove iz odeljka „Bog kaže...“ i bilo koje druge kojih se mogu setiti, i neka odaberu one koje bi upotrebili da odgovore ljudima koji prolaze kroz dole navedena iskušenja. Možda ćeš želeti da napišeš situacije na tabli:

· Mlada porodica mora da proglasi bankrot i krene od nule.

· Ujak zlostavlja devojčicu.

· Hiljade dece umiru od gladi, a krave u drugim zemljama nikad ne ogladne.

· Dva tinejdžera gube oba roditelja.

· Majka rađa predivno dete i pet dana kasnije umire bez vidljivog razloga.

· Cela sela ubijena kao rezultat političkog razdora.

Pitaj: Kako mi, kao deca Božjeg carstva, treba da reagujemo na ovakva događanja? Šta da kažemo o Bogu? Šta da objasnimo? O čemu ne treba da govorimo? Kako da ohrabrimo druge da izdrže? Koji stihovi ili obećanja za vas lično imaju smisla?

5. PRIMENA

A. Aktivnost za primenu

Svojim rečima iznesi sledeće:

Još jedan od načina da gledamo na to kako da izdržimo u nevoljama je alpinizam. Da li ste ikad primetili kako mali kamen može da drži veliku težinu? U vreme nevolje mi treba svu svoju težinu da oslonimo na nešto jako. Često ono što imamo ne izgleda kao nešto veliko na šta se možemo osloniti, ali ipak je dovoljno. Bez obzira da li koristimo uporišta za stopala ili čvorove na kanapu, svi treba da budemo svesni šta verujemo i znamo da je istina – bez obzira šta se dogodilo.

Kaži učenicima da naprave dve kolone na listu papira. Na levoj strani napišite „Ono što znam da je istina“, a u drugoj koloni „Ono što ne znam“. (Usmeri pažnju učenika na odeljak „Kako to funkcioniše?“ u njihovim poukama.)

Kaži: Koristeći biblijske stihove i izjave drugih u razredu, kao i sopstvene, odaberite pet istina za koje ćete uvek moći da se držite bez obzira šta vam se dogodi u životu. Napišite te istine u prostoru pored čvorova na kanapu.

Pitaj: Koje su to stvari kojih se držite bez obzira na sve? Šta su vaši čvorovi? Šta su vaša uporišta? Zašto ste odabrali te koje ste odabrali?

B. Pitanja za primenu

1. Kada su vas životne okolnosti bacale unaokolo?

2. Kada ste se osećali zaštićeno ili da vam u životu ide dobro?

3. Koga poznajete ko je izdržao više nego dovoljno nevolja i to verno?

4. Kako je ta osoba smogla snage za to? Koje karakterne osobine poseduje? Čiju podršku je imala?

5. Kako tebi, kao članu Božjeg carstva, prolaženje kroz iskušenja pomaže da služiš drugima?

6. Kojih biblijskih likova se možeš setiti koji su se održali u nevolji bez obzira na sve? Kako su to uspeli?

7. Koji pojedinci u istoriji su mogli da podnose nevolje uprkos svemu?

6. ZAVRŠETAK

Sažetak

Zaključi svojim rečima koristeći sledeće ideje:

Isus nam je obećao da ćemo imati nevolje: „Ovo vam kazah, da u meni mir imate. U svetu ćete imati nevolju; ali ne bojte se, jer ja nadvladah svet“ (Jovan 16,33). Ne bojte se! Najvažnija stvar koju ćemo ikada učiniti je da verujemo u ono što Bog kaže da je istina – o stvaranju, Njegovoj ljubavi prema nama, oproštaju, besplatnom daru blagodati, sili da nadvladamo, Drugom dolasku, nebu itd. Nikada nećemo biti snažniji nego kada u potpunosti verujemo u ono što Bog kaže. I premda za neke stvari ne znamo zašto se dešavaju, znamo dovoljno da se održimo.

UZ LEKCIJU 5:

Ovaj kviz je za aktivnost u odseku „Povezivanje sa carstvom“.


Lekcija 6

POVLAČENJE PRE JURIŠA

Povlačenje na pet minuta

1. PRIPREMA

A. Izvor

Plač Jeremijin 3,22‑26: „Milost je Gospodnja što ne izgibosmo sasvim, jer milosrđa Njegovog nije nestalo. Ponavlja se svako jutro; velika je vera tvoja. 'Gospod je deo moj', govori duša moja; zato ću se u Njega uzdati. Dobar je Gospod onima koji Ga čekaju, duši, koja Ga traži. Dobro je mirno čekati spasenje Gospodnje.“

Isaija 33,2: „Gospode, smiluj se na nas, Tebe čekamo; budi im mišica svako jutro, i spasenje naše u nevolji.“

Galatima 1,15‑18: „A kad bi ugodno Bogu, koji me izabra od utrobe matere moje i prizva blagodaću svojom, da javi Sina svoga u meni, da Ga jevanđeljem objavim među neznabošcima; odmah ne pitah telo i krv, niti iziđoh u Jerusalim k starijim apostolima od sebe nego otidoh u Arapsku, i opet se vratih u Damask. A posle toga na tri godine iziđoh u Jerusalim da vidim Petra, i ostadoh u njega petnaest dana.“

1. Carevima 19,11‑13: „A On reče: 'Iziđi i stani na gori pred Gospodom.' I gle, Gospod prolažaše, a pred Gospodom velik i jak vetar, koji brda razvaljivaše i stene razlamaše; ali Gospod ne beše u vetru; a iza vetra dođe trus; ali Gospod ne beše u trusu; a iza trusa dođe oganj; ali Gospod ne beše u ognju. A iza ognja dođe glas tih i tanak. A kad to ču Ilija, zakloni lice svoje plaštom i izašav stade na vratima od pećine. I gle, dođe mu glas govoreći: 'Šta ćeš ti tu, Ilija?'“

Psalam 23,1‑3: „Gospod je pastir moj, ništa mi neće nedostajati. Na zelenoj paši pase me, vodi me na tihu vodu. Dušu moju oporavlja, vodi me stazama pravednim imena radi svoga.“

Plač Jeremijin 3,25‑29: „Dobar je Gospod onima koji Ga čekaju, duši, koja Ga traži. Dobro je mirno čekati spasenje Gospodnje. Dobro je čoveku nositi jaram za mladosti svoje. Sam će sedeti i ćutati, jer Bog metnu breme na nj. Metnuće usta svoja u prah, eda bi bilo nadanja.“

(Vidi dodatne stihove u pouci za učenike.)

Put Hristu, str. 94 orig.: „Naš nebeski Otac čeka da na nas izlije puninu svojih blagoslova. Naše je preimućstvo da obilato pijemo sa vrela bezgranične ljubavi. Zar nije onda čudno što se tako malo molimo? Bog je spreman i voljan da čuje iskrenu molitvu najskromnijeg među Njegovom decom, a ipak je sa naše strane često ispoljeno ustezanje da Bogu saopštimo svoje potrebe. Šta nebeski anđeli mogu misliti o jadnim, bespomoćnim ljudskim bićima podložnim iskušenjima, kad Božje srce bezgranične ljubavi čezne za njima, spremno da im da više nego što mogu tražiti ili zamisliti, pa ipak se tako malo mole i imaju tako malo vere? Anđeli vole da se klanjaju pred Bogom; oni vole da budu u Njegovoj blizini. Oni smatraju zajedništvo sa Bogom svojom najuzvišenijom radošću; pa ipak, deca Zemlje, kojima je toliko potrebna pomoć koju jedino Bog može da pruži, kao da su zadovoljna što hodaju bez svetlosti Njegovog Duha, bez društva Njegove prisutnosti.“

B. Šta treba reći o lekciji „Povlačenje pre juriša“?

Kako naš svet postaje prezaposleniji, bučniji, i zahtevniji kada je u pitanju naše slobodno vreme, hrišćani treba radikalno da se izbore za trenutke samoće sa Bogom. Samoća nije nešto čemu tinejdžeri po prirodi teže. Na neki način, to se suproti toku prihvaćenog ponašanja. „Blejanje“ sa društvom je na visokom nivou lestvice prioriteta, dok samoća „podiže obrve“. Međutim, možda ne postoji ništa bolje i ispravnije nego se iskrasti u tišinu i samoću sa Bogom. Neki na traženje samoće gledaju kao na jednu od mnoštva opcija ili nešto što ima veze sa ličnim stilom ili ukusom. Ali Spasitelju, našem uzoru, bilo je potrebno tiho povlačenje pre nego što se iznova obračunavao sa silama zla. Ideja koju mnogi imaju kada je u pitanju reč „povlačenje“ je da gubimo, ili da bivamo uvučeni u nešto i moramo da razmislimo šta radimo. Međutim, Hristos nije gubio, niti je bivao uvučen. Njemu je bila potrebna tišina povlačenja da bi izašao kao pobednik. Stoga, za predstavnike carstva, povik „Povlačenje!“ dolazi tik pred pobedonosni povik „Juriš!“

C. Kuda treba da nas vodi lekcija „Povlačenje pre juriša“?

Kao rezultat ove lekcije, želeli bismo da učenici mogu da:

· Cene vrednost samoće kao što je opisana u Pismu i kao što zahteva današnji način života.

· Nauče načine da komuniciraju s Bogom kada su nasamo sa Njim.

· Postave neke lične ciljeve kada je samoća u pitanju.
D. Potreban materijal

Početak – (Aktivnost B) čaša vode, povez za oči.

Povezivanje – Tabla.

Primena – Tabla.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Poenta ove aktivnosti je videti da li učenici mogu da iskuse „istinsku tišinu“. Nisu potrebni nikakvi rekviziti.

Pozor – Kaži: Danas ćemo početi eksperimentišući s apsolutnom tišinom. Ono što hoću od vas je da budete apsolutno mirni. Zatvorite oči i ne ispuštajte nikakav zvuk dok ne kažem da je kraj.

Sad – Nakon jednog minuta tišine privuci njihovu pažnju i kaži im koliko dugo su bili tihi. Pitaj: Da li je izgledalo kao jedan minut? Ili duže? Kraće? A sada želim da slušate zvuke koje inače ne čujete. Budite apsolutno tihi i mirni i slušajte zvuke koje inače nikada ne primećujete. Ponovo ću vam reći kada da prestanete. (Upravo sada čujem zujanje svog kompjutera.)

Osvrt – Pitaj: Šta mislite, zašto nam izgleda da vreme kada smo apsolutno tihi traje duže nego što zaista traje? Koje zvuke ste čuli koje inače nikada ne čujete? Na skali od 1 do 5 (1 – uopšte ne, 5 – veoma), šta mislite koliko su tinejdžerima potrebni redovni momenti samoće i tišine (ne spavanja) da bi duhovno napredovali? Ohrabri diskusiju.

B. Početna aktivnost

Priprema – Cilj ove aktivnosti je da se pokaže koliko je teško pratiti uputstva ako svi pričaju u isto vreme, a glas koji treba da slušamo biva zasenjen ostalima. Biće ti potreban dobrovoljac. Dobrovoljac će biti tragalac. Tragalac treba da odabere prijatelja koji će biti vodič, koji će pokušati da vodi tragaoca do čase vode koja se nalazi negde u sobi. Tragalac će izaći iz prostorije kako bi mu bile vezane oči. Cilj je da osoba koja daje smernice (vodič) usmeri tragaoca do čase vode i zatim mu kaže kako da je popije, a da je ne prospe.

Pozor – Kaži: Ostali, vaš posao je da neprestano pričate isto koliko i osoba koja daje uputstva, ali da dajete pogrešna uputstva kako biste sprečili tragaoca da popije vodu. Vaš cilj je da nadglasate ispravne smernice, ali bez vikanja ili vriske; vaš glas treba da bude na istom nivou jačine kao i glas vodiča. Nakon nekoliko sekundi urnebesa, počeću da „isključujem“ masu, a kada „isključim“ vas, treba da budete tihi. Vodiču kaži: Ni ti ne treba da vičeš ili vrištiš, samo pokušaj da vodiš tragaoca korak po korak.

Sad – Uvedi tragaoca, i čim vodič počne da priča, neka počne i ostatak razreda. „Isključuj“ jednog po jednog nakon kraćeg vremena kako bi tragalac malo po malo počeo da čuje glas vodiča, dok na kraju to ne bude jedini glas koji će se čuti.

Osvrt – Pitaj tragaoca: Kako si se osećao dok si pokušavao da slušaš glas vodiča? Koje su neke od stvari koje si čuo ili si mislio da si čuo? Kada si počeo jasnije da primaš uputstva? Kako je izgledalo kada si mogao da čuješ samo vodiča?

Pitaj vodiča: Kako si se ti osećao u ovom procesu? Šta misliš, kako se Bog oseća kada pokušava da komunicira sa nama uprkos buci našeg svakodnevnog života?

C. Početna ilustracija

Svojim rečima ispričaj sledeću priču:

Rika mase. Jednog prijatnog oktobarskog poslepodneva 1982. godine, fudbalski stadion u Medisonu, u Viskonsinu, bio je prepun ljudi. Više od 60.000 zagriženih navijača Univerziteta u Viskonsinu gledali su utakmicu svog tima protiv Državnog Univerziteta Mičigena. Uskoro je postalo očigledno da Mičigen ima bolju ekipu. Međutim, nešto je izgledalo neobično: dok je rezultat išao sve više u prilog Mičigenu, čule su se salve aplauza i uzvici radosti navijača Viskonsina. Iako je na terenu protivnička ekipa „razbijala“ njihovu, oni su bili nasmejani i „bacali kosku“ jedni drugima kao da su pobeđivali, a ne gubili. Kako to?

Ispostavilo se da je 100 kilometara dalje ekipa iz Milvokija „tukla“ ekipu iz Sent Luisa u 4. utakmici finalne serije šampionata u bejzbolu. Mnogi navijači na tribinama slušali su radio i reagovali na nešto drugo, a ne na ono što su gledali na fudbalskom terenu.

Očigledno su slušali neki drugi glas. Kako vi podešavate prijemnik da čujete Božji glas? – Vejn Rajs, More Hot Illustrations for Youth Talks
4. POVEZIVANJE

A. Povezivanje sa carstvom

Svojim rečima iznesi sledeće:

Iako smo mi deo Božjeg carstva i na mnogo načina međusobno povezani u zajedništvu, vrednost državljanina carstva nije obavezno u tome ko je on u masi, već ko je on kada je sam. Kada je naš Car bio na ovoj Zemlji, On je odvajao vreme da bude sam.

Neka učenici pročitaju stihove iz odeljka „Bog kaže...“ u svojim poukama i odgovore na sledeća pitanja (biće im potrebne Biblije da bi pročitali kontekst stihova):

· Šta mislite, zašto je On pokušavao da bude sam?

· Koje okolnosti su okružavale situacije u kojima se On iskradao da bi bio sam?

· Koji je bio rezultat?

Sada napiši sledeća pitanja na tabli:

· Koji veliki događaji u životu apostola su ih dovodili do mesta gde im je bio potreban mir i samoća?

· Šta mislite, šta su radili kada su bili nasamo sa Bogom? (Molili se, pevali, razgovarali, slušali itd.) Zašto?

· Šta mislite, koliko je samoća uticala na njihovu uspešnost u propovedanju Božjeg carstva? (1 – veliki uticaj; 5 – mali uticaj) Zašto?

Razgovarajte o Davidovom, Ilijinom i Pavlovom iskustvu u svetlosti ovih pitanja. Neka učenici pronađu i pročitaju sledeće stihove (neki od njih se nalaze u odseku „Izvor“ u ovom gradivu).

1. David

a. Psalam 23,1‑3

b. 1. Samuilova 16,6‑11

c. 1. Samuilova 17,34‑49

d. 1. Samuilova 18,6‑11

2. Ilija

a. 1. Carevima 19,11‑13

b. 1. Carevima 17,2‑7

c. 1. Carevima 18,16‑21

d. 1. Carevima 18,22‑38

e. 1. Carevima 19,1‑5

3. Pavle

a. Galatima 1,15‑18

b. Dela 7,57‑60 i 8,1‑3

c. Dela 9,1‑9

d. Dela 22,4‑19

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Osvrt – Pitaj: Kada sagledate okolnosti koje je Viktor Frankl preživeo u nacističkim logorima smrti, da li je teško zamisliti nekoga kome je „potrebna“ samoća? Kako izveštaj o Viktoru Franklu potvrđuje važnost samoće? Šta mislite, zašto mu je to vreme bilo toliko dragoceno?

Šta mislite, šta bi bilo teže ostvariti u današnjem svetu: odvojiti vreme da budete nasamo sa Bogom ili pokrenuti ljude da osete potrebu da budu nasamo s Njim? Da li je moguće biti sam iako ste u masi ljudi?

Gde biste išli da budete nasamo, samo Bog i vi? Koje je vaše omiljeno mesto? Pogledajte citate iz odeljka „Šta kažu drugi?“ iz vaših pouka. Koje izjave istinski progovaraju vašoj potrebi za samoćom? Za šta vam je potrebno to vreme? (Mir, tišinu, zajedništvo, molitvu, slušanje, razmišljanje, donošenje odluka.)

C. Povezivanje sa životom

Kaži: Podelite se u parove i prođite kroz svoj dnevni raspored za ponedeljak. Razmislite o četiri mogućnosti tokom dana od kojih biste mogli da se „povučete“ i „napunite baterije“.

Kada biste odvojili nekoliko trenutaka?

Gde biste išli da ih provedete?

Šta mislite, kako bi „tajm‑aut“ promenio pravac vašeg dana?

Kada parovi završe razgovor, zamoli dobrovoljce da iznesu svoje odgovore celom razredu.

5. PRIMENA

A. Aktivnost za primenu

Svojim rečima iznesi sledeće:

Postoje barem dva načina da počnemo da razmišljamo o tihom vremenu nasamo sa Bogom. Jedan je stavljanje tog vremena u raspored, tj. odvajanje delova vremena da budete odvojeni i sami. To vreme možete provesti bilo gde gde možete biti sami i u tišini. Ponekad može biti od pomoći vođenje dnevnika gde se nalazite na svom putu sa Bogom.

Drugi način je da imate trenutke u kojima utišavate svoje srce i um i slušate Boga – kratki trenuci u kojima ste otvoreni da razgovarate s Njim i da Ga slušate. To može biti na putu do škole ili nazad, ili čak dok čekate u redu u trpezariji.

Kaži: Želja da provodi tiho vreme sa Bogom bivala je sve jača i jača u Lukinom umu tokom ove godine. On je doneo neke odluke o svojoj vezi sa Bogom i želeo je da ih ispuni. Ali kada je trebalo provoditi vreme sa Bogom u molitvi ili proučavanju Biblije, uvek je zaboravljao na to. Nije to bilo zato što on ne mari, već prosto zato što nije razvio naviku posvećenog života. Raspored mu je prepun, što mu dodatno otežava redovno odvajanje vremena sa Bogom. Zato je pitao nekoliko ljudi, za koje zna da provode kvalitetno vreme sa Bogom, šta da radi. Evo predloga koje su mu dali.

Zapiši sledeće na tabli:

· Napravi podsetnike, kao što su beleške ili simboli, koji će te neprestano podsećati da te Bog čeka da provedete vreme zajedno.

· Pronađi partnera koji želi isto i dogovorite se kada ćete u toku dana jedan drugoga podsećati na vaše odluke.

· Jednostavno provedi vreme sa Bogom kada god se setiš; ne mora to da bude toliko striktno. Provedi vreme sa Bogom kada god osetiš potrebu za tim.

Pitaj: Šta biste mu vi preporučili? Koji još predlog biste mu dali?

Zamoli dobrovoljca da doda na tablu predloge koje učenici budu dali.

Osvrt – Pitaj: Koje od ovih ideja mogu da posluže i vama? Povedi učenike u razgovoru o tome šta će preduzeti naredne sedmice da odvoje svoje vreme za „povlačenje“ i „punjenje baterija“.

B. Pitanja za primenu

1. Šta mislite, koje su velike prepreke na putu koje sprečavaju ljude da odvoje vreme za samoću?

2. Koga poznajete da je postao bolja osoba otkad redovno odvaja vreme koje provodi nasamo sa Bogom?

3. Ako biste planirali trenutke za „povlačenje“ i „punjenje baterija“ u samoći, koji bi bili razlozi za to?

4. Šta mislite, koliko samoća pospešuje ili kvari nečiji hod sa Bogom?

5. Možemo li provesti previše vremena u samoći? Objasni.

6. ZAVRŠETAK

Sažetak

Zaključi svojim rečima koristeći sledeće ideje:

Naše državljanstvo u Božjem carstvu potpuno je vezano za naš odnos sa Carem. Uroniti u tihe trenutke zajedništva sa Bogom je kao da radite u sumpornoj jami i povremeno se penjete na planinu da biste udisali svež vazduh i osećali povetarac Božjeg Duha na svom licu. Svrha samoće je da ostanete u tišini dovoljno dugo da Sveti Duh može da uspostavi kontakt sa onim što si ti zaista. Duh može razviti i ohrabriti tvoje najznačajnije misli. Ciljevi koje je Bog usadio u tvoje srce mogu izroniti iz agende svakodnevnog života u „drugom“ carstvu. A više od svega, samoća te dovodi licem k licu sa Bogom na načine zbog kojih nećeš zažaliti. Svaka osoba koja je uzela „tajm‑aut“ zna, kada se on završi, koliko joj je samo bio potreban.

Lekcija 7

SLUŠATI PAŽLJIVO (prvi deo)

Car koji je voleo tepih

1. PRIPREMA

A. Izvor

Jakov 1,19.20: „Zato, ljubazna braćo moja, neka bude svaki čovek brz čuti a spor govoriti i spor srditi se. Jer srdnja čovečja ne čini pravdu Božju.“

Priče 10,19: „U mnogim rečima ne biva bez greha; ali ko zadržava usne svoje, razuman je.“

Priče 12,13‑23: „Zlome je zamka u grehu usana njegovih, a pravednik izlazi iz teskobe. Od ploda usta svojih siti se čovek dobra... Bezumniku se čini prav put njegov; ali ko sluša savet, mudar je. Gnev bezumnikov odmah se pozna, ali pametni pokriva sramotu... Ima ko govori kao da mač probada, a jezik je mudrih lek... Pametan čovek pokriva znanje, a srce bezumnih razglašuje bezumlje.“

Priče 17,19: „Ko miluje svađu, miluje greh; ko podiže uvis vrata svoja, traži pogibao.“

Priče 18,2‑21: „Bezumniku nije mio razum nego da se javlja srce njegovo... Usne bezumnikove pristaju u svađu, i usta njegova dozivaju boj. Bezumniku su usta njegova pogibao, i usne njegove pruglo duši njegovoj... Ko odgovara pre nego čuje, tome je ludost i sramota... Uvređen je brat kao tvrd grad, i svađa je kao prevornica na dvoru. Svakom se trbuh siti plodom usta njegovih, dohotkom od usana svojih siti se. Smrt je i život u vlasti jeziku, i ko ga miluje, ješće plod njegov.“

Priče 19,2‑27: „Kad je duša bez znanja, nije dobro; i ko je brzih nogu, spotiče se... Razum zadržava čoveka od gneva, i čast mu je mimoići krivicu... Slušaj savet i primaj nastavu, da posle budeš mudar... Nemoj, sine, slušati nauku koja odvodi od reči razumnih.“

Psalam 141,3: „Postavi, Gospode, stražu kod jezika moga, čuvaj vrata usta mojih.“

Jakov 3,8: „A jezik niko od ljudi ne može pripitomiti, jer je nemirno zlo, puno jeda smrtonosnoga.“

(Vidi dodatne stihove u pouci za učenike.)

B. Šta treba reći o lekciji „Slušati pažljivo“?

„Dobili smo dva uha, ali samo jedna usta“, kaže ekspert za komunikaciju i pregovore Ed Brodou, citirajući nepoznatog autora. „To je zato što je Bog znao da je slušanje dvostruko teže od pričanja!“ On nastavlja: „Sposobnost pažljivog slušanja je ključno sredstvo za razumevanje drugih. Dobri slušači bolje razumeju i odgovaraju drugima, precizno obavljaju svoje zadatke, rešavaju neslaganja pre nego što ona eskaliraju, i ostvaruju dobre odnose sa teškim osobama. Svi mi treba da težimo da budemo dobri slušači.“

Kao i mnogi drugi u njegovom području rada, Brodou prodaje program, ali za nas kao hrišćane mnogo je više onoga što je u pitanju i onoga što možemo da ponudimo.

Ne samo da je pažljivo slušanje neophodno za dobre odnose u porodici i sa prijateljima, već će ono pomoći i u određivanju budućeg uspeha tvojih učenika u ovom životu kao i za celu večnost. Ova i naredna lekcija upoznaće učenike sa veštinama uspešnog slušanja, koje se mogu upotrebiti kao sredstvo za lični rast i širenje jevanđelja, i dati im mogućnost da te veštine vežbaju.

C. Kuda treba da nas vodi lekcija „Slušati pažljivo“?

Kao rezultat ove lekcije, želeli bismo da učenici mogu da:

· Uvide važnost slušanja u odnosima s ljudima.

· Nauče tehnike pažljivog slušanja.

· Vežbaju te tehnike u svom svakodnevnom životu.

D. Potreban materijal

Početak – (Aktivnost A) po jedan list A4 papira za svakog učenika. (Aktivnost B) kartice ili papirići sa imenima ili slikama životinja, po jedna za svakog učenika.

Povezivanje – Biblije, pouke za učenike.

Primena – (Aktivnost B) primerci radnog lista „Šta su zapravo hteli da kažu?“ (sa kraja lekcije).

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Daj svakom učeniku po jedan list A4 papira.

Pozor – Neka učenici sednu tako da ne mogu da gledaju šta drugi rade.

Sad – Kaži: Želim da radite tačno po mojim uputstvima i da ne pitate ništa ni mene ni svoje drugove u razredu. Ne gledajući svog suseda, presavijte papir na pola. Sada otcepite gornji levi ugao. Sada opet presavijte papir na pola i otcepite donji desni ugao. Sada ponovo presavijte papir na pola i otcepite donji i gornji levi ugao. Konačno, odvijte papir i uporedite ga sa papirom svog suseda.

Osvrt – Pitaj: Kako izgleda vaš papir u poređenju sa papirom osobe pored vas? (Drugačije.) Šta mislite, zašto su isti ili drugačiji? (Istu stvar smo drugačije čuli. Drugačije smo protumačili uputstva.) Kada bi ovo bio test, koga bi trebalo okriviti što su rezultati različiti? (Tebe – učitelja.) Šta sam ja mogao drugačije da uradim kako bih olakšao zadatak ili učinio da rezultati budu međusobno sličniji? (Da dozvoliš postavljanje pitanja. Da daš jasnija uputstva. Da dozvoliš konsultacije.) Šta ste vi mogli da učinite? (Da ignorišemo tvoj zahtev da ne postavljamo pitanja.) Zašto niste? (Ti si nam tako rekao.) Šta ovo govori o našoj komunikaciji? (Teško je biti ispravno shvaćen, a i potpuno razumeti nekoga, kada nemaš mogućnost razjašnjavanja.)

Kaži: Teško je pažljivo slušati kada ne možete da postavljate pitanja. Davanje i dobijanje povratnih informacija, postavljanje pitanja i razjašnjavanje, važni su delovi pažljivog slušanja.

B. Početna aktivnost

Priprema – Podeli kartice ili papiriće sa imenima ili slikama različitih životinja.

Pozor – Kaži: U svojim rukama imate kartice sa slikama (ili imenima) životinja. Hajde da nekoliko minuta porazgovaramo o tome kako bi ove životinje komunicirale s obzirom na njihove osobine. Primera radi, bik bi možda zauzeo odbrambeni stav u razgovoru; zmija – tajnovita i neiskrena; golubica – tiha i pasivna; majmun – previše neozbiljan i brbljiv da bi ikoga slušao. Neka svaki učenik kaže nešto o osobinama svoje životinje. (Druge moguće životinje: koala, gorila, ćurka, sova, lav, kengur, kornjača, papagaj, paun, ostriga, ili bilo koja druga domaća životinja.)

Sad – Kaži: Sada ćemo nekoliko minuta odvojiti za razgovor o (ubaci temu koja je aktuelna i važna u vašem društvu). Dok razgovaramo o našoj temi, upotrebite osobine životinje na svojoj kartici. Iznesi početnu izjavu, tj. opis teme u jednoj rečenici. Odvoj pet minuta za diskusiju. Vodi i postavljaj pitanja ako je neophodno da bi razgovor tekao.

Osvrt – Pitaj: Kako je korišćenje osobina vaše životinje pomoglo ili odmoglo vašoj sposobnosti da istaknete svoju poentu? (Ljudi nisu hteli da me slušaju. Ljudi su hteli da me slušaju.) A vašoj sposobnosti da slušate druge? (Osećao sam se kao da sam prezauzet braneći sebe, umesto da slušam druge. Dozvolio sam drugima da dominiraju razgovorom.) Kako ste se osećali dok ste koristili ličnost životinje? (Bilo je lakše nego da budem ja. Bilo je teško biti toliko agresivan.) Da li ste se, i na koji način, poistovetili sa karakteristikama svoje životinje? (Ja nisam toliko žestok, strpljiv, ljubazan, agresivan, pasivan, itd.) Razmislite o ljudima čiji se stil razgovora poklapa sa stilom neke od životinja koje smo danas glumili. Kako se drugi ljudi osećaju zbog njih? (Kao da su ignorisani, odbačeni, dobro se osećaju, osećaju da ih je neko saslušao, prihvatio.) Šta mislite, koja životinja ima najbolji stil komunikacije i zašto? (Odgovori će se razlikovati.) Šta ovo govori o vašem sopstvenom stilu komuniciranja i slušanja? (Treba da snizim ton; da govorim više; da slušam pažljivije.)

Kaži: Jedan od stihova iz ove lekcije je Jakov 1,19. Zamoli dobrovoljca da ga pronađe i naglas pročita. Danas ćemo istražiti kako da činimo ono što nam je rečeno u ovom stihu.

C. Početna ilustracija

Svojim rečima ispričaj sledeću priču:

Postoji priča o poljoprivredniku koji je želeo da kupi papagaja. Otišao je u prodavnicu kućnih ljubimaca i kazao vlasniku šta želi.

„Imam upravo ono što vam je na umu“, kazao je vlasnik radnje. Nakon što je to izgovorio, otišao je pozadi u neku prostoriju i vratio se sa sovom. „Ovo je jedna izuzetna ptica“, kazao je.

Sova je udobno sedela na šipki i zurila... samo je zurila. „Ali, hoće li naučiti da priča?“, upitao je zadivljeni kupac.

„Naravno“, odgovorio je vlasnik. „Samo morate biti strpljivi i neprestano joj pričati.“

Tako je poljoprivrednik uzeo sovu, zadovoljan ovom kupovinom.

Nekoliko sedmica kasnije, ova dva čoveka ponovo su se srela i vlasnik radnje je upitao: „Pa, kako je vaš papagaj? Je li počeo da priča?“

„Nije“, uzvratio je poljoprivrednik. „Ne priča, ali i te kako zna da sluša.“ – pastor Herman Vilm, Encyclopedia of 15,000 Illustrations
Osvrt – Pitaj: Kako je to sova pažljivo slušala? (Nije pričala. Ćutala je.) Da li je ćutanje dovoljno za pažljivo slušanje? (Ne; treba da pokušamo da shvatimo šta govori druga osoba. Ponekad ćemo morati nešto da kažemo – da postavimo pitanje ili nešto slično.) Kakav odnos je poljoprivrednik izgradio sa sovom? (Nikakav; nije ni shvatio da sova nije papagaj.) Kaži: Slušanje sa namerom je očigledno više nego da samo zatvorimo usta i dozvolimo drugoj osobi da priča.

4. POVEZIVANJE

A. Povezivanje sa carstvom

Pitaj: Ko je više uticao na vas u ovom životu: ljudi koji su puno pričali ili oni koji su vas slušali? (Ohrabri učenike da ispričaju svoja iskustva i primere.) Kaži: Slušanje je jedna od najznačajnijih veština koju može da ima jedan predstavnik Božjeg carstva. Pažljivo slušanje ne nastaje samo od sebe. To je veština koju treba vežbati i usavršavati tokom vremena. Jakov 1,19 nam kaže da budemo brzi da slušamo, a spori da govorimo. (Ako već niste to učinili, zamoli dobrovoljca da naglas pročita taj stih.) Pitaj: Kako možemo biti brzi da slušamo? Evo nekoliko saveta koje možemo upotrebiti kada neko drugi priča (kako bi naše slušanje bilo delotvornije od sovinog!).

Iznesi naredne koncepte svojim rečima. Ideje su uvek jače ako su napisane dok se o njima govori. Ukratko zapiši na tabli sledeći spisak dok govoriš.

1. Ostavi po strani svoja osećanja, predrasude, argumente, potrebe za impresioniranjem, i unapred zamišljene ideje.

2. Usredsredi se. Nemoj da sanjariš, da dozvoljavaš da ti um luta, da vežbaš šta ćeš sledeće da kažeš, da dozvoliš da ti nešto odvrati pažnju, ili da čekaš zgodan trenutak da upadneš u razgovor.

3. Ne prekidaj – osim ako ti treba kratko razjašnjenje ili negde „gori vatra“.

4. Slušaj i gledaj ispoljene emocije. Devedeset tri procenta poruke se prenosi na taj način.

Naravno, treba znati kada raditi ove stvari. Stiču se praksom, ali što je još važnije, slušanjem – Svetoga Duha. Pre nego što možemo pažljivo da slušamo ljude, moramo da budemo otvoreni za delovanje Svetoga Duha koji nam otkriva naše predrasude, pomaže nam da se usredsredimo, koji zna kada nam je potrebno razjašnjenje i kako da čitamo emocije. Molitva i proučavanje Božje reči otvaraju naš um i srce za potrebe ljudi oko nas. Tek nakon što uradimo te dve stvari, možemo biti „brzi da čujemo a spori da govorimo i spori da se ljutimo“ (Jakov 1,19).

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Osvrt – Pitaj: Šta je ministar učinio? (Pažljivo je slušao i razumeo carev pravi problem. Nije dozvolio da ga careva pretnja zaplaši. Razumeo je carev bol i patnju. Upotrebio je carevu pretnju kao motivaciju za pronalaženje pozitivnog rešenja.) Zašto je uradio ono što je uradio? (Da spasi samog sebe. Želeo je da ugodi caru. Hteo je da reši ozbiljan problem.) Kako mi možemo biti slični ovom ministru za naše prijatelje i porodice? (Slušati šta ljudi zaista govore, ne uvrediti se zbog načina kako oni to govore, ne uzimati lično ono što govore.)

Kaži: Da bismo pažljivo slušali, moramo prevazići zahteve ljudi i njihov gnev, i čuti šta im je zaista potrebno.

C. Povezivanje sa životom

Iznesi sledeći scenario:

Zaista želiš da budeš sa svojim prijateljima, ali niko ne može da te odveze u školu gde se svi oni okupljaju. Ti kukaš, plačeš, duvaš, duriš se, lupaš vratima i na kraju pokušavaš ćutanjem da dobiješ ono što želiš, ali te i dalje niko ne vodi do škole. Optužuješ ih da te mrze i uništavaju tvoj život. Kasnije, tvoj stariji brat sikće na tebe: „Prekini više, i mama i tata su danas dobili otkaz na poslu.“ Osećaš se užasno zbog svog ponašanja. Koju lekciju si naučio iz ovoga? (Ohrabri diskusiju.)

Kaži: U Pričama Solomunovim postoje neki odlični saveti o tome kako da reagujemo kada se stvari naizgled ne odvijaju u našu korist. Hajde da pogledamo neke od tih stihova. Neka učenici pronađu i pročitaju Priče 12,13‑16.18.23; 18,2.6.7.13.19‑21; 19,2.11.20.27.

Kaži: Oštre reči, zar ne? Niko ne želi da bude nazvan bezumnikom, ali mi ne moramo da budemo robovi našem bezumnom (grešnom) ponašanju. Bog nam obećava da će nam pomoći da nadvladamo svoju tendenciju da reagujemo umesto da posmatramo i slušamo. Hajde da pročitamo neka od tih obećanja.

Neka učenici pročitaju Priče 19,20 i Psalam 141,3.

5. PRIMENA

A. Aktivnost za primenu

Neka se učenici podele u parove.

Kaži: Želim da razgovarate u parovima tako što će jedan pričati, a onaj drugi slušati. Onaj koji govori može da priča o čemu god želi. Slušalac će ga slušati i posmatrati. Zapazite kako se osoba oseća povodom teme, da li je zainteresovana ili ne, da li govori kako se zaista oseća ili nešto krije, kakav ishod želi, kakav joj je govor tela, kako joj se glas promenio (visok, nizak, ushićen, ljutit, paničan). Imate oko pet minuta za razgovor. Obavestiću vas kada vreme istekne. (Na mestu gde svi mogu da ga vide, napiši spisak onoga što posmatrači treba da zapaze.)

Kaži: Sada zamenite uloge i ponovite ovu vežbu.

Osvrt – Pitaj: Šta ste čuli da osoba govori? (Pitaj tu osobu da li je zaista to mislila.) Kako se osoba osećala povodom teme? (Ushićena, smorena.) Kako ste to znali? (Oči su joj sijale, nije me ni gledala.) Kako joj je zvučao glas? (Cvrkutav, visok, glasan, nerazgovetan, mrmljala je.) Kako je sedela? (Uspravno, na ivici stolice, nemarno.)

Pitaj: Šta je bilo najteže za onoga koji priča? (Razmišljanje šta reći. Otkrivanje drugoj osobi kako se zaista osećamo.) A za slušaoca? (Pokušavanje da budemo istinski zainteresovani za ono što osoba govori. Usredsređenost. Uzdržavanje od smejanja.) Šta ste morali da radite da biste ostali zainteresovani za ono što druga osoba govori? (Da ignorišem svoje prijatelje i druge ljude. Da ne mislim ni o čemu drugom. Da se pretvaram da sam zainteresovan. Da gledam u tu osobu.)

Kaži: Slično carevom ministru, i vi nekad morate da idete korak dalje od reči da biste razumeli šta druga osoba govori. Samo 7% onoga što se saopštava se iskaže kroz reči. Pažljivo slušati znači čitati emocije, govor tela i ton glasa da bismo dobili pravu poruku.

B. Aktivnost za primenu

Podeli primerke radnog lista „Šta su zapravo hteli da kažu?“. Neka se učenici podele u grupe od po troje‑četvoro da bi ga zajedno popunili. Kada svi završe, neka daju izveštaj pred razredom.

Osvrt – Kaži: Često pažljivo slušanje počinje načinom na koji reagujemo. Kada su ljudi veoma uzbuđeni, kada viču ili se mršte, supstanca koja se zove adrenalin počinje da juri kroz njihovo telo. Ona menja čitavu atmosferu oko njih. Oni postaju deo nečega što se zove „sindrom 'bori se ili beži'“. Ako ne odu, biće spremni da se bore verbalno ili fizički. Ne samo da sami sebe uznemire, već mogu uznemiriti i vas. Način na koji se ponašaju može uticati na vašu sposobnost da ih slušate. Zato Bog u svojoj reči mudro kaže: „Neka bude svaki čovek brz čuti a spor govoriti i spor srditi se“ (Jakov 1,19). Kada neko izgubi kontrolu, Božjom milošću možemo doprineti obnavljanju mira načinom na koji reagujemo.

C. Pitanja za primenu

1. Zašto je pažljivo slušanje toliko važno?

2. Navedi tri važne stvari koje treba da uradiš kako bi pažljivo slušao.

3. Šta ne bi trebalo da radiš dok neko drugi priča?

4. Na šta bi još trebalo da obratiš pažnju osim na reči te osobe?

5. Opiši neki skorašnji razgovor koji je loše protekao i kaži šta si mogao da učiniš kako bi ishod bio drugačiji.

6. Koji je najbolji način za otpočinjanje teškog razgovora? Daj primer.

6. ZAVRŠETAK

Sažetak

Zaključi svojim rečima koristeći sledeće ideje:

Izreka nepoznatog autora kaže: „Dobili smo dva uha, ali samo jedna usta.“ Bog je znao da je slušanje dvostruko teže od pričanja. Pažljivo slušanje je možda jedna od najtežih stvari koje ćemo ikada raditi, ali je isto tako i najvažnija stvar koju možemo da činimo kao članovi naših porodica i zajednica i Božje porodice.

Pažljivo slušanje je veština koja, kako smo danas videli, može da se vežba. Mora da se vežba zarad naših budućih uspeha u školi i u karijeri. Što je još važnije, moramo vežbati pažljivo slušanje jer svet zavisi od državljana carstva koji treba da slušaju i odgovore na njegove potrebe.

UZ LEKCIJU 7:

Ovaj radni list je za aktivnost u odseku „Primena“.


Lekcija 8

SLUŠATI PAŽLJIVO (drugi deo)

Androkl i lav

1. PRIPREMA

A. Izvor

Jakov 1,19.20: „Zato, ljubazna braćo moja, neka bude svaki čovek brz čuti a spor govoriti i spor srditi se. Jer srdnja čovečja ne čini pravdu Božju.“

Matej 5,13‑16: „Vi ste so zemlji; ako so obljutavi, čim će se osoliti? Ona već neće biti nizašta, osim da se prospe napolje i da je ljudi pogaze. Vi ste videlo svetu; ne može se grad sakriti kad na gori stoji. Niti se užiže sveća i meće pod sud nego na svećnjak, te svetli svima koji su u kući. Tako da se svetli vaše videlo pred ljudima, da vide vaša dobra dela, i slave Oca vašega koji je na nebesima.“

Dela 13,47: „Jer nam tako zapovedi Gospod: 'Postavih te za videlo neznabošcima, da budeš spasenje do samog kraja zemlje.'“

Rimljanima 1,14‑16: „Dužan sam i Grcima i divljacima, i mudrima i nerazumnima. Zato, od moje strane, gotov sam i vama u Rimu propovediti jevanđelje. Jer se ne stidim jevanđelja Hristovog; jer je sila Božja na spasenje svakome koji veruje, a najpre Jevrejinu i Grku.“

1. Korinćanima 9,19‑22: „Jer premda sam slobodan od svih, svima sebe učinih robom, da ih više pridobijem. Jevrejima sam bio kao Jevrejin da Jevreje pridobijem; onima koji su pod zakonom bio sam kao pod zakonom, da pridobijem one koji su pod zakonom; onima koji su bez zakona bio sam kao bez zakona, premda nisam Bogu bez zakona nego sam u zakonu Hristovom, da pridobijem one koji su bez zakona. Slabima bio sam kao slab, da slabe pridobijem; svima sam bio sve, da kakogod spasem koga.“

Otkrivenje 2,7: „Ko ima uho neka čuje šta govori Duh crkvama: 'Koji pobedi daću mu da jede od drveta životnoga koje je nasred raja Božjega.'“

(Vidi dodatne stihove u pouci za učenike.)

B. Šta treba reći o lekciji „Slušati pažljivo“?

U lekciji za prošlu sedmicu razgovarali smo o pažljivom slušanju. Danas ćemo više pričati o tehnikama slušanja i koliko su one značajne za širenje jevanđelja.

Ponovo se okrećemo profesionalcima za komunikaciju da bismo istakli važnost pažljivog slušanja. U komunikaciji, naziv za pažljivo slušanje je „efektivno slušanje“. U psihologiji, to se zove „aktivno slušanje“.

Efektivno slušanje je od ključne važnosti za bilo koga ko želi ili ima potrebu da razume kako motivisati i uticati na druge ljude. Osim toga, efektivno slušanje:

1. Osposobljava nas da kontrolišemo svoja osećanja dok se koncentrišemo na slušanje onoga što priča neka osoba.

2. Pomaže nam da izbegnemo nesporazume i pogrešne interpretacije onoga što ljudi govore i da razjasnimo šta nam se zaista govori.

3. Značajno je kada drugi ljudi imaju ideje ili saznanja koja mi nemamo.

4. Osposobljava nas da osvojimo ideje i znanje, i da naučimo nove načine kako uraditi nešto.

5. Pomaže nam da prepoznamo i nagradimo druge ljude za njihove doprinose ostvarivanju naših ciljeva i namera.

6. Važno je kada nas drugi ljudi krive zbog nečega.

Aktivno slušanje je važno kada ljudi traže savet. Aktivno slušanje:

1. Sprečava nas da prerano nudimo rešenja za probleme.

2. Pomaže nam da izbegnemo ili umanjimo konflikt.

3. Daje nam pouzdanje pri iznošenju argumenata ako smo ispravno razumeli argumente one druge osobe na njeno zadovoljstvo.

C. Kuda treba da nas vodi lekcija „Slušati pažljivo“?

Kao rezultat ove lekcije, želeli bismo da učenici mogu da:

· Nauče veštine aktivnog i efektivnog slušanja.

· Budu načisto sa potrebom da slušaju pre nego što progovore.

· Budući da su naučili da budu dobri slušaoci, govore na način koji pruža odgovore na pitanja koja ljudi postavljaju.

D. Potreban materijal

Početak – (Aktivnost A) klupko vune, kanapa, trake ili sl., po jedno za svakih pet do sedam učenika.

Povezivanje – Biblije, pouke za učenike.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Neka se razred podeli u grupe od po petoro do sedmoro.

Pozor – Najavi provokativnu ili kontroverznu temu o kojoj razred treba da diskutuje ili problem koji treba da reše. (To može da bude u obliku pitanja.) Kaži im da imaju pet minuta da naprave spisak rešenja.

Sad – Po jednoj osobi u svakoj grupi daj klupko vune, kanapa, trake ili sl. Prva osoba koja govori dobija klupko, prosleđuje ga osobi koja sledeća govori, i tako dalje. Kada završe, neka pogledaju šaru koju su napravili redosledom govornika.

Osvrt – Pitaj: Da li je neka osoba govorila više od drugih? Da li je bilo nekoga ko uopšte nije pričao? Šta mislite, zašto je to tako? (Bili su stidljivi, ostali govornici im nisu dali priliku, nismo imali dovoljno vremena.) Kako bi šara izgledala da su slušaoci dobijali klupko, a ne govornici? (Upotrebili bismo manje/više vune.) Kakvu ulogu su imali slušaoci, ako su uopšte imali neku ulogu? (Tiho su ohrabrivali govornike. Nisu nimalo bili od pomoći.) Kako su se slušaoci odnosili prema govornicima? (Prihvatali su njihovo mišljenje. Ohrabrivali su govornike svojom neverbalnom komunikacijom.) Kako su se govornici odnosili prema slušaocima? (Na osnovu reakcija slušalaca su održavali svoju sigurnost.) Šta šara od vune otkriva o diskusiji i o tome kako je grupa došla do rešenja? (Bile su/nisu bile udružene snage.) Hajde da pronađemo i pročitamo Jakov 1,19.20. Kako se ovi stihovi odnose na ovu aktivnost?

Kaži: Odnos između slušalaca i govornika je vrlo delikatan. Da bi komunikacija bila uspešna, neko mora da sluša.

Pitaj: Šta možete da učinite kako biste bili sigurni da neko sluša i da svako može da bude saslušan? (Možemo da preuzmemo ulogu slušaoca što je više moguće.)

B. Početna aktivnost

Priprema – Neka učenici sednu u dva reda okrenuti licem jedni prema drugima.

Pozor – Neka jedan red učenika izađe napolje. Dok su napolju, kaži preostalim učenicima da treba da glume ogledala, tj. da kopiraju sve što osoba naspram njih radi.

Sad – Dovedi nazad ostale učenike. Kaži im da opišu svom partneru posramljujući ili smešan doživljaj koji se dogodio njima ili nekome koga poznaju. Posmatraj razred kao da se ne događa ništa naročito. Očekuj smeh i/ili zabunu kod nekih učenika.

Osvrt – Pitaj: Šta je tako smešno? Kakav je osećaj imati nekoga ko reflektuje sve što radite? (Smešan i neobičan.) Kakav je osećaj kada morate da kopirate svaki pokret druge osobe? (Traži koncentraciju, jer morate pažljivo da je posmatrate. Ne možete da mislite ni na sebe.) Koji je značaj kopiranja? (Prisiljava te da se usredsrediš na drugu osobu i pokušaš da razmišljaš kao ona.) Koja je negativna strana kopiranja, ukoliko postoji? (Osetljivi ljudi mogu pomisliti da im se rugate.) Kako kopiranje može biti upotrebljeno kao veština slušanja? (Pokazuješ da si zainteresovan ili da želiš da razumeš ono što ti druga osoba priča. Ponavljaš to što ti ona govori.) Da li tekst iz 1. Korinćanima 9,19‑22 ima neke veze sa ovom vežbom? Neka dobrovoljci pronađu i pročitaju stihove, a zatim razgovarajte o njima.

Kaži: Važan deo slušanja drugih je pokazivanje da ste zainteresovani za ono što pričaju tako što njihovo interesovanje reflektujete nazad ka njima.

Pitaj: Koji su neki od načina na koje smo to radili u ovoj vežbi? (Naginjali se napred, kopirali izraze lica one druge osobe.)

Kaži: Iako smo u ovoj vežbi preuveličavali načine na koje se pokazuje da želimo da čujemo ono što neko govori, evo šta treba zaista činiti. (Napiši ovo na tabli.)

1. Okreni se licem prema osobi i uspostavi kontakt očima.

2. Neka ti držanje bude otvoreno; nemoj da prekrstiš ruke ili noge.

3. Nagni se napred.

4. Klimaj glavom.

5. Ne upadajući u reč, postavljaj pitanja ili parafraziraj kako bi pojasnio ono što ne razumeš.

6. Ignoriši ono što ti skreće pažnju. Ne gledaj na sat i ne javljaj se na mobilni telefon.

C. Početna ilustracija

Svojim rečima ispričaj sledeće ilustracije:

Ilustracija 1. Američki predsednik Frenklin Ruzvelt umorio se od svog širokog osmeha i odlučio da proveri da li iko obraća pažnju na ono što on govori. Dok su mu ljudi jedan po jedan prilazili i pružali ruku, on im je uz širok osmeh govorio: „Jutros sam ubio svoju baku.“ Ljudi bi automatski uzvraćali komentarima: „Divno!“ ili „Samo nastavite tako dobar posao!“ Niko nije slušao šta on govori, osim jednog stranog diplomate. Kada mu je predsednik rekao: „Jutros sam ubio svoju baku“, diplomata je tiho uzvratio: „Siguran sam da je zaslužila.“ – Ričard Brojš, Encyclopedia of 15,000 Illustrations
Ilustracija 2. Postoji oblik gluvoće, poznat doktorima, gde pacijent čuje sve osim reči. U takvim slučajevima uvo, kao aparat za sam sluh, može biti tako savršeno da otkucaji sata ili pesma ptica pričinjavaju zadovoljstvo. Ali zbog lokalne povrede dublje od uveta, jer je to u samom mozgu, sve reči izgovorene na njegovom maternjem jeziku su nerazumljive pacijentu baš kao da su na nekom stranom jeziku.

Kada mu date knjigu, on će je pročitati sasvim razumljivo, ali svaka reč upućena njemu kroz njegovo uvo dolazi do njegove svesti samo kao zvuk, a ne kao reč. – V. H. Tomson, Encyclopedia of 15,000 Illustrations
Osvrt – Pitaj: Šta nam ove ilustracije govore o efektivnom slušanju – slušanju pomoću kog možemo uneti promenu u naš svet, naročito kao predstavnici Božjeg carstva? (Saslušaj raznovrsne uvide svojih učenika. Istakni da slušanje nije samo stvar upotrebe ušiju, niti je nešto što se može odglumiti.) Neka učenici pronađu i pročitaju zajedno stih iz Jakova 1,19.
4. POVEZIVANJE

A. Povezivanje sa carstvom

Svojim rečima iznesi sledeće:

Predstavnici Božjeg carstva treba da budu spremni da idu tamo gde se drugi boje da idu, jer oni su na misiji koju im je Bog poverio. Matej 5,13‑16 upoređuje vernike sa solju i svetlošću. So je beskorisna ako samo stoji u slaniku. Mora da se sipa kako bi bila delotvorna. Ona menja ukus svemu sa čim dođe u dodir. Nedovoljno soli – hrana će biti neukusna; previše soli – nejestiva. Ako so nije slana, njeno postojanje nema smisla.

Na isti način, svetlost je beskorisna ako je prekrivena. Ali ako staviš svetlost u mračno mesto, ona rasteruje mrak. Mrak nikada nije uspeo da nadjača svetlost.

Hrišćani treba da budu uključeni u život ljudi koji ne veruju u Boga i da odsjajuju svetlost koju primaju živeći u Njegovom Duhu.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Pitaj: Kakve veze ova priča ima sa slušanjem? (Androkl je morao da prevaziđe svoj strah od lava pre nego što je mogao da mu se približi i uvidi šta mu je potrebno. Na isti način mi treba da prevaziđemo svoje strahove i unapred stvorene ideje kako bismo slušali i razumeli druge.)

Šta se dogodilo nakon što je Androkl pomogao lavu? (Lav ga je poveo kući i nahranio ga.) Na koji način je ovo slično odnosima koje mi imamo s ljudima? (Kada slušamo ljude i brinemo se za njihove potrebe, oni nam dozvoljavaju da postanemo deo njihovog sveta. Tada možemo da podelimo naš svet, Božje carstvo, sa njima.)

Iznesi naredne koncepte svojim rečima:

Biti aktivan slušalac znači u potpunosti učestvovati u procesu komunikacije. To znači slušati sve što druga osoba govori. To takođe znači slušati samog sebe. Morate biti osetljivi na signale sopstvenog tela. Morate uvideti uticaj koji govor vašeg tela ima u procesu komunikacije. Aktivno slušanje uključuje obraćanje pažnje na neverbalne kao i verbalne poruke koje šaljete drugoj osobi.

Setite se da smo prošle sedmice kazali da je 93% naše komunikacije neverbalne prirode. Vaše držanje i ponašanje odražavaju vaše interesovanje. Ovo se može prikazati na nekoliko načina.

Kaži: Sedite ponovo jedan nasuprot drugog. Daću vam nekoliko naredbi i hoću da ih izvrše oni koji su s moje desne strane. Oni koji su levo treba da rade suprotno.

1. Okrenite se pravo prema osobi nasuprot sebe.

2. Zauzmite otvoren stav (ne prekrštajte ruke i noge).

3. Blago se nagnite prema drugoj osobi.

4. Uspostavite dobar kontakt očima.

5. Opustite se i udobno smestite.

Sada se zamenite i radite suprotno.

Osvrt – Pitaj: Kakav je osećaj kada vam neko neverbalno pokaže svoje interesovanje? Kako je izgledalo kada vas je druga osoba odgurnula svojim neverbalnim ponašanjem?

Kaži: Pokušajte da pokažete svoje interesovanje za druge svojom neverbalnom komunikacijom. Kao što apostol Pavle kaže u Rimljanima 1,14 i 16 – mi smo „dužni“ ljudima koji ne veruju kao mi. Neka učenici pronađu i pročitaju te stihove.
C. Povezivanje sa životom

NAPOMENA: U sledećem scenariju koristite opis koji se smatra nekonvencionalnim u vašem okruženju.

Kaži: Tinejdžer, sav u crnom, ponosno noseći mnoštvo pirsinga i tetovaža i čudnu frizuru, ulazi na igralište vaše hrišćanske škole. Ne izgleda da je pijan ili drogiran. Kako biste mu pristupili? Da je taj isti tinejdžer izgledao pijan, drogiran ili nasilan, šta biste uradili ili šta bi trebalo da uradite?

Osvrt – Dozvoli učenicima da razgovaraju o svojim odgovorima na navedena pitanja. (Kazati „zdravo“. Pitati ga za tetovaže, pirsing ili friz; pitati da li živi u komšiluku. Ako neko izgleda drogirano, pijano ili nasilnički raspoloženo, brzo se udaljiti i potražiti zaklon ili najbližu odraslu osobu. Pozvati policiju u slučaju da stvari izmiču kontroli.)

5. PRIMENA

A. Aktivnost za primenu

Svojim rečima iznesi sledeće:

Postoje tri osnovna oblika slušanja, ali je samo jedan od njih zaista delotvoran.

1. Kompetitivno slušanje nastupa kada smo više zainteresovani da „proguramo“ svoju tačku gledišta nego da razumemo ili proučimo tuđe gledište. Mi tada slušamo ili da bismo sačekali zgodan trenutak da upadnemo, ili da bismo tražili omaške i slabe tačke koje možemo da napadnemo. Mi se pretvaramo da obraćamo pažnju, ali zapravo čekamo trenutak kada ćemo uskočiti, oblikujemo svoje argumente i planiramo napad na drugu osobu. Mnogi Isusovi razgovori sa farisejima su primer kompetitivnog slušanja. Hajde da pogledamo dva u Marku 2,23‑3,6. (Neka učenici pročitaju. Razgovarajte o tome na osnovu kojih reči i postupaka fariseja se videlo da nisu istinski zainteresovani za ono što je Isus imao da kaže.)

2. U pasivnom slušanju mi smo istinski zainteresovani da čujemo i razumemo tačku gledišta druge osobe. Problem je što pretpostavljamo da smo ispravno čuli i razumeli ono što je ona kazala. Jednostavno ne marimo da to pojasnimo sa govornikom. Isusov razgovor sa Nikodimom u Jovanu 3,1‑9 je primer za ovo. (Neka učenici pročitaju tekst.) Nikodim je došao kasno noću da razgovara sa Isusom iz dva razloga: jer je bio istinski zainteresovan i jer je bio uplašen šta će drugi članovi jevrejskog vladajućeg saveta misliti o njemu. Zbog konflikta u svom srcu između svog položaja u Izraelu i onoga što je Isus govorio, Nikodim nije postao vernik tada, već kasnije, kako pokazuje biblijski izveštaj (Jovan 7,50‑42; 19,38‑42).

3. Aktivno slušanje je najdelotvornija veština slušanja. U aktivnom slušanju mi želimo da razumemo šta druga osoba govori, oseća, misli ili koju potrebu ima. Mi proveravamo s njom da bismo bili sigurni da smo ispravno razumeli. Čekamo sa davanjem odgovora dok nismo sigurni da smo razumeli. Ponavljamo drugim rečima ili parafraziramo ono što je kazala kako bi nam oboma bilo jasno o čemu je reč. Isusov razgovor sa Samarjankom u Jovanu 4,7‑26 dobar je primer aktivnog slušanja. Isus nije samo odgovorio na ženine reči, već i na želje njenog srca. Kada je pokušavala da promeni temu, On se vraćao na poentu da je On Mesija za kojim ona čezne.

Podeli učenike u tri grupe. Daj svakoj grupi jedan oblik slušanja i neka naprave scenario da ga prikažu u realnom životu.

Osvrt – Pitaj: Kakav je osećaj biti govornik u kompetitivnom ili pasivnom obliku? (Hteo sam da zauzmem odbrambeni stav, osećao sam da me niko ne sluša niti razume.) Kakav je osećaj biti takav slušalac? (Neobičan, za mene neprirodan, dobar.) Setite se slučajeva kada ste učestvovali u bilo kom od ovih oblika slušanja sa svojom porodicom ili prijateljima. Kakav je bio ishod? Šta biste uradili drugačije sledeći put? Koji su drugi primeri iz Biblije gde ljudi koriste ova tri različita oblika slušanja u svojim razgovorima među sobom ili sa Isusom?

B. Pitanja za primenu

1. Zašto je slušanje ljudi koji nisu hrišćani toliko važno?

2. Kakve stvari očekujete da čujete kada slušate ljude koji nisu hrišćani?

3. Koje mogu biti skrivene poruke u onome što oni govore?

4. Koje opasnosti postoje, ako postoje, u sprijateljavanju sa ljudima koji ne veruju kao mi?

5. Kada si poslednji put vodio opširan razgovor sa osobom koja nije hrišćanin? O čemu ste razgovarali? Da li je bilo reči o tvojoj veri ili odnosu prema veri? Ako nije, kako ćeš to sledeći put uključiti u razgovor?

6. ZAVRŠETAK

Sažetak

Zaključi svojim rečima koristeći sledeće ideje:

Globalne kompanije kao što su Najk, Pepsi‑Kola, Fila, BMW i Soni postali su ono što su postali jer su slušali svoje mušterije. Ove kompanije nude proizvode koji se ili brzo potroše, izađu iz mode ili pohabaju za kratko vreme. S obzirom da kao predstavnici carstva mi imamo mnogo više da ponudimo, treba da pažljivo slušamo ljude u svetu oko nas.

Lekcija 9

ČISTO ZLATO (Biti ono što jesi, prvi deo)

Carevo seme

1. PRIPREMA

A. Izvor

Razvoj mikroelektronske tehnologije proizvodnje omogućio je istraživačima da proizvedu ultračiste materijale. Kada je zlato bilo prečišćeno do samih granica ove tehnologije, izgledalo je kao providno staklo i bilo potpuno prozirno. Ovo zanimljivo otkriće podsetilo je na biblijski tekst zapisan pre oko 1900 godina: „I ulice gradske behu zlato čisto, kao staklo presvetlo“ (Otkrivenje 21,21). Sada je poznato da bogata žuta boja nije prirodno svojstvo apsolutno čistog zlata, već je, nasuprot tome, rezultat primesa.

Otkrivenje 21,18: „I beše građa zida njegovog jaspis, i grad zlato čisto, kao čisto staklo.“

Otkrivenje 21,21: „I dvanaest vrata, dvanaest zrna bisera: svaka vrata behu od jednog zrna bisera; i ulice gradske behu zlato čisto, kao staklo presvetlo.“

Otkrivenje 3,14‑18: „I anđelu laodikijske crkve napiši: 'Tako govori Amin, Svedok Verni i Istiniti, Početak stvorenja Božjega: Znam tvoja dela da nisi ni studen ni vruć. O da si studen ili vruć! Tako, budući mlak, i nisi ni studen ni vruć, izbljuvaću te iz usta svojih. Jer govoriš: Bogat sam, i obogatio sam se, i ništa ne potrebujem; a ne znaš da si ti nesrećan, i nevoljan, i siromah, i slep, i go. Savetujem te da kupiš u mene zlata žeženog u ognju, da se obogatiš; i bele haljine, da se obučeš, i da se ne pokaže sramota golotinje tvoje; i masti očnom pomaži oči svoje da vidiš.'“

Danilo 11,34: „Ali padajući dobiće malu pomoć; i mnogi će pristati s njima dvoličeći.“

Rimljanima 12,9: „Ljubav da ne bude lažna. Mrzeći na zlo držite se dobra.“

1. Timotiju 3,8: „Tako i đakoni treba da budu pošteni, ne dvojezični, ne koji mnogo vina piju, ne lakomi na dobitak pogan.“

2. Timotiju 1,5: „Opominjući se nelicemerne u tebi vere koja se useli najpre u babu tvoju Loidu i u mater tvoju Evnikiju; a uveren sam da je i u tebi.“

Luka 12,1‑3: „Kad se na njih skupiše hiljade naroda da stadoše gaziti jedan drugoga, onda poče najpre govoriti učenicima svojim: 'Čuvajte se kvasca farisejskoga, koji je licemerje. Jer ništa nije sakriveno što se neće otkriti, ni tajno što se neće doznati; jer što u mraku rekoste, čuće se na videlu; i što na uho šaptaste u kletima, propovedaće se na krovovima.'“

2. Korinćanima 2,14.15: „Ali hvala Bogu koji svagda nama daje pobedu u Hristu Isusu, i kroz nas javlja miris poznanja svoga na svakom mestu. Jer smo mi Hristov miris Bogu i među onima koji se spasavaju i koji ginu.“

Psalam 66,16‑20: „Hodite, čujte svi koji se bojite Boga, ja ću vam kazati šta je učinio duši mojoj. K Njemu zavikah ustima svojim, i jezikom svojim proslavih Ga. Da sam video u srcu svom bezakonje, ne bi me uslišio Gospod. Ali Bog usliši, primi glas moljenja moga. Blagosloven Bog, koji ne odvrže molitvu moju i ne ostavi me bez milosti svoje!“

(Vidi dodatne stihove u pouci za učenike.)

B. Šta treba reći o lekciji „Čisto zlato“?

Ova lekcija o autentičnosti i licemerju svodi se na problem pretvaranja. Reč „licemer“ znači glumac koji igra ulogu u predstavi. Pretvara se. Vrlo je ozbiljno misliti da ljudska bića mogu da se kriju iza maski i pretvaraju da čak ni Bog ne može videti kroz njih. Prvi deo ove dvodelne serije o autentičnosti usredsrediće se na uklanjanje maske i istinitost u našem odnosu sa Bogom (vertikalni odnos). Drugi deo će se usredsrediti na to kako postajemo iskreni sa drugima (horizontalni odnos). Čini se da strah stoji iza želje da se pretvaramo i opiremo potpunom ogoljavanju pred Bogom. Iako pričamo o Božjoj blagodati i Njegovoj sposobnosti da nas prihvati, doživljavanje bliskosti sa Bogom je tinejdžerima teško (da ne spominjemo odrasle). Neophodno je da u ovoj lekciji razotkrijemo mitove koji nas navode da se igramo pretvaranja sa Bogom. Božja gotovo neverovatna blagodat je jedino što nas osposobljava da budemo načisto u vezi sa onim ko smo mi zaista.

C. Kuda treba da nas vodi lekcija „Čisto zlato“?

Kao rezultat ove lekcije, želeli bismo da učenici mogu da:

· Razotkriju pogrešnu ideju da je ugađanje ljudima važnije od ugađanja Bogu.

· Prouče kvalitete koji ljude čine iskrenim i pravim.

· Dobiju mogućnost da prodube posvećenost svoje stvarne ličnosti Bogu.

D. Potreban materijal

Početak – (Aktivnost A) papir, olovke ili bojice. (Aktivnost B) tri flašice vode, so, šećer, nekoliko krekera.

Povezivanje – Biblije, pouke za učenike.

Primena – Biblije ili primerci savremenog prevoda Mateja 23,1‑36.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Poenta ove aktivnosti je razvijanje razumevanja šta znači biti prava, iskrena osoba, gledajući sinonime i antonime ključnih reči. Učenicima će biti potreban papir i nešto za pisanje. Podeliće se u grupe od po troje‑četvoro ili parove (u zavisnosti od toga koliko ih je), kako bi napravili spisak reči (sinonima i antonima) koje opisuju kako u realnom životu (u konkretnim primerima) izgleda osoba koja je prava i istinita (ili nije), i to će izneti ostatku razreda.

Pozor – Podeli učenike u grupe. Svakoj grupi daj različitu reč (iskren, pravi, čist, autentičan, licemer, varalica, prevarant).

Sad – Kaži: Prvo, šta je to sinonim? (Druga reč koja opisuje istu stvar.) Odlično! Šta je antonim? (Druga reč koja opisuje suprotnu stvar.) Napravite spisak sinonima i antonima što brže i detaljnije možete. Nakon što učenici potroše svoje umne snage, neka iznesu svoj spisak ostatku razreda. Na kraju ih pitaj na koji način su im spiskovi slični, a na koji različiti.

Kaži: Uzmite reč koju ste dobili i razmislite o ličnosti iz popularne kulture, istorije ili Biblije koja je dobar primer reči koja vam je data. Treba da objasnite zašto ste izabrali tu osobu.

Osvrt – Kaži: Glasajte da li se slažete ili ne sa sledećom izjavom: Većina ljudi su kao džak u kom se nalazi mešavina licemerja i autentičnosti. Upotrebi glasačku proceduru koja odgovara vašem razredu. A sada, neka dobrovoljci objasne zašto su glasali tako kako su glasali.

B. Početna aktivnost

Priprema – Cilj ovog eksperimenta je da učenici iskuse razočarenje vodom koja nije ono što izgleda, pomešano sa zadovoljstvom isprobavanja vode koja to jeste. Koristeći tri flašice za vodu, u jednu dodaj so, u drugu šećer, a u trećoj ostavi čistu vodu. Najpre dobro rastvori šećer i so u mlakoj vodi kako bi bili prozirni kao čista voda, a zatim to sipaj u flašice sa nalepnicama kupovne vode.

Pozor – Kaži učenicima: Potrebna su mi tri dobrovoljca. Upravo ste završili trčanje maratona i žedni ste. (Daj im nekoliko suvih krekera da pomognu u dehidrataciji.) Usta su vam toliko suva da jedva čekate da okusite vodu.

Sad – Daj svakom dobrovoljcu po jednu flašicu i reci: „Sada možete piti.“ Prati izraze lica u trenutku kada okuse.

Osvrt – Pitaj: Kakav je osećaj biti žedan i onda isprobati slanu ili slatku vodu? Kakav je osećaj kada nalepnica na flašici odgovara onom što je unutra? Kako se ovo odnosi na ljude koji nose ime hrišćanin? Možete li se setiti scenarija u kojima je interakcija sa hrišćaninom bila razočaravajuća? Osvežavajuća?

C. Početna ilustracija

Svojim rečima ispričaj sledeću priču:

Koliko je Isus dobar u tome da iz daljine prepozna šta je „pravo“? Kada su učenici doveli Isusa da upozna Natanaila, Isus je rekao nešto naročito o njemu. Neka učenici pronađu Jovan 1,47. Kaže: „A Isus videvši Natanaila gde ide k Njemu reče za njega: 'Evo pravoga Izrailjca u kome nema lukavstva.'“

„Lukavstvo? Šta je lukavstvo?“, pitate vi. Reč koja je na naš jezik prevedena kao lukavstvo nekada se koristila da označi mamac za ribu. Drugim rečima: „Kako je osvežavajuće videti nekoga ko ne vara ljude pretvarajući se da je nešto što nije.“ Iako je Natanailo sigurno imao svoje slabe strane, bio je iskren, ono što stvarno jeste.

4. POVEZIVANJE

A. Povezivanje sa carstvom

Svojim rečima iznesi sledeće:

Pričaćemo o licemerstvu i autentičnosti. Državljani Božjeg carstva pozvani su da budu iskreni i pravi. Neko smatra da to znači bez mana, ali u stvarnosti, svi znamo koliko smo nesavršeni. Biti pravi ili autentičan više ima veze sa otvorenošću nego sa savršenstvom. „Što je u izlogu, to je i u radnji“ je izreka za opisivanje nečeg što je autentično, pravo. Prikrivanje naših mana i pretvaranje da smo nešto što nismo je čista gluma. Druga reč koju Biblija za to koristi je „licemerje“. U kojim područjima crkvenog života smatrate da je jednostavno pretvarati se da smo nešto što nismo? Znajući ono što znamo o Božjoj ljubavi prema nama i prihvatanju, šta mislite zašto se tako često maskiramo i pretvaramo da smo nešto što nismo?

Kaži: U ovoj lekciji se usredsređujemo na naš odnos sa Bogom. Razmotri da li ljudi zaista veruju da su sledeći mitovi istiniti ili se samo ponašaju kao da su istiniti.

Mitovi:

1. Bog nije sposoban da zaista vidi moje motive. (Da li ljudi zaista veruju u ovo ili se ponašaju kao da je to istina?)

2. Bog ne obraća neprestanu pažnju na moj život. (Da li ljudi zaista veruju u ovo ili se ponašaju kao da je to istina?)

3. Bog je razočaran u mene zbog mojih neuspeha. (Da li ljudi zaista veruju u ovo ili se ponašaju kao da je to istina?)

4. Bog se ne obazire na moju neiskrenost jer se nada da ću postati autentičniji dok rastem. (Da li ljudi zaista veruju u ovo ili se ponašaju kao da je to istina?)

Kaži: Hajde sada da pogledamo tekstove iz vaše pouke i pokušamo da odredimo koji govore direktno o ovim mitovima. Šta to znači imati autentičan odnos sa Bogom?

1. Psalam 139,1‑4. Prihvatimo da nas On vidi i poznaje u potpunosti – a i dalje smatra da smo najdragoceniji deo Njegovog stvaranja.

2. Jevrejima 10,22. Da bismo se približili Bogu, moramo da budemo iskreni o tome ko smo mi. Najveća prepreka koja nam stoji na putu je kada nismo iskreni sa Njim o nama samima.

3. 1. Petrova 1,6‑8. Postajemo iskreniji dok se borimo kroz život u poštenju pred Bogom.

4. 1. Timotiju 1,5. Suština hrišćanskog života je ljubav koja dolazi usled autentičnog hoda sa Bogom. Ne postoji ništa što je važnije od ovoga.

Pitaj: Zašto je iskrenost kamen temeljac našeg odnosa sa Bogom? Kako autentični hrišćanin izgleda? Kako zvuči? Kako se ponaša? Kako živi? Kada se čini da je teško da budemo pošteni pred Bogom o tome gde se nalazimo u svom hodu sa Njim?

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Osvrt – Pitaj: U kom smislu se isplati biti otvoren i iskren sa Bogom? A šta je sa pričom o Lingu? Kako se ova priča može primeniti na članove Božjeg carstva? Objasnite kako ovo može da bude istina: Biti autentičan i iskren je nagrada samo po sebi – nema igara, pretvaranja, maski, glume, dvosmislenog govora, licemerja. Koje druge nagrade dolaze kroz život u autentičnom odnosu sa Bogom?

C. Povezivanje sa životom

Neka učenici pronađu i pročitaju Otkrivenje 3,14‑18. Istakni da je u tom tekstu opisana laodikejska crkva (to smo mi).

Kaži: Evo vaše prilike da uporedite svoja verovanja sa svojim životom. Sledi nekoliko scenarija u kojima se zahteva preuzimanje rizika. Hajde da upotrebimo tri kategorije navedene u stihovima koje smo upravo čitali, kako bismo kategorizovali odgovore koji se mogu dati na ove scenarije: hladan, mlak ili vruć.

Za svaki scenario razmislite o tome koji bi bio hladan odgovor, koji mlak, i što je najvažnije, koji bi bio vruć odgovor koji dokazuje da ste pravi i iskreni. Zapamtite: leden, mlak, vreo. Sada razgovarajte o mogućim odgovorima na svaki scenario.

1. Dobar prijatelj te pita da pogleda tvoj domaći. On ga nije uradio, i iako ne koristi reč „prepisati“ ili „varati“, oboje znate šta se dešava. Šta ćeš uraditi?

2. U grupi prijatelja, razgovor ide u smeru napadanja jedne osobe, njoj iza leđa. U trenutku slabosti učestvuješ u ogovaranju, ali se onda osećaš užasno. Znaš da je to loše i da niko ne zaslužuje da se neko tako ophodi prema njemu. Kako uzvraćaš prijateljima u svetlu uverenja koje osećaš? Kako postupaš prema osobi o kojoj su pričali?

3. Neki tvoji prijatelji i ti nalazite se u kući jednog prijatelja i oni gledaju nepristojne veb sajtove. Šta ćeš reći ili uraditi da bi ostao veran svojim ubeđenjima?

4. Nisi bio iskren sa roditeljima o tome šta si radio posle škole. Lagao si ih da bi sprečio nevolju, ali znaš da je to bilo pogrešno. Kako ćeš rešiti taj problem?

5. Želiš da pevaš na sav glas jer voliš da pevaš pesme hvale Bogu, ali to nije „normalno“ za tvoj uzrast. U stvari, možeš time da izazoveš nečiji podsmeh. Šta ćeš uraditi?

5. PRIMENA

A. Aktivnost za primenu

Pitaj: Šta je toliko loše u igranju igre ili pretvaranju? U poređenju sa preljubom, ubistvom ili krađom, licemerstvo svakako nije toliko strašno. Zar ne? Kaži: Pogledajte sami. Ljudi koji su bili uhvaćeni u preljubi dobili su Isusovo saosećanje. Simon Zelot, jedan od Isusovih učenika, verovatno je dobro znao kako da ubija Rimljane. Razbojnik na krstu dobio je brzo oproštenje u poslednjoj sekundi.

Sada zapazite kako Isus odgovara ljudima koji igraju igre, nose maske i pretvaraju se da su nešto što nisu.

Neka učenici pronađu Matej 23,1‑36. (Možeš da umnožiš neki savremeni prevod i podeliš ga učenicima.) Kaži im da ga pročitaju i pronađu tri ukora koji su za njih najveće iznenađenje. Neka objasne zašto. (Ako si učenicima podelio primerke ovog teksta, neka zaokruže ili podvuku tri ukora koja su odabrali.)

Sada ih pitaj da zamisle da li bi se vođe pokajale ili promenile kao rezultat takvog ukora. Pitaj: Koji ukor, ukoliko bi se ponašanje promenilo, bi uneo najpozitivniju promenu u našu crkvu? Zašto?

Koji ukor bi najviše uticao na vas?

B. Pitanja za primenu

1. Zašto je iskren razgovor sa Bogom toliko težak zadatak? U kojim područjima svog života ti je teško da budeš otvoren i iskren sa Bogom?

2. Koja osoba u Pismu izgleda da je ono što zaista jeste? Koga danas poznaješ da je iskren u svojoj veri u Boga? Koji kvaliteti i iskustva su im pomogli da postanu iskreni s Bogom?

3. Kada si u svom životu osetio da ne nosiš masku i da se ne pretvaraš pred Bogom?

4. Šta misliš, šta je uzrok što se ljudi pretvaraju ili žive dvostrukim životom?

6. ZAVRŠETAK

Sažetak

Zaključi svojim rečima koristeći sledeće ideje:

Nikakva dobrota ili zloća neće učiniti da vas Bog voli više ili manje. Da li se ikada pitate zašto glumimo? Zašto se pretvaramo i nosimo maske? Bog može da vidi toliko duboko, do samih naših motiva. On je uvek bio spreman da oprosti najstrašnija ponašanja ljudi. Setite se najvećih grešnika u Bibliji koji su promenili svoj život i postali predstavnici Božjeg carstva: Savle/Pavle, Marija Magdalena, David u događaju sa Vitsavejom, itd. Bog nas potpuno čisti kada mi dođemo ogoljeni pred Njega. Međutim, ruke su Mu vezane kada odbijemo da prepoznamo koliko nam je On potreban i koliko smo daleko od Njega. Ako bilo šta ne razume i ne dobija Božju blagodat, onda je to licemerstvo. Autentičnost znači biti otvoren pred Bogom. Verovatno je bezbedno reći da je Bogu ugodnije sa onim što ja stvarno jesam, nego meni samom.

Lekcija 10

NAČINJEN BEZ VOSKA (Biti ono što jesi, drugi deo)

Čovek u odelu gorile

1. PRIPREMA

A. Izvor

Dela 24,16: „A za ovo se i ja trudim da imam čistu savest svagda i pred Bogom i pred ljudima.“

2. Korinćanima 1,12: „Jer je naša slava ovo: svedočanstvo savesti naše da smo u prostoti i čistoti Božjoj, a ne u mudrosti telesnoj nego po blagodati Božjoj živeli na svetu, a osobito među vama.“

2. Korinćanima 2,17: „Jer mi nismo kao mnogi koji nečisto propovedaju reč Božju, nego iz čistote, i kao iz Boga, pred Bogom, u Hristu govorimo.“

2. Korinćanima 8,8.9: „Ne govorim po zapovesti, nego kad se drugi staraju, i vašu ljubav kušam je li istinita. Jer znate blagodat Gospoda našeg Isusa Hrista da, bogat budući, vas radi osiromaši, da se vi Njegovim siromaštvom obogatite.“

Efescima 4,14‑16: „Da ne budemo više mala deca, koju ljulja i zanosi svaki vetar nauke, u laži čovečjoj, putem prevare; nego vladajući se po istini u ljubavi da u svemu uzrastemo u Onome koji je glava, Hristos. Iz kog je sve telo sastavljeno i sklopljeno svakim zglavkom, da jedno drugome pomaže dobro po meri svakoga uda, i čini da raste telo na popravljanje samoga sebe u ljubavi.“

Filibljanima 1,15‑18: „Istina, jedni iz zavisti i svađe, a jedni od dobre volje Hrista propovedaju. Tako ovi, uz prkos, Hrista objavljuju nečisto, misleći da će naneti žalost mojim okovima; a ovi iz ljubavi, znajući da za odbranu jevanđelja ležim u tamnici. Šta dakle? Bilo kako mu drago, dvoličenjem ili istinom, Hristos se propoveda; i zato se radujem, a i radovaću se.“

1. Solunjanima 3,12.13: „A vas Gospod da umnoži, i da imate izobilnu ljubav jedan k drugome i k svima, kao i mi k vama. Da bi se utvrdila srca vaša bez krivice u svetinji pred Bogom i Ocem našim, za dolazak Gospoda našega Isusa Hrista sa svima svetima Njegovim.“

1. Petrova 1,22: „Duše svoje očistivši u poslušanju istine Duhom za bratoljublje nedvolično, od čistog srca ljubite dobro jedan drugoga.“

Filibljanima 2,19‑23: „A nadam se u Gospoda Isusa da ću skoro poslati k vama Timotija, da se i ja razveselim razabravši kako ste vi. Jer nijednog nemam jednake misli sa sobom koji se upravo brine za vas. Jer svi traže što je njihovo, a ne što je Hrista Isusa. A njegovo poštenje poznajete, jer kao dete ocu sa mnom je poslužio u jevanđelju. Njega, dakle, nadam se da ću poslati odmah kako razaberem šta je za mene.“

Filibljanima 1,9‑11: „I zato se molim Bogu da ljubav vaša još više i više izobiluje u razumu i svakoj volji, da kušate šta je bolje, da budete čisti i bez spoticanja na dan Hristov, napunjeni plodova pravde kroz Isusa Hrista, na slavu i hvalu Božju.“

(Vidi dodatne stihove u pouci za učenike.)

B. Šta treba reći o lekciji „Načinjen bez voska“?

„Načinjen bez voska“ je opis nekoga ko je iskren, pravi ili autentičan. U novozavetna vremena nepošteni ljudi bi voskom krpili slomljenu grnčariju i skulpture, a zatim bi ih bojili ili krečili kako bi izgledali autentični i celi. Kada su se takvi predmeti pekli na bliskoistočnom suncu, brzo bi se raspali. Pravi artikal je načinjen bez voska. U ovoj lekciji ćemo se usredsrediti na iskrenost ili autentičnost u našim međusobnim odnosima. Možda je lakše priznati Bogu kakvi smo zaista nego ljudima, jer znamo da On već svakako zna sve. Kada se radi o našim odnosima sa drugim ljudima u crkvi, porodici ili školi, biti autentičan predstavlja jedan od najtežih zadataka za državljane carstva. Ova lekcija će se usredsrediti na priče i odlomke iz Biblije u kojima ljudi postupaju jedni sa drugima sa iskrenošću i blagodaću.

C. Kuda treba da nas vodi lekcija „Načinjen bez voska“?

Kao rezultat ove lekcije, želeli bismo da učenici mogu da:

· Otkriju povezanost između pokazivanja pravog „ja“ ljudima i Bogu.

· Prodube svoje pouzdanje u radost i blagodat koje proističu iz zajednice koja praktikuje autentičnost.

· Ispitaju kako da njihovi lični odnosi postanu autentičniji.

D. Potreban materijal

Početak – (Aktivnost A) dva identična providna slanika, jedan napunjen solju, a drugi šećerom. (Aktivnost B) papirići, olovke ili bojice.

Povezivanje – Biblije, pouke za učenike.

Primena – Biblije.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Cilj ove vežbe je pokazati kako je teško zaista poznavati jedan drugoga ako posmatramo samo ono što je na površini. Kao rezultat glazure koju tako lako nosimo, verovatno ne poznajemo jedni druge koliko bi trebalo. Da bismo to uradili, isprobaćemo da li učenici mogu da razlikuju so i šećer u slanicima. Potrebna su ti dva identična providna slanika. Jedan napuni solju (može i morska), a drugi sitnim belim šećerom. Potrudi se da izgledaju što je moguće sličnije.

Pozor – Kaži razredu dok držiš slanike pred njima: Ovo su slanici! Ali u jednom od njih je šećer. Cilj je da vidimo da li ćete samo na osnovu gledanja moći da odredite u kom se nalazi so. Da li ste spremni? Proći ću pred vama, pokazati vam slanike, a vi treba da izaberete bez mnogo oklevanja. Nakon što izaberete, ja ću vam sipati malo na dlan. Ne isprobavajte, ne mirišite, ni ne razgovarajte dok vam ja ne kažem.

Sad – Neka jedan po jedan učenik izabere. Za svakog učenika izmešaj slanike iza leđa jer će neki od njih moći da kažu u kom slaniku je so kada im malo sipaš na dlan. Nakon što je svako izabrao, dozvoli im da isprobaju svoj izbor. Zamoli one koji su ispravno izabrali da ustanu. (To obično bude oko 50%.)

Osvrt – Pitaj: Na osnovu čega ste izabrali? Koje osobine ste tražili? Da li ste bili sigurni ili ne? Kakva je bila vaša reakcija kada ste shvatili da ste dobro odabrali? A kada ste shvatili da ste pogrešili? Da li iz ovoga možemo da naučimo nešto o našim odnosima sa drugima?

B. Početna aktivnost

Priprema – Cilj ove aktivnosti je navesti učenike da igraju igru „Kaži istinu“. Svakom učeniku daj papirić i olovku.

Pozor – Svaki učenik će napisati na papiriću pet stvari o sebi koje su istina, ali koje većina ljudi ne zna, čak ni njihovi najbliži prijatelji. Među njima treba da napišu još jednu izjavu koja nije istinita, ali da bude tako zaodenuta da ostavlja sumnju.

Napravi i ti svoj spisak i pročitaj im kako bi im pokazao šta tražiš od njih. Neka odluče koja tvoja izjava je neistinita. Zatim neka naprave sopstvene spiskove izjava.

Sad – Nakon što su napravili svoje spiskove, mogu ih predati tebi ili ih pročitati sa svojih mesta, a ostatak razreda će odlučiti za koju izjavu veruju da je netačna.

Osvrt – Pitaj: Razmišljajući o svojim bliskim prijateljima, koliko vas oni zaista poznaju? Kako biste, na skali od 1 do 5 (1 – ne tako dobro koliko misle, 5 – više nego što mogu da zamisle), ocenili koliko dobro vas prijatelji poznaju? Ko vas poznaje najbolje? Da li postoje stvari koje bi iznenadile čak i te osobe kada ste vi u pitanju? Čak i ako ne znamo sve ili većinu stvari o nekoj osobi, da li je ipak možemo poznavati? Kako i na koji način?

C. Početna ilustracija

Svojim rečima ispričaj sledeću priču:

Postoji priča o mladiću kog su pozvali da propoveda u jednoj crkvi. Govorio je o 8. zapovesti: „Ne kradi.“

Sledećeg jutra je ušao u gradski autobus i pružio vozaču novčanicu od jednog dolara. Vozač mu je vratio kusur, a mladić je otišao da stoji u zadnjem delu autobusa pošto nije bilo slobodnih sedišta.

Kada se smestio, prebrojao je kusur. Bilo je deset centi viška. Prva misao koja mu je prošla kroz um bila je: Kompanija za gradski prevoz neće propasti zbog ovih deset centi.
Do tog trenutka autobus se već ponovo zaustavio i uzani prolaz između vozača i njega bio je pun ljudi. Tada je shvatio; nije mogao da zadrži novac koji nije njegov.

Nakon nekoliko „izvinite, samo malo“ i skoro isto toliko mrkih pogleda, uspeo je da se progura do vozača i kaže mu: „Dali ste mi više kusura.“

Vozač je odgovorio: „Jeste, deset centi. Namerno sam Vam dao više. Vidite, slušao sam juče Vašu propoved i gledao Vas u retrovizoru dok ste brojali kusur. Da ste zadržali tih deset centi, nikada više ne bih verovao ni u jednu propoved.“ – Quiet Moments With God for Teens, str. 288, 289

4. POVEZIVANJE

A. Povezivanje sa carstvom

Svojim rečima iznesi sledeće:

Reč „iskren“ (ili „autentičan“) znači „testiran na suncu“ i potiče od metode za proveru da su grnčarija i statue napravljeni bez voska. U novozavetno doba, nepošteni ljudi su prodavali na pijaci proizvode koji su samo izgledali pravi, ali su zapravo bili krpljeni voskom i bojom. Ako postoji jedna osobina koja krasi mnoge državljane Božjeg carstva, onda je to težnja da budu pravi, autentični, načinjeni bez voska. Kada se grnčarija zagreje na suncu, postaje jasno da li je prava ili ne. Pošto svi oko nas znaju da smo pripadnici Božjeg carstva, ono što činimo i kako se ponašamo viče mnogo glasnije od onoga što govorimo. Čak i kad je Isus ukorio fariseje, rekao je: „Činite kao što oni govore, ali ne kao što čine, jer ne čine ono što govore.“ Dobar slogan bio bi: „Obećavaj manje, izvršuj više.“

Kaži: Razmisli o nekim scenarijima u Bibliji koji pokazuju kako je vrelina trenutka otkrila istinitost nečijeg karaktera. (Primeri: David i Natan, Isus i Petar, Danilovi prijatelji i užarena peć, Josif i Petefrijeva žena, Isus i Pilat, Isus i sotonina kušanja, itd.) Daj učenicima vremena da se sami sete nekih imena. Zatim pitaj: Ko su oni bili? Šta se dogodilo? Koji je bio rezultat? Po čemu su zapamćeni?

Pitaj: Kada ste imali trenutke koji su bili „trenuci testiranja na suncu“? (Bilo bi dobro da se o tome razgovara u manjim grupama u kojima će biti i odraslih učesnika.)

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Osvrt – Kaži: Kako ova ilustracija pokazuje, svi mi ponekad težimo da se pretvaramo. Kako drugi ljudi vide našu iskrenost, utiče na njihov odnos s nama i s našim nebeskim Ocem. Iskreni ljudi imaju silu da utiču na druge. Razmotrite zašto je Pavle poslao Timotija da služi crkvi u Filibi. Neka dobrovoljci pronađu i pročitaju Filibljanima 2,19‑24. (Timotije je dokazao da ih voli pravom, istinskom ljubavlju. Za sve probleme koje je crkva imala, jedno rešenje bilo je na vrhu liste: mladić po imenu Timotije.)

Ispiši sledeće stvari na tabli. Kaži: Poređajte sledeće pojmove po sili koju poseduju da utiču na druge za Hrista (1 – najjači, 6 – najslabiji). Neka učenici razgovaraju o svojim odgovorima kako bi došli do saglasnosti.

_____
Prihvatanje i bezuslovna ljubaznost prema posetiocima koji dolaze u crkvu.

_____
Učitelji i propovednici koji mogu da prenose poruke koje su relevantne i uzbudljive.

_____
Crkve koje su zauzete služeći slomljenim ljudima u društvu.

_____
Slušanje tinejdžera koji svedoče o svojoj posvećenosti Hristu uprkos podsmehu sveta.

_____
Posmatranje osobe koja je smrtno bolesna a drži se nepokolebljivo svoje vere.

_____
Vernici u crkvi koji su ponizni i svima pomažu.

Pitaj: Za šta od navedenog smatrate da bi unelo istinsku promenu u našu crkvu? Koju ulogu vi možete da preuzmete da bi se to ostvarilo?

C. Povezivanje sa životom

Iznesi sledeći scenario:

Zamislite da neko od vas zapazi prijatelja koji sve više pada u depresiju. Jednog dana ga čujete kako spominje nešto kao: „Kakve veze ima ako me više ne bude? Nikom neću nedostajati.“ Ili „Ne postoji ništa za šta je vredno živeti.“ Gledate ih kako se odvajaju i stavljaju vas na distancu. Svi znaci depresije koja vodi samoubistvu su tu, ali vi se bojite da ne izgubite vezu sa tom osobom suočavajući se s njom ili nekim drugim u njeno ime.

Pitaj: Kako biste vi reagovali na ovakvo ponašanje? Koji primeri iz Pisma vam mogu pomoći da znate šta da radite u takvoj situaciji?

Kaži: Pre nego što odete predaleko, pogledajte izveštaje i tekstove u odeljku „Bog kaže...“ u svojim poukama i pokušajte da pronađete neke principe koji vam mogu pomoći u rešavanju ovog problema. (Galatima 2,11‑14; Luka 22,31‑34; 2. Samuilova 12,1‑7.)

Pitaj: U navedenim tekstovima, koji postupci su preduzeti kako bi se pomoglo onome ko je u nevolji? Da li je loše pomagati drugima tako što ćemo otkriti njihove pogreške? Kada i na koji način bi trebalo to uraditi?

Kaži: Proučite izjave u datim biblijskim tekstovima i u nekim citatima iz odeljka „Šta kažu drugi?“ i pokušajte da date neka pravila kako biti autentičan u odnosima s drugim ljudima.

5. PRIMENA

A. Aktivnost za primenu

Kaži: Gledajući novozavetnu crkvu, mi vidimo grupu pravih, autentičnih vernika, „testiranih na suncu, načinjenih bez voska“. U grupama od po troje‑četvoro, pažljivo pogledajte date stihove i razgovarajte o značajnim činjenicama koje su od njih načinile pravo telo od vernika: Dela 2,42‑47; 4,32‑35. Evo nekih pitanja koja mogu da vas vode u razgovoru:

Pitaj: Šta vidite da oni rade? (Mole se, dele, druže se – ne zaboravite, još uvek je vreme praznika.) Šta ne rade? (Ne izoluju se – znate ono, odrade šta treba u crkvi i onda odu kući.) Ako bi trebalo da identifikujete kvalitet koji ih drži zajedno kao lepak, šta bi to bilo? (Ljubav, misija, zajednička iskustva.) Kako bi to danas izgledalo? Da li je uopšte moguće videti ljude kako se odriču svoje imovine za Božje delo? (To bi bilo čudno, ali pretpostavljam da je moguće.) Zašto da ili zašto ne? Šta mislite, šta bi trebalo da se dogodi nama kao pojedincima da bi takvo probuđenje postalo stvarnost u našem životu danas? (Oni su bili 100% za jednu stvar. Mi smo razapeti između mnogo stvari.)

B. Pitanja za primenu

1. U kom smislu ti je lakše da budeš autentičan među svojim prijateljima, nego među odraslima?

2. Kako ili u kojim scenarijima je teško biti autentičan?

3. Koliko onoga što radimo za Boga je zasnovano na tome šta bi drugi mogli da misle o nama?

4. Ko u tvom životu izgleda da je upravo onakav kakvim se prikazuje?

5. Kako nam shvatanje i doživljavanje Božje blagodati olakšava da budemo iskreni jedni sa drugima?

6. Koji rizici postoje kada odlučimo da budemo autentični državljani Božjeg carstva?

7. Kako ti iskrenost i otvorenost sa drugima pomaže u tvom odnosu sa Bogom?

8. Da li se o autentičnosti može pregovarati? Možeš li da nosiš masku ili da se pretvaraš, a da ipak živiš kao državljanin Božjeg carstva? Do kog stepena se svi nalazimo na putu? (Nesavršeni smo, nismo čak ni blizu, ali ipak se krećemo uzlaznom putanjom.)

6. ZAVRŠETAK

Sažetak

Zaključi svojim rečima koristeći sledeće ideje:

Prelomna tačka u hrišćanskom životu je tačka u kojoj odlučujemo hoćemo li da igramo igru ili da budemo testirani na suncu. Dok prebivamo u Božjoj blagodati nemamo razloga da se bojimo otvorenosti i ogoljenosti pred Bogom. Prepredena mala laž koja nam krade hrabrost da budemo iskreni sa Bogom i jedni sa drugima dolazi od zmije koja se zove sotona. Izazov za autentičnošću biće neprestana borba do kraja. Kada se pretvaramo pred Bogom i jedni sa drugima, mi privremeno poričemo svoju potrebu za Bogom i drugim ljudima. Stvoreni smo da poznajemo druge i da drugi poznaju nas.

Budite iskreni. Budite povezani. Neprestano tražite načine da produbljujete svoj uticaj na druge iskrenom verom kojom živite iz dana u dan.

Lekcija 11

ŽIVETI U MATERIJALNOM SVETU

Imati i nemati

1. PRIPREMA

A. Izvor

1. Petrova 1,4: „Za nasledstvo nepropadljivo, koje neće istrunuti ni uvenuti, sačuvano na nebesima za vas.“

Priče 14,21: „Ko prezire bližnjega svoga greši; a ko je milostiv ubogima, blago njemu.“

1. Timotiju 6,17: „Bogatima na ovom svetu zapovedaj da se ne ponose niti uzdaju u bogatstvo propadljivo, nego u Boga Živoga, koji nam sve daje izobilno za užitak.“

Filibljanima 4,19: „A Bog moj da ispuni svaku potrebu vašu po bogatstvu svome u slavi, u Hristu Isusu.“

2. Korinćanima 8,7: „A vi kako ste u svemu izobilni, u veri, i u reči, i u razumu, i u svakom staranju, i u ljubavi svojoj k nama, da i u ovoj blagodati izobilujete.“

Rimljanima 14,7‑9: „Jer nijedan od nas ne živi sebi, i nijedan ne umire sebi. Jer ako živimo, Gospodu živimo; a ako umiremo, Gospodu umiremo. Ako, dakle, živimo, ako umiremo, Gospodnji smo. Jer zato Hristos i umre i vaskrse i ožive da ovlada i mrtvima i živima.“

2. Korinćanima 9,8‑11: „A Bog je kadar učiniti da je među vama izobilna svaka blagodat, da u svemu svagda svako dovoljstvo imajući izobilujete za svako dobro delo. Kao što je pisano: 'Prosu, dade siromasima; pravda njegova ostaje vavek.' A koji daje seme sejaču, daće i hleb za jelo: i umnožiće seme vaše, i daće da uzrastu žita pravde vaše; da se u svemu obogatite za svaku prostotu koja kroz nas čini hvalu Bogu.“

2. Korinćanima 9,7: „Svaki po volji svoga srca, a ne sa žalošću ili od nevolje; jer Bog ljubi onoga koji dragovoljno daje.“

Priče 24,34: „U tom će doći siromaštvo tvoje kao putnik, i oskudica tvoja kao oružan čovek.“

Priče 11,24: „Jedan prosipa, i sve više ima; a drugi tvrduje suviše, i sve je siromašniji.“

Priče 11,25‑27: „Podašna ruka biva bogatija, i ko napaja, sam će biti napojen. Ko ne da žita, proklinje ga narod, a ko prodaje, blagoslov mu je nad glavom. Ko traži dobro, dobija ljubav; a ko traži zlo, zadesiće ga.“

(Vidi dodatne stihove u pouci za učenike. Takođe: Vaspitanje, str. 75 orig.; Apostolska crkva – Hristovim tragom [Dela apostolska], str. 341‑342 orig.; Temelji srećnoga doma, str. 369‑371 orig.)

B. Šta treba reći o lekciji „Živeti u materijalnom svetu“?

Naša kultura je prepuna poruka koje pokušavaju da nas uvere da smo „vredni nečega“, da „zaslužujemo samo najbolje“ i da „možemo da imamo šta god želimo upravo sada“. Ove poruke odaju utisak da zaslužujemo sve ono što možemo da dobijemo. Ako imaš, treba da potrošiš. A ako nemaš, šteta za tebe. Ovakav mentalitet otežava mladima da razmišljaju o onima koji nisu takve sreće kao oni. Siromašni ljudi su generalno „tamo negde“ i lako ih zanemarujemo kada razmišljamo šta da uradimo sa neočekivanom „kišom novca“ za rođendan ili kada roditelji dobiju platu.

Mladi tinejdžeri ulaze u doba kada će postati odgovorni za sopstvene resurse, naročito novčane resurse. Možda već imaju male poslove kao što su čuvanje dece ili pomoć oko održavanja dvorišta. Oni treba da znaju kako Bog želi da raspolažu Njegovim blagoslovom novca koji im je poverio. Biblija nam kaže da Bog očekuje da se staramo jedni za druge (Priče 14,21). Sebično gomilanje naših resursa, šta god oni bili, nije deo Božjeg plana.

Bog se brine za naš stav prema novcu. On može biti veliki blagoslov ili veliko prokletstvo (Priče 28,27).

C. Kuda treba da nas vodi lekcija „Živeti u materijalnom svetu“?

Kao rezultat ove lekcije, želeli bismo da učenici mogu da:

· Otkriju biblijsku odgovornost koju imamo prema onima koji nisu tako blagosloveni kao mi.

· Odluče da se posvete deljenju, ne samo novca, već i vremena, energije i veština da bi pomogli siromašnima.

· Naprave jasan plan kako da dele ono što imaju sa drugima.

D. Potreban materijal

Početak – (Aktivnost A) novac iz „Monopola“ (ili druge „kao bajagi“ novčanice); spisak za kupovinu i spisak humanitarnih davanja (pogledaj objašnjenje u aktivnosti). (Aktivnost B) novčanica od 100 dinara, dovoljno novčića da svaki učenik dobije po jedan novčić ili novčanicu.

Povezivanje – Biblije, pouke za učenike.

Primena – Za svakog učenika po koverta za desetak i primerak „Izazova za inventar u novčaniku“ sa kraja lekcije.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Učenici će vežbati mudru upotrebu svojih resursa. Biće ti potreban novac iz „Monopola“ ili neki drugi „kao bajagi“ novac za ovu aktivnost. Takođe, pripremi dva spiska. Na jednom neka bude ono što bi oni možda želeli da kupe, a na drugom mogućnosti za humanitarna davanja. Cene prilagodite tako da budu u skladu sa novcem koji imate. Cilj je da ih navedete da plate realnu cenu za ono što žele kako bi bili prisiljeni da izaberu između onoga što žele, onoga što im je potrebno i onoga što mogu da daju kako bi pomogli drugima.

Pozor – Kaži: Kao sluge kojima je gospodar ostavio talante, Bog svakom od nas daje određene resurse, uključujući novac, da investiramo za Njega. Danas ćete vi biti Gospodarevi pristavi i razmisliti kako da mudro investirate svoje blagoslove. (Ovo je možda dobar trenutak da porazgovarate o reči „pristav“ i njenim implikacijama za „pristavsku službu“ u našem životu, budući da te reči nisu uobičajene u svakodnevnoj upotrebi.)

Sad – Podeli novac za igru, ali obavezno nekima daj više a nekima manje. Važno je da razumeju da Bog očekuje da damo onima koji nemaju toliko sreće kao mi, čak i onda kada nemamo mnogo za sebe. Objasni učenicima da mogu da potroše novac kako god žele, birajući sa spiska za kupovinu. Ako postoji nešto što žele a nije na spisku, dogovorite se o razumnoj ceni za taj artikal. Moraju da potroše sav novac. Takođe mogu da doniraju koliko god novca žele u humanitarne svrhe ili jednostavno da daju crkvi.

Osvrt – Pitaj: Kada ste imali sav taj novac, da li ste bili u iskušenju da ga zadržite? (Da, bilo je nekih stvari koje sam hteo da kupim, ali nisam mogao.) Kako je količina novca koju ste primili uticala na to koliko novca želite da date? (Poželeo sam da dam manje; bilo je lakše onima koji su dobili više da daju više.) Šta mislite, šta će Bog učiniti za nas ako budemo darežljivi prema drugima? (Blagosloviće nas, i često nam On daje više novca da damo ukoliko smo verni u pomaganju drugima koristeći taj novac.)

B. Početna aktivnost

Priprema – Učenici će razumeti nepravdu siromaštva. Biće ti potreban sitniš i jedna novčanica od sto dinara. Za sitniš koristi razne novčiće – od 1, 2, 5, 10, 20 dinara. (Ukoliko smatraš da je bolje i da odgovara, umesto novčića možeš koristiti i novčanice – 10, 20, 50, 100, 200, 500 i 1000 dinara.)

Pozor – Kaži: Bilo ko od nas je mogao da se rodi u siromaštvu. Zbog toga što uvek postoje ljudi koji su siromašniji od nas, mi imamo obavezu i odgovornost da im pomažemo.

Sad – Podeli novčiće i novčanicu, ali ne objašnjavaj zašto nekim učenicima daješ više, a drugima manje; čekaj dok sami ne počnu da se žale zbog „nepravednog“ tretmana. Zatim pozovi svakoga ko ima najmanji novčić (1 dinar) da se menja s nekim ko ima vredniji (čak i sa onim ko je dobio novčanicu). Oni koji dobijaju manji novčić u zamenu verovatno će se buniti. Zatim pozovi svaku dvodinarku, pa petodinarku, zatim novčić od 10 i od 20 dinara. Svi MORAJU da se menjaju, čak i ako to znači da se menjaju za manju vrednost.

Osvrt – Pitaj: Ako ste dobili manje novca, kako ste se osećali? (To nije bilo fer.) Ako ste dobili više novca, a neko vam je uzeo i dao manje, kako ste se osećali? (Prevareno; želeo sam veći novčić; nisam učinio ništa čime bih zaslužio da mi se tako uzme novac.) Šta mislite, kako se osećaju siromašni kada sagledaju kako žive mnogi ljudi oko njih? (Nesrećni su, osećaju se prevareno. Nisu učinili ništa da zasluže život u siromaštvu, i mnogi od njih ne mogu da učine ništa da bi to promenili.)

C. Početna ilustracija

Svojim rečima ispričaj sledeću priču:

Kada je Elen Vajt imala 12 godina, naučila je zanat sa svojom sestrom. Zarađivale su kneževskih 25 centi na dan. Čak su i svoju odeću kupovale od sopstvenog novca. Ipak, štedele su malo po malo dok nisu uspele da napabirče čitavih 30 dolara; pravo malo bogatstvo u 1800‑tim! (Prim. prev.: Godine 1839., kada je Elen Vajt imala 12 godina, američki dolar vredeo je oko 25 puta više nego 2016. U današnjem novcu to bi bilo preko 700 dolara.) Kada su čule da Isus uskoro dolazi, Elen i njena sestra dale su svojih 30 dolara ocu i zamolile ga da taj novac uloži u traktate i pamflete pomoću kojih će se objaviti vest ljudima koji ne poznaju Isusa, kako bi bili spremni za Njegov dolazak. – Na osnovu Temelja srećnoga doma, str. 384 orig.

Osvrt – Pitaj: Kada uštedite novac, šta radite s njim? (Potrošim na garderobu, muziku, zabavu.) Šta biste uradili sa 3000 dinara (30 dolara)? (Odgovori će se razlikovati.) Šta mislite, da li postoji povezanost između toga koliko nam Bog daje da trošimo i kako mi trošimo?

4. POVEZIVANJE

A. Povezivanje sa carstvom

Kaži: Na Zemlji, naša vrednost se procenjuje prema iznosu na našem bankovnom računu. Ali ovozemaljsko carstvo neće trajati doveka. U carstvu koje dolazi, na nebu, neće postojati novac. Neće nam biti potreban. Svi će biti tretirani podjednako. Pitaj: Iako živimo kao predstavnici Božjeg carstva ovde, da li je novac zaista važan za naš život ovde? (Da, bez novca ne možemo da uradimo ništa.) Imaćemo posla s novcem tokom celog života. Kakav treba da bude naš stav prema njemu? (Ne treba da dozvolimo da nas novac kontroliše; treba da uvidimo da mi samo rukovodimo njime u Božje ime i zato treba da dozvolimo Bogu da nas On usmeri kako da ga koristimo.)

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Osvrt – Pitaj: Šta je bilo važno Majci Terezi? (Naglasi da je Majka Tereza mogla da živi životom obične tinejdžerke. Nije morala da ide u Indiju i odrekne se svega kako bi služila siromašnima. Razgovarajte o njenoj motivaciji. Šta ju je nagnalo da posveti svoj život pomaganju drugima i kako bi to trebalo nas da inspiriše?) Majka Tereza je imala samo 12 godina kada je znala šta želi da radi u životu. Da li vi imate bilo kakvu ideju šta biste želeli u svom životu? (Odgovori će biti raznovrsni.) Gde je Božje mesto u vašim planovima? Koliko uticaja smatrate da bi Bog trebao da ima na vaše životno delo? (Bog je usmerio Majku Terezu da pomaže siromašnima. Ako slušamo, On će voditi i nas. Izazov je sledeći: da li smo spremni da Ga sledimo tamo gde nas On vodi?)

C. Povezivanje sa životom

Kaži učenicima da zamisle sebe u sledećoj situaciji:

Počinješ da se moliš u vezi sa tim šta treba da radiš sa svojim životom. Jedne večeri osećaš da te Bog vodi da postaneš misionar. Razmišljaš o tome šta bi značilo napustiti dom i porodicu i otputovati u neku daleku zemlju gde je sve drugačije, čak i jezik. Brineš se koliko će teško biti živeti u skromnim uslovima, možda čak siromaštvu. Šta ćeš učiniti?

Odvoj vreme za odgovore, a zatim upitaj: Koliko vam je važno da učinite nešto kada Bog to želi? (Vrlo važno jer ja živim za Njega; želim da činim šta Bog hoće, ali je to teško ukoliko se ja tako ne osećam.) Ako vas Bog zamoli da učinite nešto što vas plaši, šta treba da uradite? (Zamolite neku odraslu osobu u koju imate poverenja da vam pomogne da budete sigurni da to Bog traži od vas; molite se dok ne budete sigurni da nema sumnje šta Bog želi; zamolite druge da se mole s vama u vezi sa tim što Bog traži da učinite.) Odricanje od imovine ili novca koji smatramo svojim može biti zastrašujuće. Naše „stvari“ su deo onoga ko smo mi. Zato ljudi koji prodaju stvari pokušavaju da nas navedu da poželimo njihov artikal uveravajući nas da će nam se desiti ovo ili ono ukoliko ga budemo imali: bićemo „cool“, bićemo atraktivni, ljudi će nas više voleti, zavideće nam, diviće nam se itd. Kada se odreknemo svojih „stvari“ ili novca kojim bismo kupili „stvari“, mi time govorimo da imamo poverenja u Boga i druge da će nas prihvatiti upravo takve kakvi jesmo. Koju ulogu igra naše unutrašnje zadovoljstvo u našoj spremnosti da delimo ono što imamo sa siromašnima? Zamoli nekoga da pronađe i pročita 1. Timotiju 6,6‑10. (Religija nam pomaže da budemo zadovoljni onim što imamo i da ne težimo da nagomilamo što više bogatstva kao ovaj svet. Kada smo zadovoljni malim, spremni smo da damo puno.) Kakav bi trebalo da bude naš stav prema novcu? Zamoli nekoga da pronađe i pročita Matej 16,26. Šta bi, prema ovom tekstu, trebalo da nam bude najvažnije? (Naša duša. To je naše jedino vlasništvo koje ne može da se zameni. Novac dolazi i odlazi, ali imamo samo jednu dušu.) Prema Božjem mišljenju, koja je naša odgovornost prema ljudima koji su manje srećni od nas? Dodeli dobrovoljcima sledeće tekstove za čitanje: Priče 14,21; 11,24; 11,25‑27. (Bog će nas blagosloviti ako pomažemo siromašnima.)

Kaži: Isus je kazao da će siromašni uvek biti s nama, pa šta mislite, zašto Bog i dalje želi da im pomažemo?

5. PRIMENA

A. Aktivnost za primenu

Podeli radni list „Izazov za inventar novčanika“ koji je na kraju ove lekcije (dva staju na jedan A4 list). Zatraži od učenika da isprazne svoje novčanike (ako ih imaju) i zapišu sadržaj na radni list. Odaberi vredan projekat s kojim će učenici moći da održavaju kontakt, za koji ćete priložiti u ovom izazovu.

Kaži: Jedan pastor u Njujorku se uvek pitao koliko bi trebao da stavi u korpicu ako ona ide od vernika do vernika da bi se ispunila neka posebna potreba. Zaključio je da Bog u svakom trenutku zna koliko tačno novca ima u njegovom novčaniku i da će on dati sve kada god bude upućen poseban poziv. Sledeći put kada je korpica stigla do njega, ispraznio je u nju svoj novčanik. Sve što imamo pripada Bogu. Mi imamo izbor. Možemo Mu to sve vratiti i dozvoliti da On to umnoži, ili možemo to koristiti kako god mislimo da je prikladno. Na radnom listu koji ste dobili ćete videti dve sume – ukupnu sumu vašeg novčanika i sumu koja je izazov. Ta druga suma je iznos koji odlučite da date od onoga što se nalazi u vašem novčaniku. Stavite taj iznos u kovertu za desetak.

Podeli koverte za desetak i odvoj vreme da učenici u tišini uz molitvu razmisle kako će odgovoriti na izazov carstva. Kao što je gore pomenuto, neka ovaj dar ode na neki vredan projekat s kojim će učenici moći da održavaju kontakt.

Osvrt – Pitaj: Koji je bio najteži deo u ovom izazovu? Ako ste davali često i to darežljivo, da li smatrate da bi bilo lakše ili teže da sada date? Zašto? Šta mislite, kako se Bog oseća kada smo darežljivi u davanju?

Kaži: U Luki 6,38 Isus nam je obećao: „Dajite, i daće vam se: meru dobru i nabijenu i stresenu i prepunu daće vam u naručje vaše. Jer kakvom merom dajete onakvom će vam se vratiti.“ Budite darežljivi u davanju i pripremite se za pljusak Božjih blagoslova (koji možda neće biti finansijske prirode).

B. Pitanja za primenu

1. Kakva je naša odgovornost prema onima koji imaju manje od nas?

2. Kakvu ulogu svako od nas ima u svetskoj gladi i siromaštvu?

3. Zašto ne možemo da kažemo: „Siromašni nisu moj problem“?

4. Šta mislite, kako popularna kultura (časopisi, televizija, filmovi, reklame itd.) utiču na naše razmišljanje o tome šta imamo, šta bi trebalo da imamo ili šta nam je potrebno?

5. Šta ti lično možeš da učiniš da bi pomogao siromašnima?

6. Zašto je naš stav prema novcu toliko važan Bogu?

7. Kako treba da razmišljamo o novcu?

6. ZAVRŠETAK

Sažetak

Zaključi svojim rečima koristeći sledeće ideje:

Kao posebni Božji predstavnici u materijalističkom svetu, treba da budemo veoma pažljivi kada se radi o našim stavovima prema novcu. Da bismo bili zadovoljni, treba da odbacimo mnoštvo poruka koje nam sotona šalje govoreći nam da zaslužujemo „dobar život“. Ova Zemlja je samo naš privremeni dom. Sva naša imovina je iz riznice carstva, a nama je data samo na upravljanje. Mi ćemo Bogu morati da damo odgovor kako koristimo te resurse.

Nije zločin imati novac ako vidimo Boga kao izvor, a sebe samo kao upravitelje. Mi odlučujemo kako ćemo koristiti ono što dođe u naše ruke, ali Bog očekuje da to uložimo u Njegovo delo pomaganja drugima. Svi imamo odgovornost prema onima koji su manje srećni od nas. Ne možemo samo da slegnemo ramenima govoreći: „O... pa... drago mi je da ja nisam na njegovom mestu.“ Svaka osoba koja pati zbog siromaštva je Božje dete i naš bližnji, bez obzira koliko je daleko. Naša naročita misija je da pronađemo takve ljude i pomognemo im na svaki način na koji možemo.

UZ LEKCIJU 11:

Ovaj radni list je za aktivnost u odseku „Primena“.


Lekcija 12

HRIŠĆANIN I TAKMIČARSKI DUH (prvi deo)

Najgore u najboljima od nas

1. PRIPREMA

A. Izvor

Matej 19,30: „Ali će mnogi prvi biti poslednji i poslednji prvi.“

Luka 13,30: „I gle, ima poslednjih koji će biti prvi, i ima prvih koji će biti poslednji.“

1. Korinćanima 10,23: „Sve mi je slobodno, ali nije sve na korist; sve mi je slobodno, ali sve ne ide na dobro.“

Kološanima 3,17: „I sve šta god činite rečju ili delom, sve činite u ime Gospoda Isusa Hrista hvaleći Boga i Oca kroza Nj.“

Propovednik 9,10 (prvi deo): „Sve što ti dođe na ruku da činiš, čini po mogućnosti svojoj.“

(Vidi dodatne stihove u pouci za učenike.)

Takmičenje u kom svako može da pobedi: „[Citiran tekst iz 1. Korinćanima 9,24‑27.] Ovo slavno takmičenje je pred nama. Apostol teži da nas nadahne da se uključimo u uzvišeno nadmetanje, takmičenje u kom se neće videti sebičnost, nepravednost ili nepoštenje. Treba da upotrebimo svaki duhovni nerv i mišić u takmičenju za krunu života. Niko ko da sve od sebe neće izgubiti u ovom takmičenju.“ (Adventistički biblijski komentar, 6. tom, str. 1089)

B. Šta treba reći o lekciji „Hrišćanin i takmičarski duh“?

Da li reč „takmičenje“ ima negativnu konotaciju u tvom umu? Da li su reči „hrišćanin“ i „takmičenje“ međusobno isključive? Gde se koncept predstavnika Božjeg carstva preklapa sa idejom takmičenja, i da li se uopšte preklapa? Ovo su pitanja koja postaju sve važnija i važnija dok se sve veći broj naših mladih uključuje u takmičarske sportove i igre pod pokroviteljstvom svojih obrazovnih ustanova, bilo adventističkih ili neadventističkih. Naš odgovor na ova pitanja treba da bude pažljiv, biblijski i dobijen uz pomoć molitve.

Mladi tinejdžeri očajnički tragaju za identitetom, i mnogi će ga pronaći u takmičarskim sportovima i takmičarskim edukativnim situacijama. Ono što oni unose u te situacije će umnogome odlučiti kako se uklapaju sa svojim vršnjacima, kao i u svojoj crkvi. Mi svoje mlade treba adekvatno da pripremimo na izazove koje takmičenje postavlja jednom hrišćaninu. Takođe, naše mlade koji odluče da učestvuju u tim aktivnostima treba da opremimo najboljim hrišćanskim razumevanjem o tome gde je mesto takmičenju u našoj interakciji sa svetom.

C. Kuda treba da nas vodi lekcija „Hrišćanin i takmičarski duh“?

Kao rezultat ove lekcije, želeli bismo da učenici mogu da:

· Shvate koncept takmičenja i u kakvoj je on vezi sa hrišćanskim stilom života.

· Zapamte nekoliko praktičnih pitanja koja mogu postaviti sebi u bilo kojoj situaciji koja uključuje takmičenje.

· Bolje razumeju šta proističe iz činjenice da smo predstavnici Božjeg carstva kada se radi o našim takmičarskim prirodama.

D. Potreban materijal

Početak – (Aktivnost A) natpisi ili posteri sa nazivima timova, zapisničar rezultata (možeš biti ti), biblijska igra, papir, olovke. (Aktivnost B) stolice, nagrada (po izboru vođe).

Povezivanje – Biblije, pouke za učenike.

Primena – Primerci aktivnosti iz odeljka za petak iz pouke za učenike, olovke.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

Priprema – Postavi stolice tako da budu podeljene na dva dela. Neka oba dela budu jasno označena natpisima ili posterima koji će prikazivati imena ekipa. Možete npr. upotrebiti imena poznatih sportskih ekipa u vašem delu sveta.

Pozor – Kako učenici dolaze, nasumice ih podelite u dve ekipe (dečaci protiv devojčica je uvek omiljena podela, ali ne i obavezna). Ako prijatelji uđu zajedno, razdvojite ih. To će uvećati takmičarski duh u igri.

Sad – Kada dođe vreme za početak, neka svaka ekipa smisli svoj slogan kojim će strastveno navijati. Posmatraj kako će ekipe odmah da se pripreme za borbu. Jedan tim će ili biti glasniji od drugog ili će pokušati da ga nadmaši u igri. Sada igrajte jednostavnu igru (kao što je iks‑oks) ili biblijski kviz. Igra ili kviz nisu toliko važni koliko ponašanje i postupci tinejdžera.

Osvrt – Pitaj: Zašto ste postali tako strastveni prema timu u kom ste se proizvoljno našli? Šta se promenilo u roku od nekoliko minuta otkad ste ušli, dobili svoj tim i počeli da igrate? Da li je igra zaista bila važna? (Ako neki tinejdžer izgleda potpuno „zagrižen“ kada se radi o njegovom timu, pitaj ga zašto se toliko uzbudio oko toga da li će njegov tim pobediti ili izgubiti.)

B. Početna aktivnost

Priprema – Postavite stolice u parove, tako da budu okrenute jedna prema drugoj.

Pozor – Kako učenici ulaze, šalji ih, u parovima, do stolica i reci im da čekaju uputstva. Kada si dobio kritičnu masu (razlikuje se od grupe do grupe mladih), kaži im da ćete napraviti takmičenje u obaranju palčeva (u nekim situacijama će biti mudro da upozoriš pastora i/ili roditelje tinejdžera da je ovo samo ilustracija). Obavezno im kaži da će pobednik dobiti nagradu. I zapamti, što je bolja nagrada, to će takmičenje postati napetije.

Sad – Počnite takmičenje. Pobeđuje učenik koji tri puta obori palac onom drugom. Međutim, da bi igra išla brže (ako imate više učenika), možete da igrate i „iznenadnu smrt“, u kojoj učenik treba samo jednom da obori palac onom drugom. Da biste još više podigli nivo uzbuđenja, možete da napravite tabelu takmičara u kojoj ćete imena pobednika pisati u posebnoj koloni. Glavnom pobedniku takmičenja uručite nagradu.

Osvrt – Pitaj pobednika: Kakav je bio osećaj kada si pobedio? Pitaj druge: Kakav je osećaj bio kada ste izgubili? Zašto je pobeđivanje važno? Da li je zaista važno ko je pobedio u ovoj igri? Da li će pobednik podeliti nagradu sa ostalima? Šta mislite o onoj otrcanoj frazi da nije važno pobediti, već učestvovati?

C. Početna ilustracija

Svojim rečima ispričaj sledeću priču:

Godine 1986. Bobi Najt, košarkaški trener univerziteta u Indijani, bacio je stolicu na igralište da bi pokazao svoje „nezadovoljstvo“ zbog određene sudijske odluke. Za njega je rečeno da ima „takmičarski duh“.

U januaru 1994. godine Tonja Harding je izudarala Nensi Kerigan po kolenu kako bi je uklonila iz takmičenja. I za nju je rečeno da ima „takmičarski duh“. Prečesto želja za pobedom podrazumeva loše ponašanje i neodgovorne postupke. Ali da li to uvek mora da bude tako?

Osvrt – Pitaj: Kako hrišćanin treba da gleda na takmičenje? Koja pitanja treba sebi da postavimo pre nego što odlučimo da li je takmičenje zdravo i produktivno za hrišćanski život? Koliko takmičenja je dovoljno, a kada postaje previše?

4. POVEZIVANJE

A. Povezivanje sa carstvom

Pitaj: Takmičenje je deo života, ali kako mi kao hrišćani treba da mu pristupamo? Hajde prvo da se zapitamo: da li je takmičenje nešto za šta verujete da će postojati na nebu? (Odgovori će biti raznovrsni.) Kako se Isus nosio sa ljudima koji su imali takmičarski duh? Zamoli dobrovoljca da pronađe i pročita Luku 13,30.
Pitaj: Da li smatrate da je takmičenje došlo na ovaj svet zbog greha? Kako to utiče na vas lično? Mi znamo da, kada Hristos bude došao, pokazaće nam kakvo je nebo zaista; da li se pitate hoće li takmičenje imati ikakvu ulogu na nebu? Da li je moguće da takmičenje postaje grešno kada se u njega uključi naša grešna ljudska priroda? Da li u Božjem carstvu ima mesta takmičenju? Da li možete da budete predstavnici carstva koji su pozvani da služe drugima, a i da se takmičite?

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Osvrt – Zamoli učenike da razmisle o ilustracijama iz sopstvenih iskustava. To može biti iz profesionalnih sportova širom sveta, ili iz mnogo uže perspektive, kao što je njihova škola ili klubovi u kojima treniraju. Pitaj: Da li se možete setiti nekoga ko danas odgovara ovom profilu? Možete li da se setite suprotne vrste takmičara? (Odgovori će se razlikovati.) Kakav takmičar ste vi? Da li vršite pozitivan ili negativan uticaj u nekoj takmičarskoj situaciji?

C. Povezivanje sa životom

Kaži: Razmislite o nečemu u čemu biste voleli da budete najbolji barem jednom. To može biti bilo šta – od video igrice do kontrolnog zadatka iz srpskog jezika, od vaših planova za raspust do želje da budete učenik generacije, od odluke koju ćete srednju školu da upišete do odluke koliko ćete da potrošite na garderobu. Takmičenje se uvlači u svaki aspekt našeg života. Odvoj par sekundi da se odluče za nešto.

Zatim pitaj: Da li ima nekog dovoljno hrabrog da podeli s nama u čemu bi želeo da bude najbolji barem jednom? (Možda ćete ih pokrenuti tako što ćete i sami nešto priznati.) A sada, da li je neko dovoljno hrabar da podeli sa nama svoja iskušenja da učini nešto (npr. da vara) kako bi ostvario svoj cilj?

Kaži: Hajde da uzmemo školu za primer. Uvek postoji neko ko je najbolji u razredu na nekom kontrolnom zadatku. Možda si ti ta osoba, ali najverovatnije većina vas niste najbolji, zato što samo jedan može da bude najbolji.

Pitaj: Kako se osećaš kada razmišljaš o toj osobi? Da li učiš više samo da bi bio bolji od nje? Ili si razočaran što si na drugom, trećem ili petom mestu? Šta radiš kada ti se ukaže prilika da varaš? Da li je iskoristiš kako bi barem jednom bio najbolji? Da li je nešto loše u želji da budemo najbolji? Da li je stih iz Luke 13,30 koji smo maločas čitali, ovde primenljiv?

5. PRIMENA

A. Aktivnost za primenu

Podeli učenicima primerke aktivnosti iz odeljka za petak iz njihovih pouka (koja se nalazi i na kraju ove lekcije). Reci im da ćeš im dati nekoliko trenutaka da, uz razmišljanje, odgovore na pitanja (iako su to već uradili kod kuće u svojim poukama). Upozori ih da ne napišu svoje ime.

Kada završe, sakupi papire i podeli ih nasumično. Neka učenici naglas čitaju odgovore koje su dobili.

Ako je prikladno za vašu grupu, neka učenici pogode čiji papir su dobili. Ovo bi moglo bilo zabavno u manjoj grupi, ali može da bude posramljujuće u većoj.

Osvrt – Pitaj: Da li je istina da takmičenje može da izvuče najbolje i/ili najgore iz ljudi? Ako je to istina, kakav bi trebao da bude naš stav, kao hrišćana, prema uključivanju u takmičarske aktivnosti?

B. Pitanja za primenu

1. Da li postoje biblijske smernice koje možemo da pronađemo, a koje bi nam pomogle u ovoj konkretnoj temi? (Uputi učenike na odeljak „Bog kaže...“ u njihovom poukama.)

2. Šta želiš da tvoje učešće u takmičarskim aktivnostima kaže o tebi?

3. Koje su neke pozitivne stvari koje se mogu dogoditi zahvaljujući takmičenju?

4. Šta treba radimo ukoliko znamo da imamo problem sa preterano izraženim takmičarskim duhom?

5. Kako možemo da promenimo svoje ponašanje u takmičarskim situacijama?

6. ZAVRŠETAK

Sažetak

Zaključi svojim rečima koristeći sledeće ideje:

Ako smo članovi Božjeg carstva, vezani smo zakonima tog carstva, a ne očekivanjima ovog sveta. Stoga, treba da iz „perspektive carstva“ sagledamo svaki postupak koji preduzimamo i svaku odluku koju donosimo. Znamo da ne možemo ništa dobro učiniti bez Božje pomoći, a kroz Hrista možemo da učinimo sve (Filibljanima 4,13), zato je važno da pozovemo Hrista da igra (ili uči ili nastupa) zajedno sa nama. Najbolji predstavnik Božjeg carstva je onaj koji ispoljava saosećanje i izvrsnost.

UZ LEKCIJU 12:

Ovaj radni list je za aktivnost u odseku „Primena“.

TAKMIČARSKI DUH

1. Šta misliš, koliko je izražen tvoj takmičarski duh? Označi mesto na liniji na kojem misliš da pripadaš.

Vrlo izražen 
 Nimalo izražen

2. Kako se osećaš kad gubiš?

Jako sam nesrećan 
 OK sam sa tim.

3. Šta misliš da gubljenje govori o tebi kao o osobi?

4. Da li smatraš da te Isus i dalje voli kada izgubiš?



DA
NE

5. Da li bi sebe nazvao dobrim pobednikom?




DA
NE

6. Da li bi sebe nazvao dobrim gubitnikom?




DA
NE

7. Šta ti je važnije: da se zabaviš ili da pobediš?

Zabava 
 Pobeda

8. Da li su ti ikada rekli da ne treba da shvataš tako ozbiljno neku takmičarsku situaciju?












DA
NE

Koja je to situacija bila?

9. Kako si mogao tu situaciju bolje da podneseš?

10. Šta misliš, kako bi se ponašao da se takmičiš protiv Isusa?

Lekcija 13

HRIŠĆANIN I TAKMIČARSKI DUH (drugi deo)

Slušati Trenera

1. PRIPREMA

A. Izvor

Matej 7,12: „Sve dakle što hoćete da čine vama ljudi, činite i vi njima: jer je to zakon i proroci.“

Priče 16,18.19: „Oholost dolazi pred pogibao, i ponosit duh pred propast. Bolje je biti poniznog duha s krotkima nego deliti plen s oholima.“

Priče 16,20: „Ko pazi na reč, nalazi dobro, i ko se uzda u Gospoda, blago njemu.“

2. Korinćanima 10,4: „Jer oružje našeg vojevanja nije telesno, nego silno od Boga na raskopavanje gradova, da kvarimo pomisli.“

Jevrejima 13,5.6: „Ne budite srebroljupci; budite zadovoljni onim što imate. Jer On reče: 'Neću te ostaviti, niti ću od tebe odstupiti'; tako da smemo govoriti: 'Gospod je moj pomoćnik, i neću se bojati; šta će mi učiniti čovek?'“

Luka 12,15: „A njima reče: 'Gledajte i čuvajte se od lakomstva; jer niko ne živi onim što je suviše bogat.'“

1. Mojsijeva 39,23: „I tamničar ne nadgledaše ništa što beše u Josifovoj ruci, jer Gospod beše s njim; i šta god činjaše, Gospod vođaše u napredak.“

Marko 8,36: „Jer kakva je korist čoveku ako zadobije sav svet, a duši svojoj naudi?“

Luka 9,23: „A svima govoraše: 'Ko hoće da ide za mnom neka se odreče sebe i uzme krst svoj i ide za mnom.'“

B. Šta treba reći o lekciji „Hrišćanin i takmičarski duh“?

Uspeh je u takmičarskom svetu označen pobedom. Ovaj mentalitet „pobede po svaku cenu“ može postati štetan u našem hrišćanskom hodu ako se ne drži biblijske i hristocentrične perspektive. Lekcija za ovu sedmicu se fokusira na ono što svet uči o uspehu i šta Bog želi za nas kao predstavnike carstva kada je reč o uspehu. Nećemo tvrditi da je takmičenje suprotno Bogu, jer to ne odgovara sadašnjim stavovima učenika. Tako mnogo ljudi jednostavno nisu razmišljali o takmičenju iz Božje perspektive. Stoga, mi im dajemo priliku da prouče koncept uspeha sa Božje tačke gledišta. Da li je uspeh jednostavno pobeđivanje ili Bog procenjuje uspeh na drugačiji način? Razmotrićemo i pozitivne i negativne aspekte takmičenja, i kakav pristup bi trebalo da ima svaki hrišćanin u bilo kojoj takmičarskoj situaciji.

Na kraju ćemo sagledati razliku između uspeha i napretka. Kada je neko uspešan, to znači da je pobedio nekog drugog kako bi dobio ono što hoće. Međutim, napredak je nešto što ne mora biti na račun nečijeg gubitka. Bog želi da napredujemo i da na taj način pomažemo svojim bližnjima da budu što je moguće bolji kako bi i oni mogli da napreduju.

C. Kuda treba da nas vodi lekcija „Hrišćanin i takmičarski duh“?

Kao rezultat ove lekcije, želeli bismo da učenici mogu da:

· Razlikuju Božje gledište na uspeh u takmičenju i gledište ovog sveta.

· Razumeju razliku između uspeha i napretka.

· Posvećeno odgovaraju na Božji poziv na izvrsnost i ljubav u svakom aspektu života.

D. Potreban materijal

Početak – (Aktivnost A) slike za kolaž, iz popularnih časopisa kao što su časopisi o automobilima, tehnologiji, tinejdžerima i sl.; makaze, lepak, papir za postere (ili bilo kakav deblji papir ili karton na kom se može praviti kolaž od slika), flomasteri ili markeri različitih boja, stolovi. (Aktivnost B) materijali će se razlikovati u zavisnosti od kreativnih radova koje učitelj izabere; koverte, uputstva (vidi aktivnost).

Povezivanje – Biblije, pouke za učenike.

Primena – Papir, olovke, tabla.

2. MOST

A. Gde smo već bili...

Odvoj 10 minuta dok učenici pristižu i:

1. Pitaj ih koji stih su izabrali da nauče napamet iz odeljka za sredu iz svoje pouke. Daj im priliku da svoj stih kažu napamet.

2. Daj im mogućnost da sami sebe „citiraju“, koristeći ono što su napisali u odeljku od ponedeljka u svojoj pouci. Skreni pažnju na navode koji hrišćanski život ne oslikavaju u potpunosti ispravno. Međutim, navodi takve vrste se ne pojavljuju u svakoj lekciji.

3. Prođite kroz odgovore koje su dali na scenario iz odeljka od nedelje. Razgovarajte o različitim odgovorima.

4. Prođite kroz odeljak od petka iz pouke za učenike (po potrebi).

Ukoliko imate veoma veliku grupu, neka nekoliko odraslih održe ovaj deo sa manjim grupama učenika.

B. Drugi subotnoškolski elementi

>>
pesme

>>
naglašavanje misije (za više resursa, potraži link Adventist Mission for Youth and Adults na www.realtimefaith.net)

>>
izveštaji sa raznih projekata za službu

3. POČETAK

NAPOMENA UČITELJU: Sastavite sopstveni program od opcija iz dole navedenih kategorija – „Početak“, „Povezivanje“, „Primena“ i „Završetak“. Molim vas, imajte uvek na umu da je učenicima potrebno omogućiti interakciju (da učestvuju aktivno i jedni sa drugima) i da izučavaju iz Reči Božje. U jednom trenutku, treba da skrenete njihovu pažnju na lekciju za ovu sedmicu.

A. Početna aktivnost

(Ako nemate odgovarajuće časopise ili smatrate da nije prikladno da ih koristite za subotnoškolsku aktivnost, pređite na aktivnost B.)

Priprema – Postavi stolove i na njima materijale potrebne učenicima da naprave kolaž onoga što danas znači biti uspešan.

Pozor – Kako učenici dolaze, dozvoli im da sednu gde žele. Zamoli ih da ne diraju materijale, ali im dozvoli da pregledaju časopise (ili slike) na stolovima. Tako ćeš ih zainteresovati, naročito ako si uradio svoj domaći zadatak i znaš sa kojom vrstom časopisa će se tvoji mladi poistovetiti.

Sad – Da bi otpočeo aktivnost, pomoli se sa učenicima, a zatim im reci da naprave kolaž koji će predstavljati ono što je u njihovim očima slika uspeha. Ohrabri ih da budu što kreativniji i kaži im da planiraš da staviš te kolaže na zid subotnoškolske prostorije. Na kraju aktivnosti neka negde na kolažu napišu sledeće: „Kako svet vidi uspeh“.

Osvrt – Dok učenici rade na svojim projektima, postavi im neka ili svako od sledećih pitanja: Da li je jednostavno pronaći u ovim časopisima ono što smatrate uspehom? Šta vam se čini da ovi časopisi projektuju kao glavne sastojke uspeha? (Novac, slavu, pobeđivanje.) Da li smatrate da Bog gleda na uspeh isto kao ovi časopisi? Da li vam smeta saznanje da je ovo (što ste stavili na kolaž) ono što morate da budete kako bi vas ljudi smatrali uspešnom osobom?

B. Početna aktivnost

Priprema – Fizički cilj ove aktivnosti je da svaki sto za kojim učenici sede napravi zadati kreativni rad najbrže i/ili najbolje. (Možeš izabrati bilo kakav kreativni rad zavisno od materijala koje imaš.) Međutim, isprva na svaki sto stavi nejednake količine potrebnih materijala, i to tako da nijedan sto nema sve što treba ili nema dovoljne količine da bi uspešno završili zadatak. Ostavi uputstva na stolu u zalepljenim kovertama na kojima piše da ih učenici ne otvaraju dok im ne bude rečeno. Svaka koverta će sadržati uputstva koja opisuju cilj zadatka, a zatim jednu od sledećih rečenica: „Jedini način za pobedu je da idete do drugih timova i tražite materijal koji vam je potreban“ ili „Jedini način za pobedu je da nikako ne date ništa od svog materijala.“ (Neki timovi treba da dobiju uputstvo da traže od drugih, a ostali da ne daju svoj materijal.) Verovatno će doći do frustracije pa čak i „krađe“.

Pozor – Uvek započni molitvom i dobrodošlicom tako da se osete prijatno, a zatim im kaži da otvore kovertu na stolu i da počnu.

Sad – Sačekaj da učenici dođu do vrhunca frustracije sa originalnim uputstvima. Međutim, imaj spreman drugi komplet koverti sa drugačijim uputstvima. U njima ćeš tražiti od svakog tima da sarađuje sa drugim timovima kako bi svako završio svoj projekat, umesto da pokušavaju da budu najbolji i/ili najbrži.

Osvrt – Postavi sledeća pitanja:

1. Kako ste se vi koji ste trebali da tražite materijal osećali kada ste bili odbijeni „k'o iz topa“? Da li ste zbog toga poželeli da pomognete onima koji su došli i tražili pomoć od vas?

2. Da li je ideja o pobedi stajala na putu saradnji u vašem pristupu ovoj aktivnosti?

3. Da li je sa prvim uputstvima bilo moguće pobediti bez nerviranja drugih grupa? Da li je uopšte bilo moguće pobediti?

4. Šta je bilo zabavnije, pristup saradnje ili takmičenja?

5. Koji pristup vam je pružio bolje osećanje o ljudima oko vas?

C. Početna ilustracija

Svojim rečima ispričaj sledeću priču. (Ovo se može prilagoditi tako da bude početna aktivnost.)

Nastavnik daje kontrolni zadatak svom odeljenju. Na početku napominje da je važno pročitati uputstva kako bi ga ispravno uradili. Jovanu se žuri napolje da igra košarku. On je bistar učenik i zato odlučuje da uradi test kao i svaki drugi, pa zato žuri odmah na prvo pitanje. Ono kaže da napiše svoje ime u levom donjem uglu. To ispunjava i brzim pogledom preleće učionicu. Neki njegovi prijatelji već ustaju i napuštaju prostoriju. On misli kako kontrolni mora da je veoma lak, s obzirom da njegovi drugovi iz razreda izlaze već nakon pet minuta. Sada je već jako uzbuđen i odlučuje da pogleda drugu stranicu kontrolnog kako bi video koliko je dugačak. Ima samo šest pitanja i on jedva čeka da počne da odgovara na njih.

Prelazi na drugo pitanje koje kaže da nacrta afričkog mravojeda. Ovo mu oduzima nešto vremena jer ne može da se seti kako afrički mravojed tačno izgleda. Međutim, nakon nekoliko minuta, dok je još nekoliko njegovih drugova na putu prema vratima, on konačno završava mravojeda.

Treće pitanje je jednako neobično i oduzima vreme. Treba da uzme parče papira za beleške i napravi aviončić.

Jovan je sada zbunjen. Ne razume šta nastavnik hoće, a vreme mu odmiče ogromnom brzinom. Nakon što je odgovorio na četvrto pitanje, brzo je nešto naškrabao u petom i šestom pitanju i trkom krenuo kroz praznu učionicu do nastavnikovog stola. Poslednji je završio kontrolni i zaista je želeo da izađe i igra košarku tokom ovih poslednjih nekoliko minuta časa.

Nastavnik ga gleda i pita da li je pročitao uputstva. Jovan klima glavom. Nastavnik mu ne veruje, pa mu nalaže da ih pročita naglas. Jovan je toliko nestrpljiv da izađe iz učionice, pa se ne raspravlja, već odmah počinje da čita. Sledi iznenađenje.

Uputstva za kontrolni zadatak: Sačekaj pet minuta, napiši ime u gornjem desnom uglu i predaj papir. Zatim izađi napolje i uživaj u predivnom danu u Božjoj prirodi.

Nastavnik ga gleda i kaže uz osmeh: „Uvek je važno biti siguran kakva su uputstva pre nego što počneš da radiš bilo koji test.“

Jovan shvata da je napravio veliku grešku, ali sada, na kraju časa, ne može da uradi ništa u vezi sa tim. Žalosno gleda u nastavnika i kaže: „Sada shvatam čemu ste pokušali da nas naučite.“ I odlazi na košarkaško igralište da učestvuje u poslednjih 30 sekundi igre.

Osvrt – Kaži: U našem razumevanju uspeha uvek je važno znati šta Bog želi za nas i koji je Njegov plan za nas. Postavi sledeća pitanja:

1. Da li je nečiji nastavnik ikada uradio nešto slično?

2. Da li ste pali u zamku prebrzog rada, ne obraćajući pažnju na uputstva?

3. Šta mislite, da li tako radimo kada je uspeh u pitanju?

4. Da li smatrate da znate šta Bog želi za vas kada je uspeh u pitanju?

5. Kako možemo bolje znati Božju volju za naš život?

4. POVEZIVANJE

A. Povezivanje sa carstvom

Svojim rečima iznesi sledeće:

Dok učimo više o Božjem carstvu, shvatamo da je Božji cilj izgradnja karaktera u našem ličnom životu i jedinstvo u našim odnosima. Takmičenje može da bude i vežba stvaranja povezanosti i vežba izgradnje karaktera. Međutim, način na koji ćeš pristupiti takmičenju i uspehu je u potpunosti u tvojim rukama. Bog definiše uspeh kao poslušnost Njemu i posvećenost ljubavi prema našim bližnjima kroz silu Njegovog Duha. Te dve stvari će nam u bilo kojoj situaciji omogućiti da nastavimo da budemo ljudi carstva dok uživamo u svakoj aktivnosti u kojoj uzimamo učešća.

Pitaj: Koliko vas je uključeno u takmičenje u vašoj školi? Da li je izvodljivo da pristupite svojim aktivnostima sa željom da budete što uspešniji, a da i dalje budete predstavnici Božjeg carstva? (Odgovori će se razlikovati.) Pročitajte Priče 16,18.19 i razmislite kako se to uklapa u koncept carstva i Božjeg pogleda na uspeh.

B. Povezivanje sa ilustracijom iz pouke

Unapred zamoli nekoga da pročita ili ispriča priču iz odeljka za subotu.

Osvrt – Kaži: Iako je Pol Hornung odličan primer poslušnosti, šteta je što njegova poslušnost nije data Treneru Carstva koji će nam uvek reći šta je ispravno da činimo. Pitaj: Da li iko od vas ima mentora ili trenera ili nekog u svom životu kome bi bio tako slepo poslušan? Usmeri učenike da uvide povezanost između sleđenja volje Isusa Hrista i dobra koje će im to doneti u životu.

C. Povezivanje sa životom

Iznesi sledeći scenario:

Ti voliš da igraš u timu. Voliš drugarstvo koje nastaje kao rezultat učestvovanja u nečemu, i uživaš da pobeđuješ što je više moguće. Međutim, otkrivaš da su neki od tvojih drugara iz ekipe slomljeni ako ne pobedite, a stidiš se njihovog stava kada pobedite.

Pitaj: Šta ćeš učiniti? Možeš li da pronađeš neke biblijske smernice koje bi te uputile u ispravnom smeru? Neka učenici pronađu i pročitaju stihove navedene u odseku „Izvor“ (na početku lekcije) u ovom priručniku za učitelje. Na tabli zapiši principe do kojih učenici budu došli.

Pitaj: Prema ovim biblijskim smernicama koje smo ustanovili, da li smatrate da je potrebno napustiti ekipu da bi vam savest bila čista?

5. PRIMENA

A. Aktivnost za primenu

Podeli učenike u parove i svakom paru daj po papir i olovku. Odvoj nekoliko minuta da napišu osobine nekoga koga smatraju pobednikom. To ne mora da bude neka konkretna osoba, već samo reči koje u njihovom umu opisuju pobednike. Na kraju neka daju izveštaj ostatku razreda. Zapiši reči koje čuješ i štrikliraj one koje je koristilo više od jednog para. Ako imate vremena, neka urade isto to, samo umesto izraza pobednik upotrebite izraz onaj koji napreduje.

Osvrt – Pitaj: Koja je razlika između napredovanja (cvetanja, bujanja) i pobeđivanja (kad završimo prvi)? Da li možete biti jedno bez drugog? Šta od toga želite da budete u životu? Da li su i pobednik i onaj koji napreduje uspešni? Šta od toga više liči na uspeh koji Bog želi za nas?

B. Pitanja za primenu

1. Da li bi opisao sebe kao pobednika?

2. Da li bi opisao sebe kao osobu koja napreduje?

3. Da li napredak ima veze samo s novcem? Ili se njegova definicija može proširiti?

4. Koja je tvoja najveća prepreka da napreduješ?

5. Šta znači izvrsnost (izuzetne dobre osobine)? Možemo li biti izvrsni i takmičiti se?

6. Šta nas Bog poziva da budemo? Da li možeš biti pun ljubavi, imati standard izvrsnosti i nastaviti da se takmičiš?

6. ZAVRŠETAK

Sažetak

Zaključi svojim rečima koristeći sledeće ideje:

Bog traga za mladim ljudima koji bi uzdigli Njegove standarde, a ne standarde ovog sveta. To će vas često dovoditi u spor sa svetovnim pogledom na uspeh. Štaviše, biće trenutaka kada će izgledati kao da vas svet mrzi. Međutim, Jovan 15,18 kaže: „Ako svet na vas uzmrzi, znajte da na mene omrznu pre vas.“ Pozvani smo ne da budemo od sveta, već da budemo svetlost svetu. Jedan način da to izvedemo jeste da se držimo standarda izvrsnosti i da odbijemo da budemo pobednici na svetovni način. Mi ne treba da nastojimo da pobeđujemo rušenjem svojih protivnika, već treba da nastojimo da napredujemo sarađujući sa onima koji su oko nas i uzdižući ih dok oni uzdižu nas. Božje carstvo je mesto gde brat pomaže bratu, i sestra pomaže sestri, i tako dalje. Budite deo carstva ovde na Zemlji i živite prema principima za napredovanje.




Tačno/netačno kviz





Napiši da li je izjava tačna ili netačna:





	_____	Bog je Bog ljubavi.





	_____	Bog nam dozvoljava da sami donesemo odluku hoćemo li Ga slediti.





	_____	Bog je pravedan.





	_____	Greh je izvor bola i patnje.





	_____	Sotona ima moć da povredi sve ljude.





	_____	Bog ponekad kažnjava ljude.





	_____	Bog ponekad izliva obilje blagoslova na određene ljude.





	_____	Bog nikada ne krši svoja obećanja.





	_____	Bog preuzima odgovornost za zlo.





	_____	Bog koristi iskušenja da nas osnaži.





	_____	Nebo je stvarno.








Šta su zapravo hteli da kažu?


	Šta je _____________ rekao: 	


		


		


	Šta je ____________ zapravo hteo da kaže: 	


		


		


	Šta je _____________ rekao: 	


		


		


	Šta je ____________ zapravo hteo da kaže: 	


		


		





Sada, zapiši kako je pažljivo slušanje uticalo na tvoj odnos s nekim.


	Šta je _____________ rekao: 	


		


		


	Šta je ____________ zapravo hteo da kaže: 	


		


		


	Šta sam ja rekao: 	


		


		


	Kako je ____________ reagovao: 	


		


		





Izazov za inventar novčanika


Otvori novčanik i pregledaj džepove. U dinar zapiši koliko novca si pronašao:





	5000 dinara:	_______	50 dinara:	_______


	2000 dinara:	_______	20 dinara:	_______


	1000 dinara:	_______	10 dinara:	_______


	500 dinara:	_______	5 dinara:	_______


	200 dinara:	_______	2 dinara:	_______


	100 dinara:	_______	1 dinar:	_______





Ukupna suma: __________ dinara


„Izazov“ suma: __________ dinara





Izazov za inventar novčanika


Otvori novčanik i pregledaj džepove. U dinar zapiši koliko novca si pronašao:





	5000 dinara:	_______	50 dinara:	_______


	2000 dinara:	_______	20 dinara:	_______


	1000 dinara:	_______	10 dinara:	_______


	500 dinara:	_______	5 dinara:	_______


	200 dinara:	_______	2 dinara:	_______


	100 dinara:	_______	1 dinar:	_______





Ukupna suma: __________ dinara


„Izazov“ suma: __________ dinara

